(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΗ΄

Δευτέρα, 15 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Μετανάστευσης και Ασύλου με θέμα: «Επιτακτική η ανάγκη επίλυσης πολλών προβλημάτων με τις άδειες διαμονής που, με ευθύνη της Πολιτείας, στερούν βασικά δικαιώματα σε μετανάστες που διαμένουν για πολλά χρόνια νόμιμα στη χώρα», σελ.   
 β) Προς τον Υπουργό Περιβάλλοντος και Ενέργειας με θέμα: «Επιτακτική ανάγκη έκδοσης Προεδρικού Διατάγματος (ΠΔ) προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στα πλαίσια της παρ. 4, του άρθρου 122, του Ν.4495/2017», σελ.   
 γ) Προς τον Υπουργό Δικαιοσύνης, με θέμα: «Διορισμός επιτυχόντων Ειρηνοδικών Διαγωνισμού 2015-2016», σελ.   
 δ) Προς τον Υπουργό Υποδομών και Μεταφορών, με θέμα: «Δημιουργία θαλάσσιας συγκοινωνίας στον Θερμαϊκό και αξιοποίηση της στοάς του Αγίου Μηνά Θεσσαλονίκης», σελ.   
 ε) Προς τον Υπουργό Υγείας:   
 i. με θέμα: «Για την κατάσταση στις δομές Ψυχικής Υγείας στο Νομό Χανίων», σελ.   
 ii. με θέμα: «Αιφνίδια διακοπή της φροντίδας εφήβων με Ιδιοπαθείς Φλεγμονώδεις Νόσους του Εντέρου (ΙΦΝΕ) στα Παιδιατρικά Νοσοκομεία», σελ.   
 iii. με θέμα: «Σοβαρά προβλήματα στη λειτουργία της χειρουργικής κλινικής του Γ.Ν. Κοζάνης ?ΜΑΜΑΤΣΕΙΟ?», σελ.   
 στ) Προς τον Υπουργό Αγροτικής Ανάπτυξης και Τροφίμων:, σελ.   
 i. με θέμα: « Άλυτο παραμένει το πρόβλημα της εκμίσθωσης ακινήτων κάτω των 100 στρεμμάτων» , σελ.   
 ii. με θέμα: «Αισχροκέρδεια και στα φυτοφάρμακα, αλλά ο Πρωθυπουργός τώρα το μαθαίνει», σελ.   
 iii. με θέμα: «Αδικαιολόγητη και απογοητευτική η διαδικασία δηλώσεων ΟΣΔΕ για το 2024, σε συνδυασμό με ακόμη μία αποτυχημένη πληρωμή από τον ΟΠΕΚΕΠΕ», σελ.   
 ζ) Προς τον Υπουργό Εξωτερικών:   
 i. με θέμα: «Προβληματισμός για τη συμφωνία Ελλάδας-Τουρκίας να υποστηρίξουν από κοινού υποψηφιότητες για δυο σημαντικές θέσεις του ΟΑΣΕ», σελ.   
 ii. με θέμα: «Το Υπουργείο Εξωτερικών προτείνει για Γενικό Γραμματέα του Ο.Α.Σ.Ε. τον Τούρκο πρέσβη στον Ο.Η.Ε. Φενιντάν Σινιρίογλου», σελ.   
 iii. με θέμα: «Στελέχωση Γραφείων Οικονομικών και Εμπορικών Υποθέσεων», σελ.   
 iv. με θέμα: «Διέλευση τουριστικών λεωφορείων από τον κάθετο άξονα της Νυμφαίας στα ελληνοβουλγαρικά σύνορα», σελ.   
 η) Προς τον Υπουργό Εθνικής Άμυνας με θέμα: «Για την επανεξέταση της τραγικής υπόθεσης του εκλιπόντος Στρατιώτη (ΠΖ), ο οποίος υπηρετούσε στην Διοίκηση Άμυνας Νήσου (ΔΑΝ) ΜΕΓΙΣΤΗΣ», σελ.   
 θ) Προς τον Υπουργό Ανάπτυξης με θέμα: «Ενσωμάτωση οδηγίας 2022/2464 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 (CSRD) για την τροποποίηση της οδηγίας 2013/34/ΕΕ, της οδηγίας 2004/109/ΕΚ, της οδηγίας 2006/43/ΕΚ και του κανονισμού (ΕΕ) αριθ. 537/2014, όσον αφορά στην υποβολή εκθέσεων βιωσιμότητας από τις εταιρείες», σελ.   
 ι) Προς τον Υπουργό Ναυτιλίας και Νησιωτικής Πολιτικής, με θέμα: «Σε νεκροταφείο σκαφών μετατρέπετε την Κάλυμνο», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Υγείας και Εθνικής Οικονομίας και Οικονομικών κατέθεσαν στις 12/7/2024 σχέδιο νόμου: «Κύρωση της από 28/3/2024 Επιμέρους Σύμβασης Δωρεάς έργου XII, Παράρτημα 14 της από 6/9/2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας.», σελ.   
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της Ελληνικής Λύσης-Κυριάκος Βελόπουλος και οι Βουλευτές του κόμματός του κατέθεσαν σήμερα 15/07/2024 πρόταση νόμου: «Μη συμμετοχή κομμάτων στις εκλογές, όταν οφείλουν σε εργαζομένους, Δημόσιο, Ασφαλιστικά Ταμεία και Τράπεζες», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
  
Β. Επί των επικαίρων ερωτήσεων:  
 ΑΥΛΩΝΙΤΗΣ Α. , σελ.   
 ΑΧΜΕΤ Ι. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΚΙΚΑΣ Σ. , σελ.   
 ΖΕΡΒΕΑΣ Α. , σελ.   
 ΚΕΦΑΛΟΓΙΑΝΝΗ Ό. , σελ.   
 ΚΟΚΚΑΛΗΣ Β. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΠΟΥΓΑΣ Ι. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΪΔΗΣ Α. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΔΑΚΗΣ Π. , σελ.   
 ΣΙΜΟΠΟΥΛΟΣ Ε. , σελ.   
 ΣΤΑΜΕΝΙΤΗΣ Δ. , σελ.   
 ΣΤΑΡΑΚΑ Χ. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΓΑΡΑΣ Ν. , σελ.   
 ΤΑΧΙΑΟΣ Ν. , σελ.   
 ΤΖΟΥΦΗ Μ. , σελ.   
 ΧΟΥΡΔΑΚΗΣ Μ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΗ΄

Δευτέρα 15 Ιουλίου 2024

Αθήνα, σήμερα στις 15 Ιουλίου 2024, ημέρα Δευτέρα και ώρα 15.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν σήμερα.

Ξεκινάμε τη συζήτηση με την έκτη με αριθμό 1227/3-7-2024 επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Μετανάστευσης και Ασύλου με θέμα: «Επιτακτική η ανάγκη επίλυσης πολλών προβλημάτων με τις άδειες διαμονής που, με ευθύνη της Πολιτείας, στερούν βασικά δικαιώματα σε μετανάστες που διαμένουν για πολλά χρόνια νόμιμα στη χώρα».

Θα απαντήσει ο Υπουργός Μετανάστευσης και Ασύλου κ. Νίκος Παναγιωτόπουλος.

Κύριε συνάδελφε, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, -και καλή επιτυχία στα καθήκοντά σας- φέρνουμε στη Βουλή ένα θέμα που, παρά τις κοινοβουλευτικές μας παρεμβάσεις και τα αιτήματα φορέων και κοινοτήτων, συνεχίζει να είναι άλυτο και να ταλαιπωρεί χιλιάδες νόμιμους μετανάστες, οι οποίοι έρχονται αντιμέτωποι καθημερινά με το δημόσιο, που δυστυχώς οι υπηρεσίες του σε πολλές περιπτώσεις δεν αποδέχονται τη βεβαίωση της κατάθεσης αιτήματος ανανέωσης της άδειας μέχρι την έκδοση οριστικού τίτλου, γεγονός που δεν είναι με υπαιτιότητα των ανθρώπων αυτών, είναι με υπαιτιότητα της διοίκησης. Ειδικότερα, δε, σε ό,τι αφορά τους επαγγελματίες, αλλά και τους μισθωτούς, έχουμε πολλά παράπονα ότι στην καλύτερη περίπτωση υπάρχει πλημμελής εξυπηρέτηση είτε όταν έχουμε να κάνουμε με τον ΕΦΚΑ είτε από εργοδότες είτε από ανθρώπους που θέλουν να ανοίξουν μαγαζί ή να κάνουν ένα αίτημα για ένα καινούργιο κατάστημα ή μια δραστηριότητα.

Ένα από τα μεγαλύτερα ζητήματα που αφορά τους ανθρώπους είναι αυτοί που χρειάζονται να ταξιδέψουν σε άλλες χώρες για επαγγελματικούς ή και προσωπικούς λόγους και δεν μπορούν. Υπήρξε η απόφαση του Μάρτη του 2024 από το Υπουργείο σας που έλυνε το ανθρωπιστικό μεν ζήτημα της δυνατότητας ταξιδιού για έκτακτες και οικογενειακές ανάγκες, όμως αποκλείονται τα κράτη του χώρου Σένγκεν και δεν δόθηκε λύση στη δυνατότητα ταξιδιού εντός των χωρών της Ευρώπης, που είναι και το μείζον, είναι πάρα πολύ κρίσιμο για πολλούς από αυτούς. Προβλήματα εμφανίζονται όμως και λόγω των καθυστερήσεων στην έκδοση των αδειών διαμονής και τη χορήγηση μιας απλής βεβαίωσης, τόσο στην πρόσβαση στο κοινωνικό κράτος, στην πρόνοια, στην υποβολή αίτησης ιθαγένειας γι’ αυτούς τους ανθρώπους. Πολλοί από αυτούς είναι δεκαετίες στη χώρα.

Επειδή, λοιπόν, η έναρξη του Κώδικα Μετανάστευσης, εκτός από τα άλλα προβλήματα που δημιούργησε, είχε και μεγάλες καθυστερήσεις, διότι η έναρξη του χρόνου του πήγε πολύ πίσω, άρα οι εφαρμοστικές και οι εγκύκλιοι άργησαν, αλλά και το πληροφοριακό σύστημα έπεσε, όχι για σαράντα οκτώ ώρες που λέγατε, αλλά για πολύ περισσότερο, και επειδή αυτό εντείνει και το αίσθημα ανασφάλειας των ανθρώπων που διαμένουν, όπως είπαμε, πολλά χρόνια και δεκαετίες νομίμως στη χώρα λόγω αυτής της παρακώλυσης στην πρόσβαση δικαιωμάτων αυτών και των οικογενειών τους, επειδή οι ίδιες οι υπηρεσίες, οι Διευθύνσεις Αλλοδαπών και Μετανάστευσης, είναι υποστελεχωμένες και με απαρχαιωμένο εξοπλισμό για να διαχειριστούν αυτές τις χιλιάδες των αιτήσεων, σας ρωτάμε ποια μέτρα προτίθεστε να λάβετε ως κυβέρνηση για τη μείωση αυτών των καθυστερήσεων στις διαδικασίες έκδοσης και ανανέωσης αδειών διαμονής των μεταναστών που επηρεάζουν αρνητικά και τη ζωή τους και την ένταξη, αλλά και τη λειτουργία του κράτους συνολικά με ό,τι υποχρεώσεις και δικαιώματα αυτό συνεπάγεται.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Υπουργός Μετανάστευσης και Ασύλου κ. Παναγιωτόπουλος.

Παρακαλώ, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κύριε συνάδελφε, περιγράψατε με την εύλογη ερώτησή σας τη σύνθετη, αν θέλετε, φύση του Υπουργείου Μεταναστευτικής Πολιτικής και Ασύλου, αφού η δραστηριότητά του, η εμπλοκή του, η συμμετοχή του καταλαμβάνει πολλούς τομείς αρμοδιοτήτων και άλλων Υπουργείων και επηρεάζει ασφαλώς και κομμάτι της διοικητικής διαδικασίας που, όπως ξέρουμε οι παροικούντες την Ιερουσαλήμ, όλες οι διοικητικές διαδικασίες στη χώρα μας χρήζουν, θα έλεγα, βελτιώσεων, ίσως και λόγω ενός γραφειοκρατικού παρελθόντος ή μιας γραφειοκρατικής πραγματικότητας. Οφείλουμε να κάνουμε ό,τι μπορούμε ώστε το σύστημα να λειτουργήσει καλύτερα.

Η αλήθεια είναι βέβαια ότι υπάρχει η ζήτηση στη χώρα μας όσον αφορά την έκδοση των αδειών διαμονής. Είναι πολλοί αυτοί που για διάφορους λόγους θέλουν να έρθουν και να ζήσουν στη χώρα, να σταδιοδρομήσουν στη χώρα και να μετακινηθούν από τη χώρα κατά τις ανάγκες τους. Δεν υπάρχει αμφιβολία γι’ αυτό. Ενδεικτικά σας λέω ότι ο συνολικός αριθμός των αδειών διαμονής είτε σε ισχύ, που έχουν εκδοθεί δηλαδή, είτε σε εκκρεμότητα που διαχειρίζονται οι υπηρεσίες μίας στάσης της διοίκησης ανέρχονται σε επτακόσιες πενήντα χιλιάδες περίπου. Επτακόσιες πενήντα χιλιάδες περίπου, λοιπόν, πολίτες άλλης χώρας που αιτήθηκαν, πήραν ή έχουν σε εκκρεμότητα έκδοση άδειας διαμονής. Από αυτές αντικείμενο επεξεργασίας από το Υπουργείο Μετανάστευσης είναι μόνο σαράντα πέντε. Αν βγάλω έξω τις τετρακόσιες ογδόντα μία που είναι ήδη σε ισχύ, οι υπόλοιπες από τις άλλες εκκρεμότητες είναι αντικείμενο επεξεργασίας των αποκεντρωμένων διοικήσεων.

Άρα, το πρόβλημα εντοπίζεται σε μεγάλο βαθμό στις αποκεντρωμένες διοικήσεις. Θα σας πω τι προβλέπουμε ή τι προτιθέμεθα να κάνουμε για να το βελτιώσουμε εκεί. Πάντως όχι μεταφορά της αρμοδιότητας από το Υπουργείο Εσωτερικών όπου ανήκουν στο Υπουργείο Μετανάστευσης. Δεν θα έλυνε κανένα πρόβλημα αυτό, διότι κάποια στιγμή ακούστηκε και αυτό το σενάριο. Το θέμα είναι να ενδυναμώσουμε προφανώς με προσωπικό τις αποκεντρωμένες διοικήσεις, έτσι ώστε να μπορέσουν να επεξεργαστούν με ταχύτερους ρυθμούς, όσο αυτό γίνεται, τις άδειες διαμονής σε εκκρεμότητα.

Τώρα, ξέρετε ότι ο νέος Μεταναστευτικό Κώδικας έχει περάσει, είναι νόμος του κράτους στη χώρα εδώ από τον Μάρτιο του 2023. Αυτό είναι δεδομένο. Ο σκοπός του είναι η πληρέστερη ανταπόκριση της μεταναστευτικής πολιτικής στις σύγχρονες ανάγκες της ελληνικής κοινωνίας και οικονομίας, καθώς και η απλούστευση, διαφάνεια, αποτελεσματικότητα, ταχεία ανταπόκριση -όλα αυτά θα θέλαμε να ισχύουν για τις αρμόδιες υπηρεσίες- στις προβλεπόμενες διαδικασίες.

Θα πάρω περισσότερο χρόνο στην πρωτολογία μου, κύριε Πρόεδρε, και θα πω ελάχιστα στη δευτερολογία, οπότε την ανοχή σας παρακαλώ.

Μεταξύ άλλων, προβλέπονται στον Κώδικα Μετανάστευσης: Η ομαδοποίηση και η απλοποίηση τύπων αδειών διαμονής σε δώδεκα κατηγορίες τίτλων διαμονής. Η ενιαία διάρκεια ισχύος τριετής για την πλειονότητα των τύπων αδειών διαμονής, καθώς και η κοινή διαδικασία έκδοσης για συναφείς άδειες διαμονής. Η διαδικασία έγκρισης απασχόλησης από τις υπηρεσίες μίας στάσης του Υπουργείου για όλες τις κατηγορίες εισδοχής και εργασίας. Η άρση απαγόρευσης αλλαγής, δηλαδή σκοπού κατηγορίας άδειας διαμονής, με υποχρεωτική έξοδο από τη χώρα και εκ νέου είσοδο σε αυτήν κατόπιν έκδοση νέας θεώρησης εισόδου. Και βέβαια, έμφαση στην πενταετή άδεια διαμονής για την εποχική εργασία.

Άρα, έχουμε ένα αρκετά άρτιο πλαίσιο, θα έλεγα. Πάντα τα προβλήματα εντοπίζονται στην εφαρμογή του πλαισίου, εν προκειμένω του Μεταναστευτικού Κώδικα. Πώς γίνεται πάντα η εφαρμογή; Με υπουργικές αποφάσεις που εκδίδονται ή θα εκδοθούν ή έχουν εκδοθεί και εγκυκλίους ερμηνευτικές. Εδώ έχουμε εκδώσει περισσότερες των αναγκαίων αποφάσεων για την εφαρμογή του. Για παράδειγμα, η 95391/2024 κοινή απόφαση Υπουργών Μετανάστευσης και Ασύλου σχετικά με τον καθορισμό των ειδικών δικαιολογητικών ανά κατηγορία εθνικής θεώρησης εισόδου και των απαιτούμενων δικαιολογητικών για τη χορήγηση και ανανέωση των αδειών.

Είναι η 75147/2024 υπουργική απόφαση για τον καθορισμό των εγγράφων βέβαιης χρονολογίας που αποδεικνύουν επταετή συνεχή διαμονή στη χώρα πολίτη τρίτης χώρας που αιτείται χορήγηση άδειας διαμονής για εξαιρετικούς λόγους. Αναφέρω μόνο κάποιες από τις υπουργικές αποφάσεις που έχουν εκδοθεί

Επιπρόσθετα, όσον αφορά την ψηφιοποίηση αρχείου αδειών διαμονής όλων των «Υπηρεσιών Μίας Στάσης» της χώρας, ακόμα είναι ένα ζητούμενο. Όμως, έχουν αναληφθεί δράσεις, γιατί αυτά δεν τελειώνουν από τη μία μέρα στην άλλη, όπως δεν τελειώνουν και από τον έναν μήνα στον άλλο. Χρειάζεται χρόνος. Ωστόσο, έχει ξεκινήσει η σχετική διαδικασία.

Επιπλέον, όσον αφορά την ενίσχυση των «Υπηρεσιών Μίας Στάσης», το Υπουργείο υλοποιεί σε συνεργασία με την κοινωνία της πληροφορίας τη λειτουργία τεσσάρων κέντρων βιομετρικών δεδομένων για τη λήψη βιομετρικών δεδομένων, δηλαδή φωτογραφία, δακτυλικά αποτυπώματα και υπογραφή των πολιτών τρίτων χωρών που έχουν καταθέσει αίτημα χορήγησης ανανέωση αδειών διαμονής. Ο προφανής στόχος είναι να επιταχυνθούν οι διαδικασίες λήψης των αποτυπωμάτων, ώστε οι «Υπηρεσίες Μίας Στάσης» να επικεντρωθούν στην εξέταση των φακέλων και μόνο, στα έγγραφα δηλαδή των αιτούντων. Δύο βιομετρικά κέντρα λειτουργούν σήμερα σε Πειραιά και Αγία Βαρβάρα στην Αθήνα και το επόμενο χρονικό διάστημα αναμένεται να λειτουργήσουν και τα κέντρα στην Ανατολική Αττική και στη Θεσσαλονίκη. Επομένως, έχουν γίνει έχουν γίνει βήματα. Ασφαλώς, όπως σας είπα, το πρόβλημα δεν θα εκλείψει από τη μία μέρα στην άλλη.

Όσον αφορά τη διοικητική υποστήριξη των «Υπηρεσιών Μιας Στάσης», ισχύει αυτό που σας έλεγα πριν, δηλαδή ότι η ενίσχυση της στελέχωσης των αποκεντρωμένων διοικήσεων έχει να κάνει με την προγραμματισμένη πρόσληψη μέσω ιδιώτη αναδόχου τριακοσίων πέντε συμβασιούχων υπαλλήλων έως τριάντα δύο μήνες σε συνεργασία με την Ελληνική Εταιρεία Τοπικής Ανάπτυξης και Αυτοδιοίκησης, την ΕΕΤΑΑ. Στόχος είναι να ξεκινήσει να υλοποιείται στο τέλος του 2025, οπότε και λήγει η παράταση των εν ενεργεία εκατόν πενήντα συμβασιούχων που είναι σήμερα διαθέσιμοι στις υπηρεσίες και να ενισχυθούν οι διοικήσεις των αποκεντρωμένων για να κάνουν γρηγορότερα τη δουλειά τους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, θα πρέπει να ολοκληρώσετε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Βέβαια, αυτά τα θέματα δεν είναι άμεσης αρμοδιότητας του Υπουργείου. Στο πλαίσιο λειτουργίας του επιτελικού κράτους οφείλουμε να διαλειτουργήσουμε με επιλέξιμα συγχρηματοδοτούμενα προγράμματα, για να στηρίξουμε αυτές τις δράσεις χωρίς επιβάρυνση του κρατικού προϋπολογισμού, άλλοτε από το Ταμείο Ανάκαμψης και άλλοτε από τα ευρωπαϊκά συγχρηματοδοτούμενα. Στην ουσία αυτός είναι ο μόνος τρόπος για να απεμπλακεί, να ξεφρακάρει, αν θέλετε, το σύστημα, ώστε να μπορέσουμε να επεξεργαζόμαστε εγκαίρως αυτόν τον ικανό αριθμό αιτήσεων.

Η ερώτησή σας ασφαλώς και είναι σωστή και εύλογη. Το πρόβλημα υπάρχει. Όμως, νομίζω ότι από πλευράς κυβερνητικής δράσεως, υπουργικής δράσεως, δράσεως του Υπουργείου Μετανάστευσης και Ασύλου για να μην το προσωποποιήσω, αφού είμαι πρόσφατος σε αυτήν τη δουλειά, υπάρχει ένας δρόμος, υπάρχουν κάποιες κατευθύνσεις και πρωτοβουλίες που έχουν αναληφθεί. Άλλωστε, αναμένουμε και τον νέο Κώδικα Μετανάστευσης να λειτουργήσει με πιο εύρυθμες ταχύτητες, δεδομένου ότι είναι περίπου υπόθεση χρόνου αν όχι μηνών η ψήφισή του. Τέλος, αναμένονται ακόμα κάποιες αποφάσεις.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ορίστε, κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την απάντησή σας. Δεν μπαίνω στην ουσία των αδειών διαμονής, δηλαδή στα είδη της άδειας διαμονής, διότι τα τελευταία χρόνια υπήρχαν αδικίες και σε αυτό, δηλαδή άνθρωποι που δεν συμπλήρωσαν τα ένσημα λόγω της πανδημίας ή λόγω της μη εργασίας τους κ.λπ., εξέπεσαν σε κατώτερες κατηγορίες αδειών. Δεν έρχομαι, λοιπόν, σε αυτό, αλλά σε αυτό που είπατε κι εσείς ότι αφορά εκατοντάδες χιλιάδες ανθρώπους και πρέπει τα συστήματα να διαλειτουργήσουν. Αυτό είναι κάτι που πρέπει να εξασφαλίσετε. Είμαστε στο 2024, οπότε μία σύγχρονη πολιτεία, μια σύγχρονη διοίκηση αυτό θα πρέπει να το εξασφαλίζει για όλους, τόσο για τους πολίτες τρίτων χωρών, όσο και για τους πολίτες της χώρας κ.λπ..

Άρα, εδώ μιλάμε για τις στοιχειώδεις υποχρεώσεις του κράτους, της πολιτείας και όχι για κάτι άλλο. Μιλάμε, δηλαδή, το να μπορέσει να τρέξει το Υπουργείο σε συνεργασία με τα υπόλοιπα -εγώ δεν είπα ότι είναι υπόθεση ενός Υπουργείου- γρήγορα και άμεσα αυτά τα στοιχειώδη πράγματα. Δεν μπορεί να περιμένει δύο χρόνια κάποιος ο οποίος είναι τόσα χρόνια στη χώρα να πάρει τον οριστικό τίτλο της άδειας διαμονής και να κόβεται από τα νοσοκομεία, να κόβεται από τον ΕΦΚΑ, να δημιουργούν πρόβλημα στα παιδιά του στο σχολείο και να μην μπορεί να πάρει ιθαγένεια, λόγω της υπαιτιότητας του κράτους. Ο άνθρωπος είναι εδώ και μένει στην επαρχία. Και ξέρουμε ποια είναι η σημασία των μεταναστών στην επαρχία. Στηρίζουν τα σχολεία, στηρίζουν την τοπική οικονομία, στηρίζουν τα κρατικά ταμεία, τα ασφαλιστικά, τα έσοδα, τον αθλητισμό σε όλες τις εκφάνσεις της ζωής. Και λόγω αυτών των πραγμάτων, όπως και κάποιων άλλων της Κυβέρνησής σας, αναγκάζονται και αυτοί οι ίδιοι που είναι τόσα χρόνια εδώ και τα παιδιά τους που έχουν ελληνική ιθαγένεια να φύγουν στο εξωτερικό, γιατί εκεί υπάρχουν πιο γρήγορες, πιο σοβαρές και πιο απλές διαδικασίες και ζουν με αξιοπρέπεια, ζουν σαν άνθρωποι.

Δεν ζητάμε, λοιπόν, κάτι υπερβολικό, αλλά τα αυτονόητα. Και τόσο οι κοινότητές τους όσο και εμείς μεταφέρουμε τη φωνή τους εδώ, διότι θεωρούμε ότι είναι και ένας πυλώνας ένταξης. Αφού έχουν ενταχθεί που έχουν ενταχθεί με τόσες δυσκολίες, θα πρέπει και η πολιτεία να είναι εντάξει απέναντί τους, διότι οι άνθρωποι εδώ έχουν και υποχρεώσεις, αλλά και δικαιώματα. Αυτή είναι η λογική μας και γι’ αυτό σας ρωτάμε πολύ συγκεκριμένα πράγματα.

Όσον αφορά αυτό που μου είπατε για τη στελέχωση, οι αποκεντρωμένες διοικήσεις στενάζουν. Είμαι και δικηγόρος και έχω χειριστεί τέτοιες υποθέσεις. Οι άνθρωποι δεν αντέχουν άλλο. Χρειάζονται τώρα προσωπικό και όχι το 2025 και στις αποκεντρωμένες και στις ΔΑΜ και στο Υπουργείο. Χρειάζονται στελέχωση με μόνιμες θέσεις και όχι με ιδιώτες και αναδόχους. Μόνιμες θέσεις χρειάζονται, γιατί καλύπτουν βασικές και πάγιες ανάγκες.

Όσον αφορά τους εξαιρετικούς λόγους, βάζω μέσα στην ερώτησή μου τη λέξη «άπαξ». Όσον αφορά τη λέξη «άπαξ», αν κάποιος εκπέσει από μια άδεια διαμονής χωρίς υπαιτιότητά του, χάνει τη δυνατότητα να υπαχθεί στους εξαιρετικούς λόγους. Οπότε, θα πρέπει να εξαλειφθεί η λέξη «άπαξ», αλλά με μία δικλίδα για να μη γίνεται κατάχρηση. Και αυτό είναι κάτι που θα πρέπει να το χειριστούν οι αποκεντρωμένες διοικήσεις με προσωπικό, διότι έχουν και την τεχνογνωσία και την εμπειρία. Συνεπώς κάποιοι άνθρωποι που είναι συμβασιούχοι εκεί θα πρέπει να μονιμοποιηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, θα πρέπει να εξασφαλίσετε -και να μας πει τι θα κάνετε γι’ αυτό- την πρόσβαση στα βασικά δικαιώματα που προβλέπει κάθε τίτλος διαμονής, διαφορετικός τίτλος διαμονής, ισχυρότερος ή λιγότερο ισχυρός, σε σχέση με την πρόσβαση στο κοινωνικό κράτος, την πρόσβαση στην κοινωνική πρόνοια, στα νοσοκομεία, την πρόσβαση στην ασφάλιση, την πρόσβαση στη συνταξιοδότηση ανθρώπων που ολοκληρώνουν τον εργασιακό τους βίο εδώ.

Αυτά, λοιπόν, είναι θέματα που θα πρέπει να απαντηθούν άμεσα και να μεταφερθούν και στους ίδιους τους ανθρώπους, ούτως ώστε μέσα από τις κοινότητές τους να ενημερώσουν και τα μέλη τους. Θα πρέπει, λοιπόν, όπως είπαμε, μία σύγχρονη πολιτεία να ανταποκριθεί άμεσα σε αυτές τις ανάγκες. Αυτό θέλουμε να μας απαντήσετε. Να μας πείτε πώς θα το κάνετε. Με διαλειτουργικότητα; Με συνεργασίες; Με άμεσες υπουργικές αποφάσεις; Με στελέχωση;

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για μία σύντομη δευτερολογία.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Κύριε συνάδελφε, δεν διαφωνώ ως προς αυτό το πλαίσιο, αλλά, ξέρετε, τα θέματα που μόλις ανέπτυξα, δηλαδή την έναρξη της λειτουργίας των κέντρων βιομετρικών δεδομένων που απλουστεύουν και επιταχύνουν τη διαδικασία, η ψηφιοποίηση του αρχείου αδειών διαμονής και η διοικητική υποστήριξη των «Υπηρεσιών Μίας Στάσης» στο πλαίσιο προσλήψεων και ενδυνάμωσης της στελέχωσης των υπηρεσιών αυτών είναι υπόθεση του τελευταίου έτους. Επομένως, είναι πρωτοβουλίες αυτής της Κυβέρνησης, η οποία προσπαθεί να βελτιώσει τη διοικητική διαδικασία. Και ξέρετε, δεν είναι η μόνη διοικητική διαδικασία στη χώρα η οποία, επιτρέψτε να το πω έτσι, δεν απολαμβάνει ταχύτητα στον ρυθμό διεκπεραίωσης. Όμως, εδώ υπάρχουν σημεία που δείχνουν ότι η κατάσταση βελτιώνεται. Ασφαλώς και υπάρχει λόγος να συμβεί αυτό. Παράδειγμα αποτελούν οι αγροτικές περιοχές της χώρας. Και στο σημείο αυτό, θα ήθελα να ξεκαθαρίσω ότι άδεια διαμονής σημαίνει νόμιμη μετανάστευση και δεν έχει καμμία σχέση με την παράνομη μετανάστευση. Η όλη συζήτηση που κάνουμε σήμερα είναι γι’ αυτούς που νομίμως για διάφορους λόγους, κυρίως επαγγελματικούς, έχουν μεταναστεύσει ή επιθυμούν να μεταναστεύσουν στη χώρα μας αποκτώντας και την άδεια διαμονής, η οποία καλό είναι να συμπίπτει με την άδεια εργασίας.

Ξέρετε, υπάρχουν αγροτικές περιοχές της χώρας που έχουν ανάγκη από εργαζόμενους στην πρωτογενή παραγωγή. Εκεί συμβαίνει το φαινόμενο να έχει εκδοθεί άδεια διαμονής, αλλά να μην έχει δοθεί άδεια εργασίας ή να μην έχει δοθεί το ΑΜΚΑ, με αποτέλεσμα αυτοί οι άνθρωποι να είναι εκτεθειμένοι. Είμαι σίγουρος ότι το ξέρετε και ενδεχομένως να το έχετε χειριστεί.

Αυτήν την στιγμή προσπαθούμε να τακτοποιήσουμε αυτές τις δύο φάσεις. Η άδεια διαμονής θα σημαίνει αυτομάτως έκδοση ΑΜΚΑ και η έκδοση ΑΜΚΑ, όπως καταλαβαίνετε, ανοίγει και την πρόσβαση στο σύστημα κοινωνικής ασφάλισης υγείας και κατοχυρώνει κάποια από αυτά τα δικαιώματα για τα οποία κάνατε λόγο. Διαφορετικά, ο εργαζόμενος, αλλά και ο εργοδότης θα είναι εκτεθειμένοι απέναντι στα σώματα ελέγχου και θα παρατηρείται το παράδοξο εργαζόμενοι που έχουν ήδη την άδεια διαμονής να πιάνονται ως ανασφάλιστοι στους ελέγχους και να έχουν συνέπειες τόσο αυτοί όσο και οι εργοδότες. Ζητήματα σαν αυτά θα πρέπει να θεραπευτούν.

Κλείνοντας θα προσθέσω και αυτό. Αντιλαμβάνομαι τη θητεία μου στο Υπουργείο Μετανάστευσης και Ασύλου ως προϊσταμένου μιας Αρχής που επιχειρεί όχι να διευκολύνει τη μετανάστευση, αλλά πάνω απ’ όλα να την ελέγξει. Όμως, «έλεγχος» σημαίνει και διευκόλυνση αυτών που νομίμως, με τις νόμιμες διαδικασίες, επιθυμούν να μεταναστεύσουν για να εργαστούν κυρίως, καλύπτοντας και ανάγκες στη χώρα μας, αλλά σημαίνει και κανόνες στη βάση μιας καλύτερης οργάνωσης για την καταπολέμηση της παράνομης εισόδου. Αυτή είναι η ισορροπία που πρέπει να τηρήσουμε, ασφαλώς και με σεβασμό στα δικαιώματα όλων των εισερχομένων και, ασφαλώς, με βασική στρατηγική στόχευση την οργάνωση της νόμιμης μετανάστευσης, δηλαδή τη διευθέτηση όλων αυτών των προβλημάτων διοικητικής φύσεως, τα οποία όμως πρέπει να ληφθούν για να καλύψει και η χώρα τις ανάγκες που έχουν ανακύψει τελευταία.

Ευχαριστώ για την ερώτηση. Θα έχουμε και άλλα να πούμε και εσείς άλλα να δείτε στην πορεία. Πάντως, τα θέματα που βάζετε είναι πρακτικά θέματα, θέματα εύρυθμης διοικητικής λειτουργίας και ως τέτοια έχουμε υποχρέωση αλλά και ελεγχόμαστε για το κατά πόσο τα καλύπτουμε και τα επιλύουμε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Επόμενη είναι η πέμπτη με αριθμό 1221/2-7-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική ανάγκη έκδοσης Προεδρικού Διατάγματος (ΠΔ) προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στα πλαίσια της παρ. 4, του άρθρου 122, του Ν.4495/2017».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε συνάδελφε, έχετε τον λόγο για την πρωτολογία σας.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, οι καλύβες στο Δέλτα του Έβρου είναι ένα πολύ σοβαρό εθνικό θέμα. Δεν θα είναι υπερβολή να πω ότι η εθνική κυριαρχία και η εδαφική ακεραιότητα της συγκεκριμένης περιοχής στο Δέλτα του Έβρου διασφαλίζεται μέσω των καλυβών. Και δεν το λέω εγώ, το λέει και ο Υπουργός Εθνικής Άμυνας στις 8 Δεκεμβρίου 2016, ο οποίος αποφάσισε ότι επί των κτισμάτων-καλυβών που βρίσκονται εντός της Ζώνης Ασφαλείας Προκαλύψεως (ΖΑΠ) στην περιοχή του Δέλτα του ποταμού Έβρου απαγορεύεται οποιαδήποτε επέμβαση, αλλοίωση ή κατεδάφιση χωρίς προηγούμενη άδεια του Υπουργού Εθνικής Άμυνας, καθώς τα κτίσματα αυτά είναι απαραίτητα για λόγους εθνικής ασφάλειας.

Προστατεύεται από τη Διεθνή Συνθήκη Ραμσάρ -το πάω τώρα στο περιβαλλοντικό- με τον ν.191/1974 που κυρώθηκε η Διεθνής Συνθήκη και χαρακτηρίστηκε ως Εθνικό Υγροτοπικό Πάρκο με την υπ’ αριθμόν 4110/2007 Υπουργική Απόφαση.

Πριν από αυτές τις συνθήκες και υπουργικές αποφάσεις προϋπήρχαν οι καλύβες στο Δέλτα του Έβρου -παραπήγματα και χώροι που είναι λαμαρίνα και πάνελ, δεν υπάρχει τσιμέντο εκεί μέσα- που στην ουσία έχουν διαμορφώσει μια αποκλειστική ζώνη, μία ΑΟΖ της συγκεκριμένης περιοχής. Δραστηριοποιούνται και διάφοροι κτηνοτρόφοι, αλιείς, κυνηγοί και χρησιμοποιούν αυτά τα παραπήγματα για να αποθηκεύουν τα αλιευτικά τους εργαλεία, κ.λπ..

Με το άρθρο 122 του ν.4495/2017 που ο ΣΥΡΙΖΑ έφερε -για Αριστερά μιλάμε- ήθελε να προστατεύσει αυτές τις καλύβες για λόγους εθνικού συμφέροντος και να τις νομιμοποιήσει με την έκδοση του προεδρικού διατάγματος που θα έβγαινε μέσα σε δύο χρόνια, δηλαδή το 2019.

Ο κ. Παναγιωτόπουλος, που φεύγει, γνωρίζει πολύ καλά που μας έσφιγγαν τα χέρια με τον κ. Μητσοτάκη το 2020. Το θυμάστε; Τις έχω τις φωτογραφίες.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** (Δεν ακούστηκε)

**ΠΑΡΑΣΧΟΣ ΠΑΠΑΔΑΚΗΣ:** Ακριβώς. Σας είδα που το είπατε.

Θέλω να πω, λοιπόν, ότι έφερε ο ΣΥΡΙΖΑ το νομοθέτημα αυτό για να προστατεύσει τα παραπήγματα. Περιμένουμε το προεδρικό διάταγμα και από το 2017 φθάσαμε στο 2024. Στις 31 Δεκεμβρίου του 2023 έληξε η παράταση με την οποία προστατεύονταν οι καλύβες από τα Πρωτόκολλα Διοικητικής Αποβολής και Κατεδάφισης και από τα πρόστιμα οι κάτοχοι των παραπηγμάτων. Πλέον είναι έωλοι όλοι και δεν μπορούν να πάρουν φορολογική ενημερότητα.

Ερωτάσθε, λοιπόν, πότε θα βγει το πολυπόθητο προεδρικό διάταγμα. Έχουν εκδοθεί οι περιβαλλοντικές μελέτες από τις ιδιωτικές εταιρείες -το γνωρίζω εδώ και πολύ καιρό- και δεν υπάρχει υποβάθμιση του περιβάλλοντος από τις καλύβες. Δεν παρεμποδίζεται ο ορνιθοκόκκορας να πετάει πάνω από τις καλύβες ή οτιδήποτε άλλο. Από τις ανεμογεννήτριες μπορεί να εμποδιστεί.

Ερωτάσθε, λοιπόν, για ποιον λόγο μέχρι τις 31-12-2023 και εντεύθεν δεν έχει εκδοθεί η προστασία του καλυβών με καινούργιο νομοθέτημα και πότε τελικά θα εκδοθεί το προεδρικό διάταγμα που θα νομιμοποιεί τα παραπήγματα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, το Δέλτα του Έβρου, πράγματι, είναι μια ευαίσθητη περιοχή -αναφερθήκατε και εσείς- και έχει πολλές πτυχές που χρήζουν προσοχής και προστασίας. Οι διεθνείς συμβάσεις όπως η Συνθήκη Ραμσάρ, αλλά και η ευρωπαϊκή νομοθεσία, όπως γνωρίζετε, για τις «NATURA 2000» περιοχές έρχονται ακριβώς να δώσουν βαρύτητα και κανόνες για να προστατευθούν τέτοιου είδους περιοχές.

Είναι ειδική ζώνη διατήρησης η συγκεκριμένη περιοχή, το Δέλτα του Έβρου. Γνωρίζετε ότι είναι σε εξέλιξη για όλες τις περιοχές «NATURA» στην Ελλάδα οι ειδικές περιβαλλοντικές μελέτες που έρχονται με κανόνες να πουν τι επιτρέπεται αν επιτρέπεται και τι απαγορεύεται. Μιλάμε για κανόνες παντού που έχουν ως κύρια βάση και κατεύθυνση την προστασία τέτοιων ευαίσθητων περιοχών, όπως και η περιοχή του Δέλτα.

Θέλω να σας πω πως για τα σχέδια διαχείρισης της περιοχής έχει ολοκληρωθεί η ειδική περιβαλλοντική μελέτη που αφορά στο Δέλτα του Έβρου. Είναι στην αρμοδιότητα του Γενικού Γραμματέα Φυσικού Περιβάλλοντος και Υδάτων να προχωρήσει στην υπογραφή και όπως σωστά είπατε όλη αυτή η διαδικασία κλείνει με την έκδοση προεδρικού διατάγματος για ασφάλεια δικαίου. Όλες οι ειδικές περιβαλλοντικές μελέτες στο τέλος θα εγκριθούν με προεδρικά διατάγματα.

Είμαστε στη φάση, λοιπόν, της τελικής αξιολόγησης και της υπογραφής για να προωθηθεί αμέσως μετά στο Συμβούλιο της Επικρατείας και να εκδοθεί το προεδρικό διάταγμα.

Αν μου ζητήσετε να κάνω μια εκτίμηση χρόνου, προσπαθούμε να γίνει μέχρι το τέλος του χρόνου. Θέλει ένα πεντάμηνο περίπου το Συμβούλιο της Επικρατείας σαν μέσος χρόνος ελέγχου και αξιολόγησης για να ολοκληρωθεί με τη δημοσίευση στο Φύλλο Εφημερίδας της Κυβέρνησης.

Μέχρι τότε, όμως, υπάρχει εκκρεμότητα που σωστά αναφέρατε και αφορά στη διατήρηση των ξύλινων λυόμενων κατασκευών-παραπηγμάτων –όπως και αν τα πει κανείς- τα οποία έχουν ταυτιστεί με λειτουργίες και με τον χώρο, το οποίο σέβομαι απόλυτα και εσείς αναφερθήκατε στην αναγκαιότητα αυτή. Θα υπάρξει νομοθετική ρύθμιση –με καθυστέρηση, γιατί έχει λήξει η προθεσμία αλλά είναι δεδομένο- η οποία θα καλύπτει και θα απελευθερώνει από διοικητικές πράξεις που έχουν υπάρξει με πρωτόκολλα κατεδάφισης αλλά και με πρόστιμα τα οποία έχουν επιβληθεί.

Μέχρι, λοιπόν, την έκδοση του προεδρικού διατάγματος θα προβλέπει η ρύθμιση την αναστολή εκτέλεσης εργασιών κατεδάφισης από πρωτόκολλα που έχουν εκδοθεί, καθώς επίσης και η αναστολή επιβολής προστίμων από αυτά που έχουν αυτή τη στιγμή καταγραφεί.

Άρα, η απάντησή μου –και μπορεί να την καλύπτω από την αρχή γιατί είναι συγκεκριμένα τα ερωτήματα και θέλω να είμαι και εγώ συγκεκριμένος στην απάντησή μου- είναι «Ναι, σέβομαι και αποδέχομαι το ευαίσθητον της περιοχής και εξελίσσεται και η κάλυψη νομοθετικά της παραμονής αλλά και της διασφάλισης διά μέσου του προεδρικού διατάγματος το οποίο βρίσκεται στη φάση που σας ανέφερα».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Νομίζω ότι σχεδόν δεν χρειάζονται δευτερολογίες. Όμως, παρά ταύτα, όπως υποχρεούμαι, δίνω τον λόγο στον κύριο συνάδελφο.

Ορίστε, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, από ό,τι αντιλαμβάνομαι από την απάντηση η Κυβέρνηση έχει σκοπό να διατηρήσει τα παραπήγματα. Αυτό είναι πολύ ευχάριστο να το ακούω από επίσημα χείλη, ήτοι τα δικά σας. Δεν θα μπω στην κριτική που λέει ότι από το 2017 φτάσαμε στο 2024 και δεν βγήκε το προεδρικό διάταγμα. Δεν είναι αυτή η διάθεσή μου. Δεν θέλω να αντιπολιτευτώ.

Είναι ένα μείζον εθνικό θέμα, το γνωρίζετε πάρα πολύ καλά. Και αυτό το οποίο ζητάω δεν είναι για συμφέρον δικό μου ή πέντε ψαράδων ή πέντε κυνηγών αλλά για όλη την επικράτεια, διότι καθημερινά -πιστέψτε με, καθημερινά!- οι άνθρωποι εκεί προσπαθούν να αποδείξουν το αυτονόητο, ότι εκείνη η περιοχή είναι ελληνική και μόνο ελληνική.

Πιστέψτε με, δεν υπερβάλλω καθόλου! Όταν εκδόθηκαν τα πρωτόκολλα διοικητικής αποβολής, την επόμενη ημέρα οι Τούρκοι σήκωναν στις ιστοσελίδες βαρκάδες και παρουσίαζαν τη συγκεκριμένη περιοχή ως τουρκική. Είδατε τι έγινε στη Ζουράφα προχθές. Βλέπετε τι γίνεται στα Ίμια. Φλερτάρουν εδώ και πάρα πολλά χρόνια την περιοχή με σκοπό να την γκριζάρουν. Όσο, λοιπόν, είναι τα καλύβια εκεί μέσα, τα παραπήγματα, με αναρτημένη την ελληνική σημαία στην οροφή τους, δεν υπάρχει περίπτωση να γκριζαριστεί και να αμφισβητηθεί η συγκεκριμένη περιοχή.

Κατάλαβα την ευαισθησία σας, αντιλήφθηκα ότι όντως θέλετε να δώσετε λύση. Την προηγούμενη Πέμπτη έφερε η Υπουργός Τουρισμού ένα νομοσχέδιο και νομιμοποίησε ορειβατικά καταφύγια τα οποία καταπατούν δασικές εκτάσεις. Το έκανε για λόγους τουρισμού. Όμως, για λόγους εθνικής ασφάλειας θεωρώ ότι πρέπει να λειτουργήσουμε πιο γρήγορα. Δείτε και σκεφτείτε λίγο τους ανθρώπους αυτούς που δεν μπορούν να πάρουν φορολογική ενημερότητα. Δηλαδή, να περιμένουμε άλλους έξι μήνες μέχρι να εκδοθεί το προεδρικό διάταγμα. Οι περιβαλλοντικές μελέτες, εξ όσων καταλαβαίνω, είναι θετικές για τα παραπήγματα γι’ αυτό λέτε και εσείς ότι διασφαλίζεται η παραμονή τους εκεί, αλλά πρέπει αυτοί οι άνθρωποι να πάρουν και φορολογική ενημερότητα και με την επέκταση που θα δώσετε μέχρι να εκδοθεί το προεδρικό διάταγμα, την αναστολή εκτελέσεων, την αναστολή των πρωτοκόλλων διοικητικής αποβολής και την αναστολή είσπραξης των προστίμων, θα μπορούν να πάρουν φορολογική ενημερότητα που σήμερα δεν μπορούν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, όπως είπα και στην πρωτολογία μου επί της ουσίας και απαντώντας συγκεκριμένα: Είναι μια ευαίσθητη περιοχή που εμπεριέχει πολλούς συμβολισμούς, πολλές ιδιαιτερότητες και, βέβαια, η ελληνική σημαία όπου κυματίζει δεν υποστέλλεται. Αυτή είναι θέση αρχής για την πατρίδα μας και ισχύει από όλους ως εθνικό καθήκον απέναντι στην πατρίδα μας η υπεράσπιση εδαφών και ακεραιότητας.

Άρα, σεβόμενος, ξαναλέω, και αποδεχόμενος τον προβληματισμό αλλά και την ανάγκη όλα αυτά που εκκρεμούν σήμερα να διασφαλιστούν νομοθετικά ότι έτσι θα εξελιχθούν και θέλοντας να προστατέψουμε για τους λόγους που αναφέρθηκα αυτές τις κατασκευές, η απάντησή μου είναι ναι και επαναλαμβάνω ότι αυτά πρέπει να διατηρηθούν και να κατοχυρωθούν νομοθετικά και με ασφάλεια δικαίου. Και οι όποιες εκκρεμότητες από πλευράς προστίμων και πρωτοκόλλων κατεδάφισης να αρθούν οριστικά, για να μην υφίσταται αυτή η εκκρεμότητα και να μπορούμε να λειτουργήσουμε, αξιοποιώντας με ευαισθησία και με όλες τις ιδιαιτερότητες που έχει ο χώρος σε όλες τις λειτουργίες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε Υπουργέ, και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι οι Υπουργοί Υγείας και Εθνικής Οικονομίας και Οικονομικών κατέθεσαν στις 12-7-2024 σχέδιο νόμου: «Κύρωση της από 28-3-2024 Επιμέρους Σύμβασης Δωρεάς έργου XII, Παράρτημα 14 της από 6-9-2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας.».

Παραπέμπεται στην αρμόδια Διαρκή Επιτροπή.

Προχωράμε στη συζήτηση της πρώτης, με αριθμό 1226/3-7-2024 επίκαιρης ερώτησης δεύτερου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Δικαιοσύνης, με θέμα: «Διορισμός επιτυχόντων ειρηνοδικών διαγωνισμού 2015 -2016».

Θα απαντήσει ο Υφυπουργός Δικαιοσύνης κ. Ιωάννης Μπούγας.

Ο συνάδελφος κ. Αυλωνίτης έχει τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Πρόεδρε και κύριε Υφυπουργέ Δικαιοσύνης, το 2014 προκηρύχθηκε διαγωνισμός από το Υπουργείο Δικαιοσύνης για την πρόσληψη ειρηνοδικών. Τελείωσαν οι εξετάσεις το 2016 υπήρξε πίνακας επιτυχόντων, πέτυχαν τότε εννιακόσιοι εξήντα ένας ειρηνοδίκες και η πρόσληψη γινόταν κατά σειρά.

Ο πίνακας, λοιπόν, έχει λάβει πάρα πολλές παρατάσεις και από τους εννιακόσιους εξήντα ένα επιτυχόντες έχουν προσληφθεί μέχρι σήμερα πεντακόσιοι τριάντα εννέα. Οι παρατάσεις ήταν 31-12-18, 31-12-20, 31-12-21,16-9-22, 31-5-23. Έμειναν, λοιπόν, αδιόριστοι τετρακόσιοι είκοσι πέντε. Από αυτούς στο μεσολάβησαν χρονικό διάστημα βρήκαν άλλες δουλειές και είναι αυτή τη στιγμή σε αναμονή διακόσιοι πενήντα από αυτούς που πέτυχαν το 2014. Μάλιστα έφτιαξαν και δικό τους σωματείο. Προσπαθούσαν επανειλημμένα να πετύχουν τον διορισμό τους. Αντιλαμβάνεστε, λοιπόν, ότι έχει δημιουργηθεί όχι ένας, ας τον πούμε, άδικος διορισμός όλων αυτών σε σχέση με τους υπόλοιπους διακόσιους πενήντα, αλλά έχει δημιουργεί και ένα ανθρώπινο πρόβλημα. Όλοι αυτοί οι άνθρωποι περιμένουν επί τόσο καιρό να διοριστούν. Μιλάμε από το 2016 με 2024 είναι οκτώ ολόκληρα χρόνια και με πέντε συνεχείς παρατάσεις.

Πριν από λίγο καιρό ψηφίστηκε ο νέος δικαστικός χάρτης. Αντιλαμβάνεστε, κύριε Πρόεδρε, ότι με τη θέσπιση αυτού του νόμου ουσιαστικά δεν θα έχουν πλέον δομημένο αίτημα να προσληφθούν. Τώρα, λοιπόν, που βρισκόμαστε στην αρχή της εφαρμογής του νέου δικαστικού χάρτη είναι απολύτως δίκαιο και ανθρώπινο, αυτοί οι διακόσιοι πενήντα άνθρωποι να προσληφθούν.

Έκκληση, λοιπόν, κάνω προς εσάς, μεταφέροντας το αίτημά τους, να προχωρήσετε άμεσα στον διορισμό αυτών των ανθρώπων. Τους χρειαζόμαστε ούτως ή άλλως! Όλοι έχουμε διαπιστώσει στη συζήτηση τόσων νομοθετημάτων ότι υπάρχει πρόβλημα έλλειψης προσωπικού και δικαστών στη δικαιοσύνη. Όλοι έχουμε επιμόνως πει ότι η επιτάχυνση της δικαιοσύνης έχει και ως αιτία το ότι δεν είναι τόσοι οι δικαστές όσοι πρέπει να είναι. Έχουμε υποχρεώσεις απέναντι στην Ευρωπαϊκή Ένωση.

Πάνω από όλα, όμως, κύριε Υπουργέ, αφού σας υπενθυμίσω ότι γνωρίζω την έγγραφη απάντησή σας σε σχετική ερώτηση Βουλευτών του ΣΥΡΙΖΑ -γι’ αυτό και επέλεξα την επίκαιρη ερώτηση- να επικαλεστώ τα ανθρώπινα συναισθήματα σας και να δώσετε σήμερα μία απάντηση καταφατική στο ερώτημα, το δικό μου ερώτημα, όπου ουσιαστικά είναι ερώτημα διακοσίων πενήντα ανθρώπων, διακοσίων πενήντα οικογενειών.

Ευχαριστώ!

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υφυπουργός έχει τον λόγο για να πρωτολογήσει.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κύριε συνάδελφε, πράγματι, το 2014 με απόφαση του Υπουργού Δικαιοσύνης προκηρύχθηκε διαγωνισμός για την πλήρωση πενήντα τεσσάρων κενών οργανικών θέσεων ειρηνοδικείων Δ΄ τάξεως. Για τους επιτυχόντες προβλεπόταν η κατάρτιση σε πίνακα επιτυχόντων με ημερομηνία ισχύος μέχρι 31-12-2016, περιλαμβάνοντας εννιακόσιους εξήντα έναν επιτυχόντες, επαναλαμβάνω για πενήντα τέσσερις θέσεις.

Στη συνέχεια, σε σχέση με αυτόν τον πίνακα -το είπε και ο κύριος συνάδελφος, αναπτύσσοντας προφορικά την ερώτησή του- δόθηκαν πέντε συνεχείς παρατάσεις, με καταληκτική ημερομηνία 31-5-2023. Από τους εννιακόσιους εξήντα έναν επιτυχόντες του διαγωνισμού έχουν απορροφηθεί μέχρι σήμερα πεντακόσιοι τριάντα εννέα, καθώς κάθε έτος αντλούνται από τον πίνακα αριθμός επιτυχόντων ίσος με τα κενά, τα οποία δημιουργούνταν από συνταξιοδοτήσεις λόγω ορίου ηλικίας των ειρηνοδικείων ή άλλες αιτίες όπως παραιτήσεις, οριστικές παύσεις, θάνατοι και ούτω καθεξής.

Δεν αναφέρατε, όμως, ένα πάρα πολύ σημαντικό γεγονός το οποίο έχει μεσολαβήσει από τον χρόνο που έγινε η προκήρυξη και οι παρατάσεις και αυτό δεν είναι άλλο από το γεγονός ότι με το άρθρο 74 του ν.4689/2020 ιδρύθηκε στην Εθνική Σχολή Δικαστών κατεύθυνση ειρηνοδικείων. Μετά την ίδρυση κατεύθυνσης ειρηνοδικών στην Εθνική Σχολή Δικαστών, υπενθυμίζω στο Σώμα ότι υπήρξαν τρεις κοινές υπουργικές αποφάσεις οι οποίες προκήρυσσαν διαγωνισμούς για εισαγωγή σπουδαστών στην Εθνική Σχολή Δικαστών.

H πρώτη το 2021, αφορούσε εκατόν σαράντα έξι συνολικά σπουδαστές μεταξύ των οποίων δέκα στην κατεύθυνση ειρηνοδικών. Η επόμενη αφορούσε εκατόν είκοσι επτά σπουδαστές για την Εθνική Σχολή Δικαστών, μεταξύ των οποίων δεκαπέντε δοκίμων ειρηνοδικών, και η πλέον πρόσφατη αφορούσε εισαγωγή συνολικά εκατόν σαράντα δύο σπουδαστών μεταξύ των οποίων έντεκα δοκίμων ειρηνοδικών.

Μετά, λοιπόν, τη νομοθετική αυτή μεταβολή, από τη Σχολή Δικαστών πλέον αποφοιτούν οι ειρηνοδίκες Δ΄ τάξεως που έχουν παρακολουθήσει τα μαθήματα της κατεύθυνσης ειρηνοδικών. Εξαιτίας αυτής της νομοθετικής μεταβολής και των προκηρύξεων, υπεβλήθησαν οκτώ αιτήσεις ακυρώσεως ειρηνοδικών επιτυχόντων στον διαγωνισμό του 2014, που επικαλούνταν περίπου όσα επικαλείται σήμερα και ο συνάδελφος στην ερώτησή του. Το Συμβούλιο της Επικρατείας έκρινε ομόφωνα ότι νομίμως δεν γίνεται πλέον η πλήρωση των κενών οργανικών θέσεων μετά και τη δημιουργία της κατεύθυνσης ειρηνοδικών από τον πίνακα, και η τελευταία παράταση η οποία έληξε στις 31-12-2023 αφορούσε τα κενά που είχαν προκύψει μέχρι την ημερομηνία εκείνη.

Έχουν, λοιπόν, απορριφθεί -και νομίζω ότι το γνωρίζετε, κύριε συνάδελφε- οι σχετικές αιτήσεις ακυρώσεως και θα ήθελα να κάνετε ξεκάθαρο, για να μπορέσω να σας απαντήσω και σε όσα είπατε στη δευτερολογία μου, αν εσείς υποστηρίζετε τη διαδοχική παράταση του πίνακα μέχρις απορροφήσεως όλων ή την εφάπαξ πρόσληψή τους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Αυλωνίτη, έχετε τον λόγο για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υφυπουργέ, όπως γνωρίζετε πολύ καλά, όλα αυτά που μας είπατε σήμερα είναι καταγεγραμμένα στην απάντησή σας επί άλλης σχετικής ερώτησης Βουλευτών του ΣΥΡΙΖΑ.

Υπάρχει όμως κάτι που με παραξενεύει και θέλω να μου το εξηγήσετε αφού απαντήσω προηγουμένως στην ερώτησή σας. Μιλάω ουσιαστικά για τον εφάπαξ διορισμό και των διακοσίων πενήντα που έχουν απομείνει. Αυτό μπορεί να συμβεί με οποιονδήποτε τρόπο, ακόμα και με τον θεσμικό τρόπο, με την κατάθεση μιας τροπολογίας.

Όμως θα πρέπει να σας τονίσω κάτι που νομικά μου δημιουργεί ερωτήματα. Η τελευταία προθεσμία, που με το άρθρο 38 του ν.4990/2022 είχε θεσμοθετηθεί, ήταν αυτή που έληγε στις 31-5-2023. Οι νέοι διαγωνισμοί για να προσλάβετε νέους δόκιμους ειρηνοδίκες έγιναν ο ένας το 2021, ο άλλος το 2022 και ο τελευταίος στις 19-5-2023. Δηλαδή από τη μία μεριά καλούσατε από τον παλιό κατάλογο και από την άλλη προσλαμβάνετε με νέα υπουργική απόφαση νέους ειρηνοδίκες. Αυτή η αντίφαση μου δημιουργεί το πρόβλημα, αφού φυσικά επιβεβαιώσω όλο αυτό το ιστορικό που είπατε και που το βλέπω μπροστά μου στη σχετική απάντησή σας όπως είπα προηγουμένως.

Τέλος, πρέπει να σας πω ότι όλα συμβαίνουν αρκεί με τη θεσμοθέτησή μας να λύσουμε ένα σοβαρότατο κοινωνικό αλλά και επιστημονικό θέμα. Όσοι προσλήφθηκαν το 2016 -η σχετική απόφαση είχε περάσει από το Φύλλο της Εφημερίδας της Κυβερνήσεως- όλοι αυτοί οι οποίοι πέτυχαν προσδοκούσαν μετά βεβαιότητας ότι θα προσληφθούν ειδικά μάλιστα όταν τέσσερις, πέντε φορές έχετε προσλάβει μικρότερους αριθμούς και συνεχώς λιγόστευαν.

Αντιλαμβάνεστε, λοιπόν, ότι ο καθένας εξ αυτών των Ελλήνων πολιτών προσδοκούσε μετά βεβαιότητας ότι κάποια στιγμή το ελληνικό κράτος, η ελληνική πολιτεία -η οποία διέπεται και από το Σύνταγμα περί ισότητας των πολιτών απέναντι στον νόμο μετά βεβαιότητας- ότι κάποια στιγμή θα τους προσλάβετε. Αντί αυτού όμως γίνονταν από την Κυβέρνησή σας συνεχείς διαγωνισμοί και παίρνετε πότε πέντε, πότε δεκαπέντε, πότε δέκα σε τρεις διαδοχικούς διαγωνισμούς.

Λέω, λοιπόν, ότι οποιοδήποτε νομικό πρόβλημα μπορεί να αρθεί αν με μία τροπολογία σας διευκρινίσετε το θέμα καθώς ανάγκες από δικαστές έχουμε. Τότε θα σας πω ότι, πραγματικά, κινείστε στην κατεύθυνση που λέει ο κ. Φλωρίδης της επιτάχυνσης της δίκης, παρ’ όλα τα νομοθετήματα με τα οποία διαφωνήσαμε, έτσι ώστε και το αίσθημα της δικαιοσύνης να περάσει και σε αυτούς τους ανθρώπους και το πνεύμα της ισότητας. Σε κάθε περίπτωση επικαλούμαι -τρίτη φορά το λέω- το πνεύμα ανθρωπισμού απέναντι σε ανθρώπους οι οποίοι έχουν δομήσει τις οικογένειές τους και οκτώ χρόνια περιμένουν από την ελληνική πολιτεία που τους έχει διορίσει με ΦΕΚ ουσιαστικά με τον τρόπο της αρίθμησης, της σειράς δηλαδή, να τους διορίσετε.

Κάντε, λοιπόν, αυτό το καλό και έχω την εντύπωση ότι θα σας ευγνωμονεί αυτή η κατηγορία των ανθρώπων που φαίνεται κατάφωρα ότι τους αδικεί η ελληνική πολιτεία.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Πρέπει να ξεκαθαρίσουμε ορισμένα πράγματα. Άλλο οι επιτυχόντες σε έναν διαγωνισμό και άλλο όσοι έχουν δικαίωμα πρόσληψης. Δεν θεμελιώνουν δικαίωμα πρόσληψης όσοι επέτυχαν σε έναν διαγωνισμό. Και μάλιστα, για να μην υπάρχει καμμία αμφιβολία επ’ αυτού, διότι το επικαλέστηκε με τον πλέον έντονο και εμφατικό τρόπο ο κύριος συνάδελφος, μία από τις αποφάσεις του Συμβουλίου της Επικρατείας οι οποίες έχουν εκδοθεί για το συγκεκριμένο ζήτημα, λέει καθαρά ότι «από καμμία συνταγματική διάταξη ή αρχή δεν συνάγεται ότι η πρακτική νομοθετικής παράτασης του εκάστοτε ισχύοντος πίνακα επιτυχόντων σε διαγωνισμό ειρηνοδικών υποχρεώνει και στο μέλλον τον νομοθέτη να παρατείνει την ισχύ του πίνακα κάθε νέου διαγωνισμού και αντίστοιχα ότι κατοχυρώνεται δικαίωμα των εγγεγραμμένων σε τέτοιο πίνακα να διοριστούν όλοι σε κενή οργανική θέση». Το ένα είναι αυτό.

Η δεύτερη απάντηση την οποία ζητήσατε και θα σας δώσω ευθύς αμέσως, κύριε συνάδελφε, έχει να κάνει με το πώς ενώ περνάμε από τον πίνακα και παρατείναμε τον πίνακα ταυτοχρόνως εισάγονταν με προκήρυξη στην κατεύθυνση ειρηνοδικών στη Σχολή Δικαστικών Λειτουργών. Η απάντηση είναι απλή: Λάβετε υπ’ όψιν πως χρειάζεται ένα χρονικό διάστημα περίπου δεκαέξι με δεκαεπτά μηνών έως ότου αποφοιτήσουν οι δόκιμοι ειρηνοδίκες και αναλάβουν καθήκοντα δοκίμων ειρηνοδικών. Κατά συνέπεια, σε αυτό το χρονικό διάστημα από την προκήρυξη για εισαγωγή στη σχολή μέχρι την αποφοίτησή τους ενεργοποιούνταν και παρατεινόταν η ισχύς του πίνακα για να καλύπτονται τα οργανικά κενά τα οποία όπως σας ανέφερα δημιουργούνταν και ήταν συγκεκριμένα σχετικά λίγα, δέκα, έντεκα περίπου κάθε χρόνο.

Είπατε, κύριε συνάδελφε, να τους προσλάβουμε όλους εφάπαξ. Ξέρετε πάρα πολύ καλά ότι οι οργανικές θέσεις των δικαστών προβλέπονται με νόμο. Εσείς τώρα ζητάτε να προβλέψουμε με νόμο περίπου τριακόσιες νέες θέσεις δικαστικών λειτουργών χωρίς μάλιστα αυτό να προκύπτει από σχετική γνωμοδότηση του Αρείου Πάγου. Η Κυβέρνηση δεν νομοθετεί όπως της φαίνεται δίκαιο ή εύλογο τον αριθμό των οργανικών θέσεων. Αυτό προκύπτει με βάση τις ανάγκες των δικαστηρίων, τον αριθμό των υποθέσεων και την σχετική εισήγηση του Αρείου Πάγου. Τέτοια δεδομένα δεν έχουμε και δεν έχουμε και δεδομένα ότι απαιτείται, κύριε συνάδελφε, μία αύξηση των οργανικών θέσεων των δικαστών δεδομένου ότι -και αυτό θα σας παρακαλούσα να το προσέξετε, είμαι βέβαιος ότι το γνωρίζετε- η Ελλάδα διαθέτει σημαντικό αριθμό δικαστών ανά εκατό χιλιάδες κατοίκους σε σύγκριση με τις χώρες του Συμβουλίου της Ευρώπης. Συγκεκριμένα στη χώρα μας η αναλογία είναι τριάντα έξι δικαστές ανά εκατό χιλιάδες κατοίκους, όταν ο μέσος όρος του Συμβουλίου της Ευρώπης είναι δεκαεπτά δικαστές ανά εκατό χιλιάδες κατοίκους.

Και επειδή θέλω να προλάβω και την ένστασή σας «πόσες όμως υποθέσεις δικάζει κάθε δικαστής;» πρέπει να σας πω ότι μετά την υπαγωγή δεκάδων χιλιάδων υποθέσεων δικαστηριακής ύλης στους δικηγόρους, οι υποθέσεις που δικάζει ο Έλληνας δικαστής είναι περίπου όσες δικάζει και ο Ευρωπαίος δικαστής.

Έχουμε, λοιπόν, επαρκή αριθμό δικαστών για να καλύψουν τις ανάγκες του δικαιοδοτικού έργου και μάλιστα να τις καλύπτουν με σχετική ευχέρεια. Εκείνο που δεν γινόταν μέχρι σήμερα ήταν ένας εξορθολογισμός της δικαστικής ύλης μεταξύ των υπηρετούντων δικαστών. Αυτό επιτυγχάνεται με την ενοποίηση του πρώτου βαθμού δικαιοδοσίας που πλέον με τον νέο δικαστικό χάρτη και με ενιαίο πρώτο βαθμό θα υπάρχει ένας εξορθολογισμός του δικαιοδοτικού έργου, έτσι ώστε οι υποθέσεις να χρεώνονται σε όλους τους δικαστές πρώην ειρηνοδίκες και πρωτοδίκες -πλέον δικαστές πρώτου βαθμού- και να εκδίδονται ταχύτερα οι αποφάσεις και οι δικαστές να χρεώνονται τις ίδιες περίπου υποθέσεις για να μπορούν αποτελεσματικότερα να επιτελούν το καθήκον τους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριοι συνάδελφοι.

Ακολουθεί η πρώτη με αριθμό 1230/5-7-2024 επίκαιρη ερώτηση πρώτου κύκλου, του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Υποδομών και Μεταφορών, με θέμα: «Δημιουργία θαλάσσιας συγκοινωνίας στον Θερμαϊκό και αξιοποίηση της στοάς του Αγίου Μηνά Θεσσαλονίκης».

Στην επίκαιρη αυτή ερώτηση θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Παρακαλώ, κύριε συνάδελφε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε πολύ καλά ότι το θέμα της θαλάσσιας συγκοινωνίας της Θεσσαλονίκης -το γνωρίζετε ως Θεσσαλονικιός και μάλιστα ως ένας άνθρωπος που είχε για δεκαετίες θεσμική θέση στην πόλη- επανέρχεται κατά καιρούς. Επανέρχεται πολλές φορές με έναν άτακτο τρόπο. Έτσι επανήλθε πλέον και τώρα επειδή είμαστε στη φάση όπου η μελέτη για τις επίγειες εγκαταστάσεις έχει ολοκληρωθεί, μια μελέτη που χρηματοδοτήθηκε από το πρόγραμμα «Ενίσχυση της Προσπελασιμότητας» του Υπουργείου σας την περίοδο 2012 - 2014.

Το θέμα, λοιπόν, το οποίο τώρα τίθεται είναι αν το Υπουργείο έχει σκοπό να προχωρήσει σε κάποιον σχετικό διαγωνισμό για να βρει τον κατάλληλο πάροχο ο οποίος -σημειώνω- χωρίς επιδότηση και αφού ο ίδιος κατασκευάσει τις επίγειες εγκαταστάσεις θα μπορέσει να λειτουργήσει τη θαλάσσια συγκοινωνία. Δεν ανήκω σε αυτούς που πιστεύουν, ότι είτε από το ΕΣΠΑ είτε από πόρους του δημοσίου πρέπει να κατασκευάσουμε επίγειες εγκαταστάσεις και στο τέλος να μη βρούμε πάροχο ώστε να λειτουργήσουμε τη θαλάσσια συγκοινωνία. Επειδή όμως υπάρχουν, απ’ ό,τι ακούω, και τεχνικές εταιρείες σε συνεργασία με πλοιοκτήτες, με ναυτιλιακές εταιρείες που είναι διατεθειμένες να προχωρήσουν κάτι τέτοιο, ρωτώ αν έχετε σκοπό να διερευνήσετε αυτή την κατάσταση.

Και το δεύτερο θέμα, το οποίο είναι γνωστό, είναι ότι στην καρδιά της πόλης παραμένει αναξιοποίητο ένα κτήριο που ανήκει κατά μεγάλο ποσοστό στην εταιρεία «ΚΤΙΡΙΑΚΕΣ ΥΠΟΔΟΜΕΣ», η οποία ελέγχεται και αυτή από το Υπουργείο Υποδομών. Ρωτώ, λοιπόν, αν έχετε κάποιον σχεδιασμό ώστε να αξιοποιηθεί προς όφελος της πόλης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υφυπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, ο αγαπητός μου Βουλευτής κ. Σιμόπουλος κάνει μια ερώτηση που πραγματικά φέρνει στην επιφάνεια ένα θέμα το οποίο επαναλαμβάνεται συχνά στη Θεσσαλονίκη. Το ξέρουμε το θέμα και οι δύο. Επαναλαμβάνεται, αλλά νομίζω ότι κάποια στιγμή πρέπει να υποβληθεί και αυτό στη γνωστή βάσανο της αρχής της επαληθευσιμότητας ή της διαψευσιμότητας, διότι η επανάληψη τελικά δεν οδηγεί πουθενά.

Θα μου επιτρέψετε από το σημείωμα που μου έκανε ο ΟΣΕΘ, ο Οργανισμός Συγκοινωνιακού Έργου Θεσσαλονίκης, να σας διαβάσω την εισαγωγή. «Η θαλάσσια αστική συγκοινωνία Θεσσαλονίκης είναι έργο φιλόδοξο που διαθέτει μελετητική ωριμότητα σε σημαντικό βαθμό. Το αποτύπωμά της βεβαίως έχει και το χαρακτηριστικό ότι δεν αποτελεί ιδιαίτερα σημαντικό από συγκοινωνιακής άποψης εγχείρημα. Δεν αναμένεται ότι θα επιλύσει συγκοινωνιακά προβλήματα ούτε θα ελκύσει σημαντικό πλήθος χρηστών. Ωστόσο αποτελεί έργο με έντονη σημειολογία και αναφορές για τη Θεσσαλονίκη. Θα της προσδώσει νέο προφίλ και θα αναδείξει την εικόνα της από τη θάλασσα και γενικότερα μέσω ενός ολοκληρωμένου σχεδίου για τον Θερμαϊκό Κόλπο. Η επαφή κατοίκων και επισκεπτών με το παραλιακό Πανόραμα της πόλης αναμένεται να αποτελέσει ισχυρό πλεονέκτημα για τη θαλάσσια αστική συγκοινωνία. Επιπρόσθετα, η ύπαρξη μιας εναλλακτικής στα λεωφορεία συμβάλλει στη λήξη της εξάρτησης της πόλης από αυτό το μέσο μαζικής μεταφοράς».

Προφανώς είχε γραφεί χωρίς να έχει λάβει υπ’ όψιν του ο συντάκτης τη λειτουργία του μετρό. Αλλά εν πάση περιπτώσει, αυτό είναι άλλο θέμα. Καταλαβαίνετε ότι αυτή η εισαγωγή μάς οδηγεί στην παραδοχή ότι η κρίσιμη λέξη που χρησιμοποιήσατε είναι το «χωρίς επιδότηση». Προφανώς δεν μπορεί να υπάρξει επιδότηση ενός επιπλέον μέσου και κυρίως αυτό το μέσο δεν θα πρέπει να λειτουργήσει ανταγωνιστικά προς τα άλλα μέσα της πόλης τα οποία αυτή τη στιγμή τίθενται σε λειτουργία -και μιλάμε για τον ανανεωμένο ΟΑΣΘ και το μετρό, το οποίο μπαίνει σε λειτουργία-, παρά μόνο συμπληρωματικά. Εδώ είμαστε για να δούμε εάν μπορεί να προχωρήσει κάτι τέτοιο. Προφανώς χρειάζεται επιπλέον μία χρηματοοικονομική μελέτη εντελώς σύγχρονη -με βάση τη Μελέτη Ανάπτυξης του Μετρό Θεσσαλονίκης ο ΟΣΕΘ θα προχωρήσει σε κάτι τέτοιο- και φυσικά να ακολουθήσει διαγωνισμός. Πρέπει να υπάρχει ένα χρηματοδοτικό μοντέλο το οποίο να είναι βιώσιμο, σε κάθε περίπτωση χωρίς επιδότηση.

Το δεύτερο είναι ότι ανασύρατε ένα θέμα το οποίο πραγματικά αποτελεί ένα πρόβλημα στο κέντρο της Θεσσαλονίκης, το κτηριακό συγκρότημα του Αγίου Μηνά το οποίο ανήκει στον παλαιό ΟΣΚ και μεταφέρθηκε ως περιουσιακό στοιχείο στις «ΚΤΙΡΙΑΚΕΣ ΥΠΟΔΟΜΕΣ». Είχα ζητήσει και είχα από τις 16 Απριλίου τον φάκελο του έργου στο γραφείο μου και τον έχω μελετήσει. Η προσέγγιση η οποία υπάρχει κυρίως ταιριάζει περισσότερο με τη λογική της ενοικίασης του κτηρίου και όχι μιας πιο συγκροτημένης μελέτης που να αφορά τις χρήσεις. Έχω ζητήσει από τις «ΚΤΙΡΙΑΚΕΣ ΥΠΟΔΟΜΕΣ» να προχωρήσουν σε ένα update αυτής της μελέτης, σε μία νέα προσέγγιση που να θέτει στα κριτήριά της και τις πιθανές χρήσεις του κτηριακού συγκροτήματος ως συνόλου, που είναι πραγματικά πολύ ενδιαφέρον, και νομίζω ότι μόλις έχουμε τα νέα θα επανέλθουμε, κάτι που σίγουρα είναι πάρα πολύ χρήσιμο για την πόλη. Και σας ευχαριστώ πάρα πολύ που με την ερώτησή σας ανασύρατε στην επιφάνεια και αυτό το θέμα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Δεν έχω να πω πολλά. Με ικανοποιεί η απάντηση του Υπουργού. Άλλωστε γνωρίζει και τα θέματα πολύ καλά. Μένω για τη στοά του Αγίου Μηνά ότι μάλλον το μοντέλο το οποίο ετοιμάζεται, το οποίο επιλέγεται είναι κάποια ενοικίαση, φαντάζομαι, ή παραχώρηση για κάποια χρόνια.

Και όσον αφορά τη θαλάσσια συγκοινωνία εγώ θα πρότεινα, για να μην μπούμε στη διαδικασία πάλι των μελετών: γιατί να μην υπάρχει μια πρόσκληση ενδιαφέροντος πάνω σε κάποια βάση και όλες αυτές τις μελέτες και για την τυχόν βιωσιμότητα του εγχειρήματος να τις κάνουν οι υποψήφιοι πάροχοι; Έτσι θα ανοίξει ή μπορεί να κλείσει αυτή η συζήτηση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Νομίζω ότι συμφωνούμε ότι σε ό,τι αφορά τον Άγιο Μηνά πρέπει να έχουμε καταλήξει σε κάτι το οποίο θα αναδείξει και τον ίδιο τον ναό και τη σημασία του για την πόλη και τον περιβάλλοντα χώρο και τα κτήρια. Κατά συνέπεια, ναι, πρέπει να συμπληρωθεί η μελέτη την οποία έχουμε στα χέρια μας, η οποία αφορά κυρίως ενοικίαση. Πρέπει να πάμε σε μια λογική, αν θέλετε, και πιο ολιστική της αξιοποίησης αυτού που εσείς ονομάζετε στοά του Αγίου Μηνά. Και δεν σας κρύβω ότι εκεί μεγάλωσα.

Σε ό,τι αφορά το δεύτερο ερώτημα, αυτό που αφορά στη θαλάσσια αστική συγκοινωνία, προφανώς έχετε στο μυαλό σας κάτι που ονομάζεται Market Test, μια έρευνα αγοράς ουσιαστικά. Κατ’ αρχάς νομίζω ότι αυτό θα μπορούσε να γίνει και αυτή είναι και η αντίληψη η οποία πρέπει να επικρατήσει στον ΟΣΕΘ. Κοιτάξτε, δεν νομίζω ότι υπάρχει πολυτέλεια ούτε για τη Θεσσαλονίκη ούτε για πουθενά αλλού στην Ελλάδα να προχωράμε σε επιλογές οι οποίες δεν αποτιμώνται και εις χρήμα και δεν αποτιμώνται με βάση το πόσο τελικά επιβαρύνουν ή δεν επιβαρύνουν τον Έλληνα πολίτη. Και το λέω αυτό γιατί στην Θεσσαλονίκη -κι η ερώτησή σας μου δίνει την ευκαιρία να αναφερθώ σε αυτό- ξεκινάνε αυτή τη στιγμή τρία μεγάλα projects.

Το πρώτο είναι η ανασυγκρότηση του ΟΑΣΘ. Ξέρετε πολύ καλά ότι μέσα στο φθινόπωρο θα έρθει στη Βουλή η νομοθετική ρύθμιση για τον νέο ΟΑΣΘ, αυτόν που ήδη ο Υπουργός κ. Σταϊκούρας έχει εξαγγείλει, μία παρέμβαση η οποία είναι πάρα πολύ σημαντική και είναι πάρα πολύ σημαντική εν όψει των υπόλοιπων δύο μεγάλων παρεμβάσεων που θα αναφέρω.

Η δεύτερη προφανώς είναι η λειτουργία του Μετρό της Θεσσαλονίκης, το οποίο θα παραδοθεί στα τέλη του Νοεμβρίου σε πλήρη εμπορική λειτουργία, απολύτως επιχειρησιακό και με άμεση συνέργεια με τα λεωφορεία.

Και το τρίτο είναι ο ανασχεδιασμός των λεωφορειακών γραμμών της Θεσσαλονίκης, διότι καταλαβαίνετε ότι πλέον γραμμές ανταγωνιστικές του μετρό δεν υπάρχει λόγος να υφίστανται παρά μόνο για να εξυπηρετούν κάποιες πολύ περιορισμένες μετακινήσεις ανθρώπων οι οποίοι δεν μπορούν να μπουν στο μετρό και αυτό είναι ένα σχέδιο που επίσης «τρέχει» ο ΟΣΕΘ.

Εκείνο που θέλω να πω, γιατί βλέπω και σημερινά δημοσιεύματα στις εφημερίδες, είναι ότι σε κάθε περίπτωση τα μέσα αυτά θα ξεκινήσουν με ενιαίο εισιτήριο, όπως υπάρχει και στην Αθήνα, θα αξιοποιηθεί η πιο σύγχρονη τεχνολογία.

Αυτό που αναγράφεται σήμερα στη Θεσσαλονίκη ότι για το μεν μετρό υπάρχει η τεχνολογία του 2004, για τα δε λεωφορεία η τεχνολογία του 2020 και υπάρχει ασυμβατότητα είναι απολύτως ανακριβές και είναι λάθος πληροφορίες. Έχει επικαιροποιηθεί απολύτως το σύστημα των προδιαγραφών του εισιτηρίου του μετρό.

Η Θεσσαλονίκη τον Νοέμβριο παράλληλα με τη λειτουργία του μετρό θα ζήσει μια επανάσταση στον χώρο των δημοσίων συγκοινωνιών, κάτι που ήδη έχει αρχίσει να γίνεται ορατό χάρη στα εκατόν δέκα καινούργια ηλεκτρικά λεωφορεία τα οποία μπήκαν επιπροσθέτως σε κίνηση μέσα στην πόλη.

Εάν η θαλάσσια συγκοινωνία στο μέλλον έρθει να συμπληρώσει αυτά τα μέσα, είναι ευπρόσδεκτη. Αυτό όμως όπως πολύ σωστά και εσείς θέτετε στην ερώτησή σας κι ευχαριστώ και για μια ακόμη φορά για την υποβολή της είναι κάτι το οποίο θα το αποδείξει η αγορά η ίδια.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υφυπουργέ.

Μια ανακοίνωση προς το Σώμα.

Ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν σήμερα 15-7-2024 πρόταση νόμου: «Μη συμμετοχή κομμάτων στις εκλογές, όταν οφείλουν σε εργαζομένους, Δημόσιο, Ασφαλιστικά Ταμεία και Τράπεζες».

Παραπέμπεται στην αρμόδια Διαρκή Επιτροπή.

Επίσης μια άδεια απουσίας προς το εξωτερικό, την οποία απευθύνει προς τον Πρόεδρο της Βουλής ο κ. Πέτρος Παππάς από τον ΣΥΡΙΖΑ από τις ημερομηνίες από 13-8-2024 ως και 25-8-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Ο κ. Άδωνις Γεωργιάδης έχει έρθει;

Θα διακόψουμε για λίγα λεπτά, για να είμαστε έτοιμοι.

Παρακαλώ διακόπτουμε για λίγα λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζεται η συνεδρίαση.

Θα συζητηθεί η τέταρτη με αριθμό 1239/8-7-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μανώλη Συντυχάκη προς τον Υπουργό Υγείας, με θέμα: «Για την κατάσταση στις δομές Ψυχικής Υγείας στον Νομό Χανίων». Στην ερώτηση θα απαντήσει ο ίδιος ο Υπουργός κ. Γεωργιάδης.

Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Δεν έχει περάσει πολύς καιρός από τις κινητοποιήσεις των εργαζομένων και τις καταγγελίες του Συλλόγου Εργαζομένων Θεραπευτηρίου Ψυχικών Παθήσεων Χανίων και των προϊστάμενων των μονάδων ψυχοκοινωνικής αποκατάστασης, που εμφανίζει την απόλυτη απαξίωση των υπηρεσιών ψυχικής υγείας και την οριακή κατάσταση που έχει διαμορφωθεί σε βάρος ασθενών και εργαζομένων. Απόδειξη ο τραυματισμός εργαζόμενου του Κέντρου Ψυχικής Υγείας Χανίων που σημειώθηκε στις 19 Ιούνη, εξαιτίας πτώσης σοφάδων από την οροφή του κτηρίου.

Αυτή η κατάσταση αποτυπώνεται και σε σχετική ερώτηση που έχουμε καταθέσει ως ΚΚΕ στις 7-6-2024 γι’ αυτά ακριβώς τα ζητήματα και συγκεκριμένα, για τις στεγαστικές δομές -ξενώνες, ψυχογηριατρικά τμήματα, προστατευόμενα διαμερίσματα- μετά το κλείσιμο του Ψυχιατρείου Σούδας που φιλοξενεί χρόνιους ψυχικά πάσχοντες και η κατάσταση είναι λίαν επιεικώς απαράδεκτη και η υποστελέχωσή τους είναι τραγική.

Με την τραγική υποστελέχωση, η διαβίωση, η φροντίδα, η θεραπεία και η υποστήριξη των ψυχικά πασχόντων είναι εξαιρετικά επισφαλής και ανεπαρκής, ενώ η ψυχοκοινωνική τους αποκατάσταση και εκπαίδευση είναι ανύπαρκτη, την ώρα που η Κυβέρνηση -όπως και όλες οι προηγούμενες- υποκριτικά μιλάει για τη συμπερίληψη των ατόμων με ειδικές ανάγκες και των χρονίων πασχόντων.

Παράλληλα, αντί να δημιουργούνται νέες δομές για τις ανάγκες που υπάρχουν, όπως για παράδειγμα ξενώνας φροντίδας ψυχικά ασθενών που δεν έχουν οικογενειακό περιβάλλον στήριξης, οι δομές κλείνουν, όπως ο «Μύθος», η «Ξαστεριά», ο «Μίτος» και άλλες.

Ταυτόχρονα, οι εργαζόμενοι βιώνουν εργασιακή εξάντληση όπως και την εργασιακή ομηρία, αφού διορισμοί μόνιμου νοσηλευτικού προσωπικού και άλλων επαγγελματιών υγείας έχουν να γίνουν από το 2009 και μέρος των ελλείψεων καλύπτεται με ελαστικά εργαζόμενους.

Το Κέντρο Ψυχικής Υγείας υπολειτουργεί και δεν μπορεί να ανταποκριθεί στις ανάγκες της πρωτοβάθμιας φροντίδας και πρόληψης. Ειδικότερα, οι τέσσερις υπηρετούντες ψυχίατροι -οι δύο τοποθετήθηκαν τους τελευταίους μήνες- καλύπτουν τις ανάγκες της πόλης Χανίων, του Νομού Χανίων με την κινητή μονάδα, την παρακολούθηση ασθενών σε Κάντανο, Παλαιόχωρα και Βάμο και σε άλλες περιοχές και επιπρόσθετα, είναι υπεύθυνοι για την περίθαλψη των ασθενών των στεγαστικών δομών.

Αυτή, κατά την άποψή μας, είναι η μεταρρύθμισή σας: Διαλύετε και κλείνετε τις δημόσιες υπηρεσίες ψυχικής υγείας και απεξάρτησης. Για να μην πάρει χαμπάρι ο κόσμος, φέρνετε κατακαλόκαιρο το σχέδιο νόμου με τον παραπλανητικό τίτλο: «Ολοκλήρωση της ψυχιατρικής μεταρρύθμισης». Στόχος δικός σας, της Κυβέρνησης, αξιοποιώντας όλα όσα νομοθέτησαν οι προηγούμενες κυβερνήσεις, είναι να υλοποιηθούν κατά γράμμα οι κατευθύνσεις της Ευρωπαϊκής Ένωσης για διάλυση της δημόσιας ψυχικής υγείας και απεξάρτησης και χάρισμά της σε μη κυβερνητικές οργανώσεις, αστικές μη κερδοσκοπικές εταιρείες και ιδιώτες.

Σας ρωτάμε, κύριε Υπουργέ, πώς τοποθετείστε εσείς ως Υπουργός Υγείας αλλά και η Κυβέρνηση συνολικά, για όλα τα παραπάνω προβλήματα στα οποία αναφέρθηκα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς:** Παρακαλώ, κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Κύριε συνάδελφε, ζητώ συγγνώμη για την καθυστέρηση. Δεν είχα καταλάβει ότι δεν υπήρχε άλλος, αλλιώς θα ανέβαινα με μηχανή, για να έρθω πιο γρήγορα. Πραγματικά, ζητώ συγγνώμη. Δεν το συνηθίζω, το ξέρετε αυτό.

Κατ’ αρχάς, για τα προβλήματα που έχει γενικώς η κατάσταση των δομών ψυχικής υγείας του Νομού Χανίων, που είναι η ερώτηση, με το υπό κατάθεση νομοσχέδιο είναι δύο διαφορετικά θέματα. Τα ζητήματα του υπό κατάθεση και υπό ψήφιση νομοσχεδίου θα τα συζητήσουμε κατά την κοινοβουλευτική διαδικασία.

Επειδή παρακολουθώ πολύ έντονα τις αντιδράσεις του Κομμουνιστικού Κόμματος Ελλάδας και με πρωτοσέλιδα στον «ΡΙΖΟΣΠΑΣΤΗ» και με κινητοποιήσεις -από ό,τι ξέρω και αύριο σχεδιάζεται μία μεγάλη κινητοποίηση στο Υπουργείο Υγείας-, θέλω να σας πω ότι καμία ψυχιατρική κλινική δεν κλείνει από αυτό το νομοσχέδιο. Πουθενά δεν υπάρχει αυτό που διαβάζω διαρκώς «κλείνουν τα ψυχιατρικά νοσοκομεία». Μόνο ένας ανόητος Υπουργός θα έκλεινε τα ψυχιατρικά νοσοκομεία. Να τα κλείσεις, να τα κάνεις τι; Ό,τι διαμαρτυρία κάνετε δεν έχει καμία σχέση με το νομοσχέδιο.

Το νομοσχέδιο θα το συζητήσουμε, επαναλαμβάνω, στην κανονική διαδικασία. Έχει εκπονηθεί με την επιστασία του κ. Βαρτζόπουλος, του αρμόδιου Υφυπουργού για θέματα ψυχικής υγείας. Ο ίδιος είναι από τους πιο γνωστούς ψυχιάτρους στην Ελλάδα. Είναι και λίγο οξύμωρο έναν άνθρωπο που μια ζωή ασχολείται για αυτά, να τον κατηγορείτε ότι θέλει να κάνει ζημιά και ότι εσείς ξέρετε καλύτερα. Εν πάση περιπτώσει, τα του νομοσχεδίου θα τα δούμε στην κοινοβουλευτική διαδικασία.

Πάμε τώρα στην ερώτηση. Η διοίκηση του Γενικού Νοσοκομείου Χανίων «Ο Άγιος Γεώργιος» στη συνεχή προσπάθεια ενίσχυσης του τομέα ψυχικής υγείας προέβη, σε συνεργασία με την 7η ΥΠΕ και το Υπουργείο Υγείας, σε επτά -το τονίζω, επτά- επαναλαμβανόμενες προκηρύξεις πρόσληψης ειδικευομένων ψυχιάτρων, οι οποίες δυστυχώς απέβησαν άγονες. Ως κάτωθι, από τις προκηρυγμένες θέσεις ψυχιάτρων κατέστησαν άγονες οι επτά εξ αυτών και όσον αφορά των παιδοψυχιάτρων οι τέσσερις και αναλύονται οι προσλήψεις που έχουν γίνει. Δύο θέσεις ψυχιάτρων, μία θέση διευθυντή και μία θέση επιμελητή Α΄, επίσης κατέστησαν άγονες.

«Με το υπ’ αριθμόν τάδε έγγραφο του Γενικού Νοσοκομείου Χανίων με συνημμένα δικαιολογητικά και την υπ’ αριθμόν τάδε βεβαίωση δέσμευσης πιστώσεων αιτηθήκαμε την πρόσληψη δύο επικουρικών ψυχιάτρων». Μετά, δηλαδή, την προκήρυξη όλων αυτών που έχουν βγει άγονες, ζητήσαμε επικουρικούς, ώστε να καλυφθούν οι έκτακτές και επιτακτικές ανάγκες της Ψυχιατρικής Κλινικής, σε αντικατάστασης δύο άλλων επικουρικών ψυχιάτρων, οι οποίοι δήλωσαν ότι δεν επιθυμούσαν την ανανέωση του επικουρικού τους για έναν ακόμα χρόνο. Το αίτημα διαβιβάστηκε με θετική εισήγηση της 7ης ΥΠΕ. Το Υπουργείο Υγείας ενέκρινε το αίτημα πρόσληψης δύο επικουρικών ψυχιάτρων για τρία χρόνια. Δυστυχώς, μέχρι σήμερα υπήρξε ενδιαφέρον μόνο από έναν ψυχίατρο αντί για τρεις που έχουμε αιτηθεί. Ένας υπηρετεί, παραμένει, ένας αιτήθηκε για τη δεύτερη θέση και η τρίτη θέση έχει μείνει άμεσα διαθέσιμη προς κάλυψη. Εάν έρθει κάποιος ενδιαφερόμενος, αμέσως θα τον προσλάβουμε. Δεν υπάρχει να κάνουμε κάτι άλλο ως Υπουργείο. Έχουμε κάνει αυτά που μπορούμε να κάνουμε. Δηλαδή, έχουμε προκηρύξει όλες τις θέσεις.

Όσον αφορά το Κέντρο Ψυχικής Υγείας, παρατηρούμε ότι στο Κέντρο Ψυχικής Υγείας με ευθύνη «εξυπηρέτηση των δομών φιλοξενίας των ψυχικά ασθενών» υπηρετούν δέκα ψυχολόγοι για δέκα οργανικές θέσεις, δηλαδή έχουμε κάλυψη από ψυχολόγους 100%. Επιπλέον, υπηρετούν έντεκα ΤΕ Κοινωνικής Εργασίας για έντεκα οργανικές θέσεις, επίσης κάλυψη 100%.

Στην ΚΑΔ δομών με νοσηλευτικό προσωπικό, πράγματι, υφίσταται πρόβλημα στελέχωσης, δεδομένου ότι δεν υπάρχουν διαθέσιμοι νοσηλευτές προς πρόσληψη στην πλατφόρμα του επικουρικού προσωπικού. Είναι σημαντικό, όμως, να αναφερθεί ότι το συνολικό υπηρετούν νοσηλευτικό προσωπικό στο Γενικό Νοσοκομείο Χανίων τον Ιούνιο και 2019 ήταν τετρακόσια δεκατέσσερα άτομα, ενώ τον Ιούνιο του 2024 τετρακόσια τριάντα δύο, δηλαδή είναι δεκαοκτώ νοσηλευτές παραπάνω από ό,τι ήταν το 2019.

Να πω ότι με την 7K του 2022 προκηρύχθηκαν πενήντα τρεις θέσεις μόνιμων νοσηλευτών, οι οποίοι αναμένεται να λάβουν καθήκοντα στο αμέσως επόμενο διάστημα και όπως ξέρετε κι εσείς θα έρθει και η σχετική διάταξη για να γίνει όσο το δυνατόν γρηγορότερα αυτή η διαδικασία.

Όσον αφορά τώρα την κτηριακή εγκατάσταση, θα τα πω στη δευτερολογία μου, κύριε Πρόεδρε, για να μην πάρω παραπάνω χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Τα λέγατε πολύ γρήγορα, κύριε Υπουργέ, και ειλικρινά δεν μπόρεσα να σας παρακολουθήσω.

**ΠΡΟΕΔΡΕΥΩΝ (Γεώργιος Γεωργαντάς):** Θα τα καταθέσει ο κύριος Υπουργός μετά.

**ΕΜΜΑΝΟΥΗΛ ΣΥΝΤΥΧΑΚΗΣ:** Να τα καταθέσει και θα τα δούμε. Αλλά να πω το εξής, προφανώς και η ψυχιατρική μεταρρύθμιση της Νέας Δημοκρατίας και το υπό κατάθεση νομοσχέδιο έχει ένα και μόνο στόχο, το πώς θα δώσει τις δομές ψυχικής υγείας βορά στους ιδιώτες. Και μπορεί να κλείνετε σε πρώτη φάση τα τρία εναπομείναντα ψυχιατρικά νοσοκομεία της χώρας, σε μία προοπτική βέβαια να επεκταθεί αυτή η πολιτική σε όλη την Ελλάδα, αλλά είναι στο κάδρο και η κατάργηση των εβδομήντα πέντε πολύτιμων κέντρων πρόληψης αφού τα προβλέπει το νομοσχέδιο.

Άρα, λοιπόν, μη μας λέτε ότι το νομοσχέδιο είναι κάτι άλλο. Δεν είναι κάτι άλλο. Αφορά τις μονάδες ψυχικής υγείας, έτοιμες να τις δώσετε στο πιάτο στους ιδιώτες. Οι ελλείψεις, λοιπόν, του προσωπικού είναι τραγικές για την Ψυχιατρική Κλινική του Νοσοκομείου Χανίων. Λειτουργεί με έναν γιατρό, οι εφημερίες καλύπτονται από τους ψυχιάτρους του Κέντρου Ψυχικής Υγείας, με αποτέλεσμα την ημέρα που έχουν εφημερία να μην καλύπτονται οι χρόνιοι ασθενείς του κέντρου. Παιδοψυχίατρος δεν υπάρχει εδώ και πάνω από ενάμιση χρόνο, με αποτέλεσμα οι ανάγκες παιδιών και εφήβων ή να μένουν ακάλυπτες ή όποιοι γονείς μπορούν να εξαναγκάζονται να απευθύνονται σε ιδιώτες γιατρούς.

Άρα, λοιπόν, οι ελλείψεις προσωπικού είναι τραγικές. Για συνολικά ογδόντα τέσσερις ενοίκους αυτών των μονάδων ψυχικής υγείας που σας ανέφερα στην πρωτολογία μου, οι περισσότεροι άνω των εξήντα χρονών και με πολλά προβλήματα υγείας, εκτός την ψυχική νόσο, αντιστοιχούν σαράντα εννέα νοσηλευτές συν οχτώ γενικών καθηκόντων, ενώ αυτές οι δομές συνολικά χρειάζονται, με βάση το ίδιο το νομοθετικό πλαίσιο λειτουργίας τους, εκατόν σαράντα επτά εργαζόμενους για εικοσιτετράωρη κάλυψη. Σαν αποτέλεσμα, οι δομές αυτές λειτουργούν εδώ και πολύ μεγάλο χρονικό διάστημα με προσωπικό ασφαλείας.

Σχετικά με τις ελλείψεις, δεν υπάρχουν για τουλάχιστον έξι χρόνια παθολόγος ή γενικός γιατρός, με αποτέλεσμα να είναι υποχρεωτική η απεύθυνση σε ιδιώτες γιατρούς με οικονομική επιβάρυνση του ασθενή ή στο Γενικό Νοσοκομείο Χανίων με όλα τα επιπλέον προβλήματα στη διακομιδή. Τα αποτελέσματα είναι, αν παραστεί ανάγκη, να καλούν το λευκό ταξί ή ταξί με επιβάρυνση των ασθενών, αφού δεν υπάρχει στις δομές ασθενοφόρο για τη μεταφορά τους.

Επιπλέον, μέχρι πρόσφατα ήταν αδύνατη -ακόμα και μέσα στη νύχτα- η επιστροφή των ενοίκων με το ΕΚΑΒ από τα επείγοντα του Νοσοκομείου Χανίων στους χώρους διαβίωσής τους. Επιπρόσθετα, λόγω της ηλικίας τους και των προβλημάτων υγείας που αντιμετωπίζουν είναι σχεδόν καθημερινή ή πολύ συχνή η επίσκεψη των ενοίκων σε γιατρό κάθε ειδικότητας, πάντα, με τη συνοδεία ενός νοσηλευτή, με αποτέλεσμα ένας νοσηλευτής να μείνει πίσω μόνος του με όλους τους υπόλοιπους ασθενείς. Δεν υπάρχει εργοθεραπευτής, δεν υπάρχει λογοθεραπευτής, δεν υπάρχουν συντηρητές κτηρίων, ηλεκτρολόγοι, υδραυλικοί, όπως και οδηγοί για την πραγματοποίηση εκδρομών, επισκέψεων ή άλλων δράσεων. Δεν υπάρχουν ακόμη και ατομικά μέσα υγιεινής, σαπούνι, πάνες για τους ηλικιωμένους και άλλα, που πληρώνουν οι ασθενείς από την τσέπη τους.

Αυτά είναι τα αποτελέσματα της υποστελέχωσης, της υποχρηματοδότησης, με αποτέλεσμα την εργασιακή εξάντληση, την ψυχική κόπωση, τη ματαίωση και την απογοήτευση, αλλά και τους χαμηλούς μισθούς με βάση τους αντεργατικούς νόμους όλων των κυβερνήσεων, ενώ δεν παίρνουν ούτε βαρέα και ανθυγιεινά και εκκρεμούν και οι άδειες των εργαζομένων από το 2022, 2023, οφειλόμενα ρεπό, τα οποία η υπηρεσία αδυνατεί να καλύψει. Αν υπάρχει αναρρωτική άδεια εργαζομένου, το υπόλοιπο προσωπικό υποχρεούται να δουλέψει έκτη και έβδομη βάρδια. Μιλάμε τώρα για ένα γερασμένο νοσηλευτικό προσωπικό πάνω από είκοσι πέντε χρόνια υπηρεσίας σε ένα πολύ απαιτητικό τομέα, όπως είναι οι υπηρεσίες ψυχικής υγείας.

Άρα, λοιπόν, αυτό που χρειάζεται σήμερα να γίνει είναι όχι η ιδιωτικοποίηση των δομών ψυχικής υγείας με το πρόσχημα ότι έχουν απαξιωθεί, δεν λειτουργούν, πιέζοντας προς την κατεύθυνση ακόμα και οι ίδιοι οι ασθενείς και οι δικοί τους άνθρωποι να υιοθετήσουν το ζήτημα της ιδιωτικοποίησης αυτών των δομών, αλλά να μην υπάρξει ούτε 1 ευρώ στα επιχειρηματικά συμφέροντα και στα αρπακτικά των μη κυβερνητικών οργανώσεων, να μην τσουβαλιάζονται τα θεραπευτικά προγράμματα και η ενίσχυση των προγραμμάτων μείωσης της βλάβης σε βάρος στεγνών προγραμμάτων και προγραμμάτων απεξάρτησης…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** …και αυτό το λέω γιατί είναι ενταγμένο μέσα στη λογική του νομοσχεδίου που φέρνετε και πολλά άλλα ζητήματα που διεκδικεί το εργατικό λαϊκό κίνημα και καλείστε να τα υλοποιήσετε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε και κύριε Πρόεδρε, είμαι σε εξαιρετικά περίεργη θέση. Επί σειρά μηνών, απ’ όταν ανέλαβα τη νέα μου θητεία στο Υπουργείο Υγείας, ακούω όλη την Αντιπολίτευση να λέει ότι θέλω να καταστρέψω το ΕΣΥ και να το καταστήσω βορά στους ιδιώτες.

Σήμερα δεκαοκτώ ιατρικοί σύλλογοι, εκπροσωπώντας τους ιδιώτες γιατρούς, έχουν βγάλει δριμεία ανακοίνωση εναντίον μου ότι θέλω να τους στερήσω την ελευθερία τους για να ενισχύσω το ΕΣΥ. Πρέπει να διαλέξετε τι από τα δύο κάνω, γιατί δεν μπορεί να κάνω και τα δύο ταυτόχρονα.

Άμα ήθελα να καταστρέψω το ΕΣΥ, προφανώς δεν θα ήθελα να βάλω τώρα τους ιδιώτες γιατρούς να τσακώνονται και να τους λέω θα πάτε με το ζόρι μέσα στο νοσοκομείο. Εάν όμως πάω τους ιδιώτες γιατρούς με το ζόρι μέσα στο νοσοκομείο, ενώ αυτοί δεν θέλουν και με όλα αυτά που γράφουνε τα μέσα εδώ και τόσες μέρες, τότε προφανώς δεν έχω κανέναν σκοπό να καταστρέψω το ΕΣΥ, διότι σε αυτή την περίπτωση θα καταστρεφόταν από μόνο του, δεν θα χρειαζόταν εμένα. Θα μπορούσα απλά να «κάνω την πάπια».

Άρα, λοιπόν, κάτι σε αυτά που λέτε δεν ταιριάζει, αν με καταλαβαίνετε.

Όσον αφορά, δε, το θέμα των ψυχικών δομών, σας είπα ότι έχουμε προκηρύξει όλες τις θέσεις -επτά τον αριθμό- και τέσσερις παιδοψυχιάτρων, έχουν αποβεί όλες οι άγονες, έχουμε προκηρύξει τρεις θέσεις επικουρικών, η μία έχει καταστεί άγονη. Και να πω ότι η διοίκηση του Γενικού Νοσοκομείου Χανίων απέστειλε προς τον Ιατρικό Σύλλογο Χανίων αίτημα συνεργασίας, κοινοποιούμενο σε όλους τους ιδιώτες ψυχιάτρους και παιδοψυχιάτρους του Νομού Χανίων, σύμφωνα με όσα προβλέπει ο νόμος, αλλά δυστυχώς και σε αυτή την περίπτωση δεν υπήρξε καμμία απολύτως ανταπόκριση θετική από τους ιδιώτες ψυχιάτρους και παιδοψυχιάτρους του Νομού Χανίων μας.

Με συγχωρείτε, αλλά εδώ έχει γίνει μια συγκλονιστική παρεξήγηση. Εγώ δεν μπορώ να γεννήσω γιατρούς ούτε μπορώ να φτιάξω γιατρούς από την αρχή. Εγώ μπορώ να απευθυνθώ στους ήδη υφιστάμενους γιατρούς, να αυξήσω τα κίνητρα -τα έχω αυξήσει-, να αυξήσω τις απολαβές τους -τις έχω αυξήσει-, να προκηρύξω τις θέσεις -τις έχω προκηρύξει-, να τις ξαναπροκηρύξω -τις έχω προκηρύξει-, να φτιάξω πιο ευέλικτο πλαίσιο -έχω φτιάξει το πιο ευέλικτο πλαίσιο-, αλλά, στο τέλος της ημέρας, γιατροί πρέπει να πάνε, δεν μπορεί να πάει ο Υπουργός.

Άρα, αντί να αντιδικείτε μαζί μου, εφόσον έχει τόσο μεγάλο ενδιαφέρον το θέμα με τις δομές ψυχικής υγείας -γιατί είναι η δεύτερη ή η τρίτη ερώτηση που μου κάνετε για αυτό το θέμα-, βρείτε τους γιατρούς του Νομού Χανίων και πείτε τους ο Υπουργός λέει ότι σας περιμένει στο νοσοκομείο. Και εμείς θα τους προσλάβουμε με μπλοκάκι, θα δουλεύουν μια χαρά, όπως ο νόμος ορίζει.

Τώρα όσον αφορά τα υπόλοιπα, προβλήματα υπάρχουν δυστυχώς γενικά σε όλα τα νοσοκομεία και με ελλείψεις υλικών. Δεν αντιλέγω σε αυτό. Είναι λίγο οξύμωρο. Συνήθως λείπουν περισσότερο, κύριε Πρόεδρε, άλλα υλικά, πιο οικονομικά. Δηλαδή, μπορεί να βρεις πλήρως ακριβά αντικαρκινικά φάρμακα, πανάκριβες θεραπείες, αρθροπλαστικές πολύ ακριβές κ.λπ., αλλά μπορεί να βρεθείς σε ένα νοσοκομείο που δεν έχει σεντόνια, που δεν έχει σαπούνι κ.λπ.. Αυτά δυστυχώς μπορεί να συμβούν. Αυτά λύνονται με κεντρικούς διαγωνισμούς, αλλά επί τόπου μπορεί κάτι να τελειώσει. Δεν είναι κάτι που μπορεί, αυτή τη στιγμή, ακόμα ο Υπουργός να το δει από το γραφείο του και να καταλάβει πού τελείωσε το σαπούνι ή πού δεν υπάρχει σεντόνι. Θέλω να είμαι ειλικρινής.

Δεν αποποιούμαι της ευθύνης μου. Ο Υπουργός φταίει για όλα και το δέχομαι. Σας λέω, όμως, πως φτιάχνουμε αυτή τη στιγμή ένα πολύ μεγάλο πρόγραμμα, με πολύ μεγάλη ταχύτητα κωδικοποίησης όλων των προϊόντων των νοσοκομείων μέσω της ΕΚΑΠΥ. Στόχος είναι να πάμε σε κεντρικούς διαγωνισμούς, ώστε να έχουμε εμείς πια την ευθύνη ακόμα και για το σεντόνι, ακόμα και για το σαπούνι.

Όσον αφορά για τα κτήρια, που είπα προηγουμένως, για να μην κουράσω το Σώμα, θα σας καταθέσω τώρα την απάντηση υπηρεσίας, όλα τα κτήρια των ψυχικών δομών του Νομού Χανίων συντηρούνται, ανακαινίζονται και προχωράνε. Γενικά κτηριολογικά πάμε παρά πολύ καλά. Το πρόβλημα όμως παραμένει η έλλειψη ανθρώπινου δυναμικού. Αυτό είναι το πραγματικό μας πρόβλημα και δεν θέλω να υποκριθώ ότι δεν υπάρχει και ξέρετε πάρα πολύ καλά ότι κάνω κάθε μέρα δημόσιες δηλώσεις, γιατί αναγνωρίζω ότι αυτό το πρόβλημα υπάρχει.

Τέλος, επαναλαμβάνω ότι οι αντιρρήσεις σας επί του υπό κατάθεση και υπό ψήφιση νομοσχεδίου για την ψυχιατρική μεταρρύθμιση θα απαντηθούν κατά γράμμα και κατά άρθρο στην κοινοβουλευτική διαδικασία που θα ακολουθήσει τις επόμενες ημέρες.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Προχωρούμε στην έκτη με αριθμό 1223/3-7-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Υγείας, με θέμα: «Αιφνίδια διακοπή της φροντίδας εφήβων με ιδιοπαθείς φλεγμονώδεις νόσους του εντέρου (ΙΦΝΕ) στα παιδιατρικά νοσοκομεία».

Θα απαντήσει ο ίδιος Υπουργός, ο κ. Άδωνις Γεωργιάδης.

Παρακαλώ, κυρία συνάδελφε, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, τον τελευταίο μήνα γράφεται ακόμη ένα επεισόδιο υποβάθμισης της φροντίδας της υγείας των παιδιών και των εφήβων με την αλλαγή των ηλικιακών ορίων παρακολούθησης των εφήβων με ιδιοπαθείς φλεγμονώδεις νόσους του εντέρου στα παιδιατρικά νοσοκομεία. Σας έχει αποσταλεί, όπως έχει αποσταλεί και στη διοίκηση του «Αγία Σοφία», επιστολή του Συλλόγου Ατόμων με Νόσο του Crohn και Ελκώδη Κολίτιδα με πολλές αναφορές από γονείς παιδιών που έχουν αυτά τα νοσήματα και παρακολουθούνται στο νοσοκομείο «Αγία Σοφία», όπου διακόπτεται αιφνιδίως η παρακολούθησή τους στο εξωτερικό ιατρείο, η δυνατότητα εισαγωγής τους στις παιδιατρικές κλινικές για την έγχυση των βιολογικών παραγόντων που προβλέπεται για τη νόσο τους, η νοσηλεία τους σε υποτροπές της νόσου, με το σκεπτικό ότι ξεπέρασαν την ηλικία των δεκαέξι ετών. Αυτό στηρίζεται σε μία απόφαση της 18-6-2024 της ιατρικής υπηρεσίας.

Όλα αυτά ενώ υπάρχει νομοθεσία, συγκεκριμένη υπουργική απόφαση 79678, που είναι σαφής και λέει ότι «ασθενείς με χρόνια νοσήματα που παρακολουθούνται από ειδικές μονάδες εξετάζονται στα παιδιατρικά νοσοκομεία, στα παιδιατρικά τμήματα και κλινικές, στα εξωτερικά ιατρεία φορέων του ΕΣΥ και στα ιδιωτικά ιατρεία έως την ηλικία των δεκαοκτώ ετών». Και μάλιστα, για να γίνει αυτή η απόφαση, για πολλά χρόνια και οι γονείς και το ιατρικό προσωπικό έδωσαν μάχες για την αύξηση αυτής της ηλικίας, αφού αυτά είναι τα επιστημονικά δεδομένα που προκύπτουν τόσο στην Ευρώπη όσο και στην Αμερική. Μάλιστα, γίνεται συζήτηση για επέκταση των ορίων και μέχρι τα είκοσι ένα χρόνια.

Τι μπορεί να σημαίνει αυτό; Η αιφνίδια διακοπή της φροντίδας των παιδιών με αυτά τα νοσήματα, αλλά και με άλλα νοσήματα, έχει σοβαρότατους κινδύνους, που μπορούν να επιδεινώσουν την πορεία της νόσου, να κάνουν υποτροπές και επιπλοκές και βεβαίως να επιβαρύνουν ακόμη περισσότερο και το σύστημα υγείας πέραν από τους ίδιους τους ασθενείς. Αυτό προκύπτει από πολλές μελέτες.

Τη στιγμή που υπάρχει αυτή η απόφαση, η οποία μάλιστα στηρίζεται στο ότι επιζητείται απελευθέρωση δυνάμεων από το συγκεκριμένο νοσοκομείο, χώρου και χρόνου, για να τεθούν διαφορετικές προτεραιότητες, να γίνουν περισσότερα χειρουργεία, πράγμα υπαρκτό και για το οποίο πιθανώς θα έχω τη δυνατότητα να πω κάποια πράγματα στη δευτερολογία μου, βλέπουμε το γεγονός ότι ένα πράγμα το οποίο είναι νομοθετημένο, ένα πράγμα που επιστημονικά είναι καθιερωμένο, ξαφνικά με μία απόφαση ενός διοικητικού οργάνου σταματάει. Έχετε λάβει από αυτό επιστολή.

Επίσης, ακόμη κάτι. Δεν είναι δυνατόν οι παιδιατρικοί ασθενείς από τη μια μέρα στην άλλη να βρεθούν σε νοσοκομεία ενηλίκων, που τα προβλήματα είναι πολύ περισσότερα, ακριβώς διότι πρέπει να υπάρχουν οργανωμένα προγράμματα μετάβασης. Μάλιστα, γι’ αυτό σάς έχει σταλεί από το Διοικητικό Συμβούλιο των Σπανίων Νοσημάτων επιστολή τον Μάρτιο του 2024, σε όλη την ηγεσία του Υπουργείου Υγείας, γιατί είναι κάτι που πρέπει να το σκεφτείτε και να το νομοθετήσετε.

Επομένως η υποστελέχωση των δημόσιων νοσοκομείων, στην οποία και εσείς αναφερθήκατε, δεν αντιμετωπίζεται με περισσότερα εμπόδια πρόσβασης των ασθενών, μικρών και μεγάλων, στην αναγκαία φροντίδα ούτε, επιτρέψτε μου να πω, και με κινήσεις εντυπωσιασμού σαν αυτή που είπατε για την επίταξη των ιδιωτών γιατρών. Χρειάζεται προφανώς άλλη πολιτική, η οποία όμως να αφορά το σύνολο του συστήματος και κυρίως χρειάζονται οικονομικά…

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

**ΜΕΡΟΠΗ ΤΖΟΥΦΗ:** Τελειώνω, κύριε Πρόεδρε.

…χρειάζονται οικονομικά και επιστημονικά κίνητρα, κυρίως διπλασιασμός των αποδοχών και άλλες δυνατότητες.

Σας ρωτώ, λοιπόν, τι προτίθεστε να κάνετε και για το συγκεκριμένο θέμα των εφήβων με τις φλεγμονώδεις νόσους του εντέρου αλλά και για άλλα σπάνια ή λιγότερο σπάνια νοσήματα, που μέχρι τώρα η φροντίδα τους γινόταν, όπως πρέπει και οφείλει, στα παιδιατρικά νοσοκομεία.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, θα ήθελα στη δευτερολογία η κυρία συνάδελφος να μας πει αν η Νέα Αριστερά είναι υπέρ να μπουν ιδιώτες γιατροί εκεί που είναι άγονες οι προσκλήσεις, να συνδράμουν σε εφημερίες στο ΕΣΥ. Γιατί, όπως το είπατε, κατάλαβα ότι είστε κατά.

Και βεβαίως αυτό που είπατε για τον διπλασιασμό των μισθών, για να μην κοροϊδεύουμε τον κόσμο, σήμερα έχουμε θεσπίσει γιατρός που φεύγει να πάει με απόσπαση από την Αθήνα ή από οποιοδήποτε αστικό κέντρο σε νησί το καλοκαίρι παίρνει συν 2.100 ευρώ πάνω από τον μισθό του, άρα έχει διπλασιαστεί ο μισθός του πρακτικά. Επίσης, παίρνει δωρεάν και σπίτι από τον οικείο δήμο, άρα του αφαιρείται από το κόστος ζωής και το ενοίκιο που θα πλήρωνε. Άρα η πρόταση περί διπλασιασμού των μισθών γι’ αυτές τις περιπτώσεις έχει ήδη γίνει.

Επίσης, να σας πω, αν δεν το γνωρίζετε, ότι στη Σαντορίνη, στη Νήσο Θήρα, όπου εκεί έχουμε ΑΕΜΥ και όχι ΕΣΥ και έχουμε μεγαλύτερη ευελιξία, έχουμε προκηρύξει θέση που είναι ανοιχτή, όπως μιλάμε τώρα, με 9.000 ευρώ μεικτά για έναν παθολόγο και δεν έχουμε βρει, με 9.000 χιλιάδες ευρώ μεικτά.

Θα ήθελα πολύ να καταλάβω την πρόταση της Νέας Αριστεράς. Η Νέα Αριστερά λέει ότι, από το να ξεβολέψουμε κάποιους ιδιώτες γιατρούς, καλύτερα να μείνει το νοσοκομείο χωρίς παθολόγους και να μη βγαίνει η εφημερία; Θέλω πολύ να καταλάβω πώς η Νέα Αριστερά θα υπερασπίζεται ταυτόχρονα και το ΕΣΥ και τους ιδιώτες γιατρούς. Και θα μου επιτρέψετε να σας πω ότι κάποτε στην πολιτική να ξέρετε, κυρία συνάδελφε, πρέπει να παίρνεις και θέση, ακόμα και αν γίνεσαι δυσάρεστος. Το να θες να είσαι σε όλους ευχάριστος σε οδηγεί στο 2%, διότι τελικά δεν λες απολύτως τίποτα.

Άρα, παρακαλώ πολύ, θέλω να μου πείτε με θάρρος «ναι, κύριε Υπουργέ, εάν δεν βρίσκετε πουθενά αλλού γιατρούς, να μην πάει κανένας γιατρός στο νοσοκομείο». Να το πείτε έτσι, με θάρρος, όμως, όχι με φληναφήματα περί διπλασιασμού μισθού και τα υπόλοιπα που είπατε, γιατί ξέρετε ότι κυβερνήσατε και εσείς και κανέναν διπλασιασμό μισθών στο ΕΣΥ δεν θυμάμαι να κάνατε. Έτσι, για να είμαστε και λίγο συνεννοημένοι. Άρα με ξένα κόλλυβα πολλές τελετές μπορείς να κάνεις, αλλά με τα δικά σου κόλλυβα, όταν τα είχες, δεν έδωσες τίποτα στους γιατρούς. Άρα, λοιπόν, κυρία Τζούφη, θέλω πραγματικά, επειδή είστε η Νέα Αριστερά, να μου πείτε μεταξύ του ΕΣΥ και του ιδιωτικού ιατρείου ποια είναι η θέση της Νέας Αριστεράς, για να ξεσκαρτάρουμε λίγο σιγά-σιγά στην Ελλάδα τι εκπροσωπεί εδώ πέρα ο καθένας μας και ποιον υπερασπίζεται.

Πάμε τώρα στο συγκεκριμένο που με ρωτήσατε. Διαψεύδω κατηγορηματικά οποιαδήποτε διακοπή. Τα πραγματικά περιστατικά: Πράγματι ο Σύλλογος Ατόμων με Νόσο του Crohn και Ελκώδη Κολίτιδα Ελλάδος, με το από 25-6-2024 μήνυμα ηλεκτρονικής αλληλογραφίας που απέστειλε στο γραφείο του Υφυπουργού Υγείας περί αιφνίδιας διακοπής της παρακολούθησης παιδιών με ιδιοπαθείς φλεγμονώδεις νόσους εντέρου από το Γενικό Παιδιατρικό Νοσοκομείο «Η Αγία Σοφία», ανέφερε ότι η διακοπή αφορά την παρακολούθηση των παιδιών στο εξωτερικό ιατρείο, την εισαγωγή τους στις παιδιατρικές κλινικές και έκχυση βιολογικών παραγόντων, τη νοσηλεία τους για υποτροπές της νόσου, επειδή ξεπέρασαν το δέκατο έκτο έτος της ηλικίας. Όμως, το ηλικιακό όριο παρακολούθησης παιδιών και εφήβων προσδιορίζεται στην προαναφερόμενη, όπως είπατε, απόφαση 17-10-2018.

Τα πραγματικά περιστατικά είναι ότι στον κοινό Διοικητή των διασυνδεομένων νοσοκομείων «Αγία Σοφία» και «Αγλαΐα Κυριακού» έχει υποβληθεί πράγματι εισήγηση, εν είδει ενημερωτικού σημειώματος, από τη Διευθύντρια Ιατρικής Υπηρεσίας και από τους Διευθυντές Α΄ και Β΄ Παθολογικού Τομέα «Αγία Σοφία», στην οποία διατυπώνονται τα ακόλουθα για τους ασθενείς με χρόνια νοσήματα άνω των δεκαέξι ετών: Να ολοκληρώνουν τη νοσηλεία τους στα παιδιατρικά νοσοκομεία κατά το δέκατο έκτο έτος, να μεταβαίνουν για τη χειρουργική τους θεραπεία σε νοσοκομεία ενηλίκων. Η εισήγηση δεν αναφέρεται στη διακοπή εξέτασης ασθενών με χρόνια νοσήματα που παρακολουθούνται σε ειδικές μονάδες. Δεν αναφέρεται σε χρόνια νοσήματα σε ειδικές μονάδες. Επισημαίνεται ότι στην υπουργική απόφαση γίνεται λόγος μόνο για εξέταση των συγκεκριμένων ασθενών και όχι για νοσηλεία ή χειρουργική επέμβαση.

Διαβάζω το 18 που αναφέρουμε. Αναφέρεται μόνο για εξέταση και όχι για νοσηλεία ή χειρουργική επέμβαση. Οι ασθενείς με ιδιοπαθείς φλεγμονώδεις νόσους του εντέρου παρακολουθούνται στο παιδιατρικό γαστρεντερολογικό ιατρείο του νοσοκομείου, το οποίο δεν αποτελεί ειδική μονάδα. Αναφέρεται, όμως, ότι η διοίκηση του νοσοκομείου δεν έχει εγκρίνει την ανωτέρω εισήγηση και ως εκ τούτου η εξυπηρέτηση και η παρακολούθηση των παιδιών και εφήβων συνεχίζεται απρόσκοπτα, χωρίς καμμία διακοπή. Κατόπιν ενημέρωσης από το παιδιατρικό νοσοκομείο της Α΄ Ηπατικής επισημαίνεται ότι οι ασθενείς με ιδιοπαθείς φλεγμονώδεις νόσους του εντέρου εξυπηρετούνται έως την ηλικία των δεκαοκτώ ετών και εγκαίρως, σε συνεννόηση με τον θεράποντα ιατρό, ενημερώνονται για τη συνέχιση της παρακολούθησης σε νοσοκομεία ενηλίκων μετά τα δεκαοκτώ.

Επισημαίνεται ότι η αιφνίδια διακοπή παρακολούθησης ενέχει πολλαπλούς κινδύνους. Οπότε, κρίνεται σκόπιμη η μετάβαση ασθενών χρόνιων νοσημάτων από τα παιδιατρικά τμήματα στα τμήματα ενηλίκων να γίνεται λαμβάνοντας υπ’ όψιν τις ιδιαιτερότητες των ασθενών και αφού εξασφαλιστεί η ορθή υποδοχή τους κατόπιν επικοινωνίας των ιατρών μεταξύ τους και η πλήρης διαβεβαίωση σχετικού ιστορικού για την απρόσκοπτη συνέχιση της θεραπείας τους. Άρα δεν έχει υπάρξει τέτοιου είδους διακοπή ούτε και προτιθέμεθα να κάνουμε κάτι τέτοιο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία συνάδελφε, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Κατ’ αρχάς, ξέρετε πολύ καλά ότι υπήρχε τέτοια απόφαση στις 18 Ιουνίου, που μιλούσε για τη διακοπή της παροχής αυτών των απαραίτητων υπηρεσιών. Χαίρομαι που εν πάση περιπτώσει μετά την πίεση που άσκησε ο σύλλογος, κάτι που είναι πάρα πολύ σημαντικό, καταφέρατε να συνεννοηθείτε με τη διοίκηση για το ότι δεν πρέπει να κινηθούμε σε αυτή την κατεύθυνση.

Έχουν υπάρξει και στο παρελθόν τέτοια γεγονότα και μπορεί να υπάρξουν και στο μέλλον. Και αυτό το λέω, διότι εδώ πρέπει να ληφθούν συγκεκριμένα μέτρα γι’ αυτούς τους ασθενείς, ώστε να συνεχίζουν απρόσκοπτα οι έφηβοι αυτοί την παρακολούθησή τους και όταν χρειάζονται χειρουργείο για έλεγχο, επίσης, αυτό να είναι διαθέσιμο, διότι η ιστορία της λειτουργίας των χειρουργείων στα δύο Παίδων γίνεται με έναν εμβαλωματικό τρόπο. Ξέρετε πάρα πολύ καλά ότι η ιστορία ξεκίνησε από το «Αγλαΐα Κυριακού», όπου είχαμε αναστολή των χειρουργείων. Κάνατε κάποιες μετακινήσεις και δώσατε κάποιες εμβαλωματικές λύσεις και στη συνέχεια το πρόβλημα ήρθε στο «Αγία Σοφία», που αυτή τη στιγμή έχει πρόβλημα. Στο πλαίσιο του να λυθεί αυτό το θέμα, ουσιαστικά βγήκε απόφαση που έβαζε περιορισμούς στον τρόπο που θα φροντίζουμε τους ασθενείς με τη φλεγμονώδη νόσο του εντέρου.

Εν πάση περιπτώσει, τα παιδιά αυτά χρειάζεται να συνεχίσουν τη φροντίδα τους, έτσι όπως γίνεται όλα αυτά τα χρόνια. Δεύτερον, για να μην υπάρχει φόρτος στις κλινικές, μπορεί να διαμορφωθεί ειδικός χώρος στα εξωτερικά ιατρεία και να κάνουν τις θεραπείες τους με εξειδικευμένη νοσηλεύτρια, κάτι που είναι πολύ σημαντικό.

Ως Υπουργείο οφείλετε -σας έχει έρθει, επίσης, επιστολή- να κάνετε μια μεγάλη συζήτηση για τις διαδικασίες μετάβασης των παιδιών και των εφήβων στην ενήλικη ζωή και πώς πάνε στα νοσοκομεία. Πρόκειται για μια ολόκληρη χρήσιμη διαδικασία. Και εδώ σταματώ, δεδομένου ότι είναι κάτι που θα το παρακολουθήσουμε και χαίρομαι που οι σύλλογοι των ασθενών πίεσαν το Υπουργείο και τις διοικήσεις για να γίνει το αυτονόητο.

Όσον αφορά τώρα για τον τρόπο, που θυμώσατε για το τι θα κάνει η Νέα Αριστερά, η Νέα Αριστερά, λοιπόν, είναι πάρα πολύ σαφής, κύριε Υπουργέ. Μιλάει για μόνιμες θέσεις και για αύξηση των μισθών σε όλους τους γιατρούς. Δεν μιλάει γι’ αυτό που κάνετε εσείς, δηλαδή για να καλύψετε για δύο μήνες τον όγκο των τουριστών στα νησιά που δεν έχετε γιατρούς να λέτε «πάρε αυτό το ρεγάλο και πήγαινε να προσφέρεις τις υπηρεσίες». Γιατί, κύριε Υπουργέ; Για να μπορέσει κάποιος να είναι αποτελεσματικός σε ένα νοσοκομείο, πρέπει να το ξέρει το νοσοκομείο. Για να μάθεις πώς συνεργάζεσαι, πώς λειτουργείς, πού βρίσκεις τον ακτινολόγο, πού βρίσκεις τον απεικονιστή, χρειάζεσαι τουλάχιστον τρεις μήνες μέσα στο νοσοκομείο, τόσο για να φροντίζεις τον εαυτό σου όσο και για να μην κάνεις λάθη, αλλά κυρίως για να είσαι σωστός και αποτελεσματικός για τους ασθενείς.

Οπότε, αυξήστε σοβαρά τους μισθούς του συνόλου του ιατρικού προσωπικού που υπηρετεί, λάβετε υπ’ όψιν την προσφορά του επικουρικού προσωπικού, δηλαδή των πολύ νέων ανθρώπων, και δώστε επιστημονικά κίνητρα σε ανθρώπους που υπηρετούν σε άγονες θέσεις, ώστε μετά από κάποιο χρονικό διάστημα να μπορούν να έχουν επιστημονικά και οικονομικά κίνητρα για να μεταβούν στα αστικά κέντρα και μετά βεβαίως και αφού προκηρύξετε έτσι τις θέσεις, θα δείτε αν θα υπάρχει προσφορά νέων ανθρώπων και γιατρών.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πραγματικά λυπούμαι. Και λυπούμαι, διότι αν θέλετε να φέρετε το νέο αριστερό με αυτόν τον τρόπο, είστε κάτι πολύ παλιό. Ξέρετε πάρα πολύ καλά ότι έχουμε προκηρύξει μόνιμες θέσεις, ειδικά στην Κω, στην οποία αναφερθήκατε, δεκατέσσερις φορές και έχουν βγει άγονες και τις δεκατέσσερις φορές.

Επίσης, ξέρετε πάρα πολύ καλά πως το επιχείρημα ότι δήθεν δεν ξέρουν οι γιατροί πού είναι το ένα και το άλλο στο νοσοκομείο είναι απολύτως ψευδές, διότι από τους εννέα γιατρούς οι τέσσερις ήταν γιατροί του νοσοκομείου που παραιτήθηκαν για να κάνουν ιδιωτικό ιατρείο και ήταν πολλά χρόνια στο νοσοκομείο. Οπότε, θεωρείτε ότι ξέχασαν πού ήταν οι απεικονιστικές εξετάσεις του νοσοκομείου, επειδή πήγαν και έκαναν το ιδιωτικό τους ιατρείο; Μα, δεν ντρέπεστε να τα λέτε αυτά στη Βουλή; Δεν ντρέπεστε; Εγώ θα ντρεπόμουν στη θέση σας!

**ΜΕΡΟΠΗ ΤΖΟΥΦΗ:** Αυτά τα οποία λέω ισχύουν!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ντρεπόμουν να λέω ταυτόχρονα ότι είμαι αριστερός και ταυτόχρονα…

**ΜΕΡΟΠΗ ΤΖΟΥΦΗ:** Δεν σας επιτρέπω, γιατί εγώ έχω υπηρετήσει τριάντα χρόνια στο δημόσιο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν σας διέκοψα!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ντρεπόμουν να λέω ότι είμαι ταυτόχρονα αριστερός και ταυτόχρονα να δίνω μάχη να μη χάσει ένας ιδιώτης γιατρός το ιατρείο του δύο φορές τον μήνα. Δύο φορές τον μήνα! Γι’ αυτό συζητάμε. Το να κάνουν δύο εφημερίες τον μήνα! Και έρχεστε εσείς εδώ με τον τίτλο της Νέας Αριστεράς…

**ΜΕΡΟΠΗ ΤΖΟΥΦΗ:** Αυτά τα λέτε εσείς! Εγώ είπα άλλα!

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …και λέτε να μένει το νοσοκομείο χωρίς γιατρούς, γιατί έχουμε κάνει και τις προκηρύξεις των θέσεων και όλα τα άλλα που είπατε.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ακουστήκατε με άνεση. Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεύτερον, όσον αφορά το επιχείρημα που λέει «διπλασιάστε τους μισθούς των γιατρών στο ΕΣΥ», με συγχωρείτε, κυρία συνάδελφε, αλλά σας το λέω με το θάρρος που έχετε κάνει Υπουργός, είναι αστείο για άνθρωπο που έχει κυβερνήσει. Διότι αν θέλετε να πείτε στη Βουλή «διπλασιάστε τους μισθούς των γιατρών του ΕΣΥ», θα πρέπει να πείτε και πόσα λεφτά κοστίζει η πρότασή σας και από πού θα τα βρούμε. Διότι, αν δεν το ξέρετε, η μισθοδοσία στο ΕΣΥ, όχι μόνο των γιατρών, αλλά του συνόλου του προσωπικού, είναι 3 δισεκατομμύρια τον χρόνο. Η περίπτωση, λοιπόν, του να πας να διπλασιάσεις τους μισθούς μόνο στους γιατρούς και όχι σε όλους τους άλλους, αντιλαμβάνεστε ότι θα έφερνε χάος στα νοσοκομεία, καθώς όλοι οι άλλοι θα θεωρούσαν τον εαυτό τους αδικημένο.

Η μισθοδοσία των γιατρών είναι περίπου 700 εκατομμύρια. Αν, λοιπόν, πας να διπλασιάσεις τους μισθούς σε όλο το ΕΣΥ, σου λείπουν 3 δισεκατομμύρια τον χρόνο, για να κάνετε αυτό που είπατε προηγουμένως. Ο ΕΝΦΙΑ που θα καταργούσατε κάποτε είναι 2,7 δισεκατομμύρια. Άρα πείτε, λοιπόν, αφού είστε τόσο γενναία, βάλτε έναν ακόμα ΕΝΦΙΑ και κάτι ψιλά για να πληρώσετε τους ανθρώπους του ΕΣΥ και μετά θα σας πω τι πιστεύω. Αυτή είναι η σωστή πολιτική θέση και όχι διπλασιάστε τους μισθούς, λες και έχουμε κάπου κρυμμένα 3 δισεκατομμύρια και δεν τα δίνουμε στο ΕΣΥ. Αυτό είναι που με εκνευρίζει. Ότι πάνω στον πόνο των ανθρώπων που έχουν μείνει χωρίς γιατρό, το παίζετε αριστεροί και δεν τολμάτε να τα βάλετε ούτε με έναν ιδιώτη παθολόγο. Τέτοιοι αριστεροί είστε!

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τόσο αριστεροί είστε, κυρία μου, τόσο αριστεροί είστε! Σας λέω τώρα ποιος είναι με το ΕΣΥ κι εσείς λέτε «ή με τον ιδιώτη παθολόγο». Θερμά συγχαρητήρια, σας αξίζει ο τίτλος της Νέας Αριστεράς.

**ΜΕΡΟΠΗ ΤΖΟΥΦΗ:** Μπορείτε να διαστρέφετε ό,τι θέλετε, αλλά…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, δεν ακούγεστε!

Επόμενη είναι η τρίτη με αριθμό 1240/8-7-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς τον Υπουργό Υγείας, με θέμα: «Σοβαρά προβλήματα στη λειτουργία της χειρουργικής κλινικής του Γ.Ν. Κοζάνης “ΜΑΜΑΤΣΕΙΟ”». Στην επίκαιρη ερώτηση θα απαντήσει ο Υπουργός Υγείας κ. Άδωνις Γεωργιάδης.

Ορίστε, κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η Χειρουργική Κλινική του Γενικού Νοσοκομείου Κοζάνης «Μαμάτσειο» εδώ και τέσσερα χρόνια περίπου δυσλειτουργεί ελλείψει προσωπικού και η δε κατάσταση είναι επιδεινούμενη και οδηγεί σε σοβαρότατους κινδύνους για την υγεία των πολιτών της περιοχής και κάλυψης του νοσοκομείου με απρόβλεπτες συνέπειες.

Αναλυτικότερα, στη Χειρουργική Κλινική του νοσοκομείου υπηρετούν σήμερα τέσσερις ειδικοί γιατροί, μία επικουρικός γιατρός και δύο ειδικευόμενοι. Η θητεία ενός εκ των ειδικευομένων λήγει στα μέσα Σεπτεμβρίου του 2024, ενώ του δεύτερου η θητεία έχει λήξει και παραμένει προσωρινά με ολιγόμηνες παρατάσεις με σοβαρό το ενδεχόμενο να αποχωρήσει σύντομα. Οι ανωτέρω γιατροί επωμίζονται τη λειτουργία της Χειρουργικής Κλινικής, την υποστήριξη των λοιπών κλινικών του νοσοκομείου, τη διενέργεια τακτικών, αλλά και έκτακτων χειρουργείων που καθημερινά προκύπτουν, όπως επίσης και τις διακομιδές σε τριτοβάθμια νοσοκομεία εκτός περιφέρειας, Θεσσαλονίκη και Ιωάννινα, καθώς και τα τακτικά ιατρεία της κλινικής.

Σε όλες αυτές τις υποχρεώσεις προστίθεται και η υποστήριξη του Χειρουργικού Τμήματος Επειγόντων Περιστατικών, ΤΕΠ, που τα τελευταία έτη λόγω πληθώρας περιστατικών αυτονομήθηκε ως τμήμα του νοσοκομείου. Το τμήμα αυτό θα έπρεπε να έχει στελεχωθεί ως αυτόνομο, σύμφωνα με τον νόμο, πλην, όμως, ουδέποτε συνέβη αυτό. Έτσι, η λειτουργία του Χειρουργικού Τμήματος Επειγόντων Περιστατικών, ΤΕΠ, με συμμετοχή μόνο -ακούστε, κύριε Υπουργέ!- των αγροτικών γιατρών της περιοχής στις εφημερίες του καθιστά πλημμελή την πρέπουσα και απαιτούμενη ιατρική φροντίδα των πολιτών, καθόσον η επάρκεια των αγροτικών γιατρών δεν είναι αρκετή για την αντιμετώπιση των προσερχομένων περιστατικών.

Το πρόβλημα λειτουργίας της Χειρουργικής Κλινικής του νοσοκομείου και του Χειρουργικού Τμήματος Επειγόντων Περιστατικών ΤΕΠ έχει διαπιστωθεί και από το Επιστημονικό Συμβούλιο του Νοσοκομείου Κοζάνης.

Είναι φανερό από τα παραπάνω ότι καθίσταται αδύνατον πια να καλυφθεί ελλείψει προσωπικού και να λειτουργήσει η Χειρουργική Κλινική του νοσοκομείου ειδικά σε περιόδους εφημεριών, όπου ένας ειδικός γιατρός θα πρέπει να διεκπεραιώνει όλα τα αντικείμενα της κλινικής που περιγράφονται παραπάνω ευρισκόμενος ταυτόχρονα σε διάφορα σημεία ανάγκης του νοσοκομείου. Όλα τα παραπάνω καθιστούν, επίσης, ανέφικτη τη στελέχωση ενός ολοκληρωμένου προγράμματος εφημεριών.

Ερωτάσθε, λοιπόν, τι θα κάνει η Κυβέρνηση, ποια επείγοντα μέτρα θα πάρει για να προσληφθεί άμεσα ο αναγκαίος αριθμός προσωπικού όλων των ειδικοτήτων με σχέση εργασίας μόνιμη, πλήρους και αποκλειστικής απασχόλησης, προκειμένου η Χειρουργική Κλινική του Γενικού Νοσοκομείου Κοζάνης και το Χειρουργικό Τμήμα Επειγόντων Περιστατικών ΤΕΠ να ανταποκριθεί στις ανάγκες περίθαλψης των ασθενών.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Για το Γενικό Νοσοκομείο Κοζάνης «Μαμάτσειο», η κατάσταση είναι ως εξής: Όσον αφορά τη στελέχωση του Γενικού Νοσοκομείου Κοζάνης με ιατρικό προσωπικό, οι οργανικές θέσεις είναι ογδόντα οκτώ. Οι καλυμμένες θέσεις είναι σαράντα τέσσερις. Οι κενές θέσεις είναι σαράντα πέντε. Όμως, υπηρετούν ως επικουρικοί, με άλλες θέσεις εργασίας δηλαδή, άλλοι είκοσι οκτώ. Άρα σαράντα τέσσερις και είκοσι οκτώ, μας κάνουν εβδομήντα δύο θέσεις που σήμερα υπηρετούν στο νοσοκομείο. Είναι ογδόντα οκτώ οι οργανικές και εβδομήντα δύο οι υπηρετούντες.

Όσον αφορά στη Χειρουργική Κλινική που αναφερθήκατε, έχει τέσσερις οργανικές θέσεις, τέσσερις καλυμμένες. Δεν υπάρχει καμμία κενή. Στα ΤΕΠ, όμως, έχετε δίκιο. Προβλέπονται πέντε οργανικές θέσεις και η καλυμμένη θέση είναι μόνο μία.

Να πω ότι έχουμε εν εξελίξει όλες τις θέσεις που είναι κενές οργανικές θέσεις. Τις έχουμε όλες προκηρύξει, και το 100% των θέσεων αυτών. Από τις πενήντα δύο συνολικά θέσεις έχουν, ήδη, ολοκληρωθεί –προσέξτε- οι σαράντα τέσσερις και είναι σε εξέλιξη οκτώ. Αν, δηλαδή, ολοκληρωθεί και η διαδικασία των οκτώ, θα πάμε σε 100% κάλυψη. Προς το παρόν, γι’ αυτές τις οκτώ δεν υπάρχει ενδιαφέρον. Έχουν καλυφθεί, όμως, οι σαράντα τέσσερις από τις πενήντα τρεις. Και προχωράμε και θα τις επαναπροκηρύξουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ, ευχαριστώ για τα στοιχεία. Είναι χαρακτηριστικά.

Όμως, κοιτάξτε, εμείς λέμε ότι η τραγική κατάσταση στην Κοζάνη, όπως και παντού, αφορά την εφαρμογή μιας στρατηγικής μέσω της πολιτικής. Έχουμε όλο και λιγότερη χρηματοδότηση με διάφορους τρόπους –τα περιγράφουμε σε όλες τις επίκαιρες- για εξοικονόμηση χρημάτων, κόβοντας από τις ανάγκες του λαού για να τα δώσετε στους επιχειρηματικούς ομίλους για τις επενδύσεις τους, αλλά και για όπλα για να συμμετέχουν οι επιχειρήσεις των συμμάχων σας στο ΝΑΤΟ στη ληστεία του πλούτου άλλων λαών.

Κατά δεύτερον, παράλληλα, οι επιχειρηματίες υγείας θέλουν να βάλουν στο χέρι τα νοσοκομεία με διάφορους τρόπους και να θησαυρίσουν από εξετάσεις, χειρουργεία. Ας δούμε τα απογευματινά χειρουργεία, για παράδειγμα. Θα δούμε και την επέκταση της κατάστασης. Όποιος έχει λεφτά να ζει, ειδάλλως «γεια χαραντάν», όπως λέει ο λαός μας.

Οι γιατροί στην Κοζάνη, ειδικά, σήκωσαν ανάστημα –και μπράβο τους!- και σας απέτρεψαν να εφαρμόσετε τα απογευματινά πληρωμένα χειρουργεία. Δεν δέχτηκαν, δηλαδή, με άλλα λόγια, να γδάρουν τον λαό της περιοχής για την τσέπη τους. Κι εσείς βρήκατε πώς να το καταφέρετε αυτό από την πίσω πόρτα. Πώς; Όσοι προσλήφθηκαν για τα επείγοντα χειρουργεία –εκεί που λέτε ότι είναι πέντε, δηλαδή ένας διευθυντής, τρεις ειδικοί γιατροί- επιφορτίστηκαν με άλλα καθήκοντα σε άλλα πόστα. Όσοι απέμειναν στη Χειρουργική Κλινική θα τους αφήσετε να μειώνονται εν όψει λήξης συμβάσεων, όπως περιγράψαμε, ή και συνταξιοδοτήσεων, έτσι ώστε να πνιγούν μόνο με τα επείγοντα χειρουργεία που όλο και αυξάνονται και έτσι από την αδυναμία λειτουργίας να δουλέψουν τα τακτικά –εξετάσεις, χειρουργεία απογευματινά αλλά, γιατί όχι, και πρωινά- και να περάσουν στους ιδιώτες και μάλιστα σε καινούργια πτέρυγα που την πλήρωσε ο λαός μας.

Και, τέλος, εντέχνως κλείνετε και την πόρτα σε προσλήψεις, εξασφαλίζοντας το άγονο στις προκηρύξεις, διότι, κύριε Υπουργέ, ποιος ειδικευόμενος θα έρθει όταν εκτός από το οικονομικό ζήτημα, αντί για τέσσερις εφημερίες, όπως πρέπει να γίνεται, θα δουλεύει δέκα –και βάλε- και δεν θα έχει τη δυνατότητα λόγω της έντασης να μάθει τίποτα για να εξελιχθεί; Δεν θα έχει ποιον να τον διδάξει και πώς, δεν θα δουλέψει σε νομιμοποιημένο, ενιαίο και αυτόνομο ΤΕΠ -όπως ορίζει ο νόμος και τα σύγχρονα δεδομένα- και, άρα, θα δουλεύει σε κατάσταση μπάχαλου, πανικού και με βαριές ευθύνες να κρέμονται πάνω από το κεφάλι του.

Κύριε Υπουργέ, πώς δεν θα βγουν άγονες; Ποιος θα αναλάβει τέτοια θέση; Κανείς βεβαίως! Νομίζουμε ότι είναι μια χαρά η μεθόδευση σε αυτή την κατεύθυνση. Και σας λέμε ότι απαιτούμε τώρα όσες προσλήψεις χρειάζονται -όπως τις περιγράψατε και παραπάνω- στη Χειρουργική Κλινική και τα επείγοντα χειρουργεία για να εργάζονται οι γιατροί ανθρώπινα, να μπορούν να εξελίσσονται και να μην κινδυνεύει η ζωή κανενός.

Επιτρέψτε μου τώρα να πω κάτι. Είπατε για τα ποσά. Δεν βρίσκετε 1,3 δισεκατομμύρια ευρώ που χρειάζονται για να προσλάβετε τους σαράντα πέντε χιλιάδες υγειονομικούς που λείπουν συνολικά -γιατρούς, νοσηλευτές, κ.λπ.- και, μάλιστα, με 20% αύξηση στον μισθό τους και τον 13ο και 14ο μισθό; Μιλάμε για 1,3 δισεκατομμύρια ευρώ, για να έχουμε πρόληψη από την πρωτοβάθμια μέχρι την τριτοβάθμια, να καλυφθούν οι ανάγκες του λαού, να μη φοβάται κανένας ότι θα πεθάνει στον δρόμο για να πάει να βρει άλλο νοσοκομείο, να εξελίσσεται η ιατρική με την εκπαίδευση των γιατρών και να μη χρειάζεται κανένας να δώσει στους ιδιώτες γιατρούς ή τα επιχειρηματικά συμφέροντα. Δεν τα βρίσκατε τα 1,3 δισεκατομμύρια ευρώ. Βρήκατε, όμως, 12 δισεκατομμύρια φέτος για τους επιχειρηματικούς ομίλους, για τα παράσιτα, τους κεφαλαιοκράτες. Πέρυσι ήταν 15 δισεκατομμύρια. Βρήκατε 7 δισεκατομμύρια για το ΝΑΤΟ και άλλα 8, 5 δισεκατομμύρια προχθές για τους νέους εξοπλισμούς και για τις νέες ανάγκες των δολοφονικών παρεμβάσεων του ΝΑΤΟ.

Αυτά είναι, κύριε Υπουργέ και θα κάνουμε τα πάντα για να τα μάθει μέχρι και ο τελευταίος άνθρωπος εκεί στην περιοχή και να ξεσηκωθεί για να σας φράξει τον δρόμο σε αυτούς τους σχεδιασμούς και, βέβαια, να επιβάλει όλα αυτά που χρειάζονται για να σώσει την υγεία του, τη ζωή του ίδιου και των παιδιών του.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Στολτίδη, θα σας μιλήσω με ειλικρίνεια. Έχω μία φυσική συμπάθεια σε σας του ΚΚΕ, ως ιδεολογικούς μου αντιπάλους, με αυτή την έννοια. Όμως, θέλω να σας παρακαλέσω, επειδή εγώ σας παίρνω στα σοβαρά ως πραγματικούς ιδεολογικούς μου αντιπάλους, όταν μιλάμε στη Βουλή, να μιλάμε σοβαρά.

Λέτε: «Διαρκώς περικόπτετε τις δαπάνες για την υγεία». Μάλιστα. Οι δαπάνες είναι μετρήσιμο μέγεθος. Το 2014 που ήμουν πάλι Υπουργός Υγείας, για τα εκατόν πέντε νοσοκομεία της χώρας, πλην μισθοδοσίας, ξοδεύαμε 1.457.000.000 ευρώ. Το 2023, εννέα χρόνια μετά, για τα ίδια εκατόν πέντε νοσοκομεία ξοδέψαμε 3.000.000.000 ευρώ, δηλαδή το διπλάσιο ποσό ακριβώς.

Για τα φάρμακα, το 2014 ξοδέψαμε 1.970.000.000 ευρώ. Το 2023, ξοδέψαμε 2.700.000.000 ευρώ.

**ΛΕΩΝΙΔΑΣ ΣΤΟΛΤΙΔΗΣ:** Άρα είναι καλύτερα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως. Τώρα δίνουμε πολύ περισσότερα χρήματα. Για την υγεία σήμερα, αν βάλετε 20% αύξηση της μισθοδοσίας, δίνουμε τον χρόνο πάνω από 4 δισεκατομμύρια επιπλέον σε σχέση με δέκα χρόνια πριν.

Πώς περικόπτουμε, κύριε Στολτίδη, τις δαπάνες αφού δίνουμε 4 δισεκατομμύρια ευρώ στο σύνολο επιπλέον; Μπορείτε να μου το εξηγήσετε;

Επιπλέον, να σας πω και κάτι ακόμα. Λέτε: «Δώσατε 8 δισεκατομμύρια για το ΝΑΤΟ». Μα, τώρα τα πιστεύετε αυτά που λέτε; Οι δαπάνες που βλέπετε για το ΝΑΤΟ είναι οι δαπάνες των ελληνικών Ενόπλων Δυνάμεων. Ό, τι ξοδεύουμε για την αμυντική θωράκιση της χώρας μας, νοείται δαπάνη που κάνουμε και υπέρ του ΝΑΤΟ. Δεν ξοδεύουμε ξεχωριστά για το ΝΑΤΟ. Τα λεφτά που λέτε δήθεν για το ΝΑΤΟ είναι για να έχουμε τις Ένοπλες Δυνάμεις της Ελλάδος σε ετοιμότητα, για να αντιμετωπίσουν τις πάσης φύσεως απειλές που έχει η χώρα. Εισηγείται το ΚΚΕ να καταργήσουμε τις ελληνικές Ένοπλες Δυνάμεις και να πάρουμε τα λεφτά να τα δώσουμε στους γιατρούς του ΕΣΥ; Πείτε το. Πείτε: «Καταργείστε τις Ένοπλες Δυνάμεις και δώστε τα εκεί».

**ΛΕΩΝΙΔΑΣ ΣΤΟΛΤΙΔΗΣ:** Άμα μου δώσετε τον λόγο, θα σας πω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχουμε δώσει εμείς, κύριε συνάδελφε, 7 και 8 δισεκατομμύρια ευρώ που είπατε για εξοπλισμούς και δεν το ήξερα; Το έχω πει και άλλη φορά στο ΚΚΕ. Αν περιμένετε να πληρώσουμε τους γιατρούς του ΕΣΥ από τα λεφτά των F-35 ή των φρεγατών, αν αυτό έχετε στο μυαλό σας, θα πεινάσουν οι γιατροί του ΕΣΥ, διότι δεν έχουμε δώσει ακόμα ούτε ένα ευρώ γι’ αυτά τα όπλα. «Θα» δώσουμε. Και πώς «θα» δώσουμε; Μετά από καμμιά δεκαετία, αφού θα μας δανείζουν αυτοί που μας τα πουλάνε για να τα δώσουμε, σε διάστημα τριάντα ετών. Λέτε να πούμε στους γιατρούς του ΕΣΥ: «Έλα να σε προσλάβω σήμερα για να πληρωθείς σε δέκα χρόνια για τα επόμενα τριάντα χρόνια»; Μα, τώρα είναι σοβαρά αυτά που λέτε;

**ΛΕΩΝΙΔΑΣ ΣΤΟΛΤΙΔΗΣ:** Στον προϋπολογισμό…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτά είναι γραμμένα λογιστικά στο μεσοπρόθεσμο της χώρας για το μέλλον.

Όσον αφορά δε τις φοροαπαλλαγές –που πάλι δεν είναι 15 δισεκατομμύρια και το έχω εξηγήσει κι άλλη φορά σε άλλον συνάδελφό σας- οι φοροαπαλλαγές που αθροίζετε είναι ο αναπτυξιακός νόμος. Ο αναπτυξιακός νόμος δεν δίνει ρευστό χρήμα. Τι δίνει; Δίνει φορολογικές απαλλαγές σε βάθος δεκαετίας.

Δηλαδή, λέει: Αν κάνεις αυτή την επένδυση, θα έχεις αυτή την έκπτωση εφ’ όρου, στη δεκαετία τόσα λεφτά. Δεν είναι λεφτά που τα έχεις, για να δώσεις στους γιατρούς. Δεν είναι λεφτά δικά σου που τα έχει το ελληνικό κράτος, είναι λεφτά που δεν θα εισπράξεις από αυτόν που θα κάνει την επένδυση με τα δικά του τα λεφτά. Άρα δεν είναι λεφτά που του δίνεις.

**ΛΕΩΝΙΔΑΣ ΣΤΟΛΤΙΔΗΣ:** Αυτό είπα εγώ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό είπατε. Είπατε τα δεκαπέντε δισεκατομμύρια που δίνετε ως επιδοτήσεις. Δεν είναι ρευστά αυτά τα λεφτά, είναι φορολογικές απαλλαγές, σας το έχω εξηγήσει ξανά. Άρα κοινώς οι προτάσεις σας περί χρημάτων, δεν είναι πραγματικά χρήματα.

Τέλος, 1,3 δισεκατομμύρια θα κόστιζαν -είπατε- στον προϋπολογισμό το να πάρουμε τους γιατρούς που μας λείπουν κ.λπ.. Με ποιον μισθό; Με τον σημερινό ή με τον διπλάσιο που πρότεινε προηγουμένως η κ. Τζούφη και που προτείνει και το ΚΚΕ εκατό φορές;

**ΛΕΩΝΙΔΑΣ ΣΤΟΛΤΙΔΗΣ:** Με 20% από σήμερα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με 20% από σήμερα;

**ΛΕΩΝΙΔΑΣ ΣΤΟΛΤΙΔΗΣ:** Όπως λέει η ΟΕΝΓΕ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η ΟΕΝΓΕ δεν έχει πει 20%. Για να είμαι ειλικρινής έχει ζητήσει πολλά περισσότερα. Έχει ζητήσει πολλά περισσότερα!

Ξαναλέω: Το πρόβλημά μας δεν είναι σήμερα τα κονδύλια. Σήμερα εγώ προκηρύσσω θέσεις μόνιμων γιατρών και έχουν διαρκώς άγονους διαγωνισμούς. Δεν είναι οι πιστώσεις το πρόβλημά μου, κύριε συνάδελφε. Πιστώσεις έχω και προκηρύξεις μόνιμων γιατρών κάνω. Το πρόβλημά μου είναι ότι δεν έχουμε αρκετούς γιατρούς, αρκετό ενδιαφέρον, για να στελεχώσουν αυτές τις θέσεις.

Αν θέλετε, μπορούμε να κάνουμε στα σοβαρά, όχι για λόγους τσακωμού, μια συζήτηση στην αρμόδια Επιτροπή Κοινωνικών Υποθέσεων για το πώς θα λυθεί πραγματικά το πρόβλημα της ελλείψεως ιατρικού προσωπικού στα νοσοκομεία μας και τι θα μπορούσε να γίνει στον πραγματικό κόσμο, επαναλαμβάνω.

Κλείνοντας, όμως, θέλω να σας ενημερώσω ότι αυτό δεν είναι πρόβλημα μόνο της Ελλάδος, είναι πρόβλημα σήμερα όλων των χωρών της Ευρωπαϊκής Ένωσης. Όλες οι χώρες στην Ευρωπαϊκή Ένωση σήμερα μαστίζονται από έλλειψη ανθρώπινου δυναμικού στα ζητήματα της υγείας. Αυτό γιατί σας αφορά εσάς στην Κοζάνη; Ακούστε γιατί. Διότι όταν δεν έχει γιατρούς το Βερολίνο ή η Στοκχόλμη, ή η Κοπεγχάγη, τι κάνουν; Αυξάνουν πολύ τους μισθούς εκεί, για να βρουν γιατρούς. Γιατί όλα τα αγαθά στη ζωή, στον καπιταλισμό, ορίζονται από τον νόμο της προσφοράς και της ζήτησης. Όταν αυξάνουν, όμως, πάρα πολύ τους μισθούς οι βόρειες χώρες, τι γίνεται στις νότιες χώρες; Περισσότεροι γιατροί φεύγουν από τις νότιες χώρες που είναι χαμηλότεροι οι μισθοί, για να πάνε να βρουν δουλειά στις βόρειες χώρες που είναι οι μισθοί πια πολύ υψηλότεροι.

Άρα, το έλλειμμα ιατρικού προσωπικού των νότιων χωρών διευρύνεται έτι περαιτέρω, λόγω της προσέλκυσης αυτών των γιατρών από τις βόρειες χώρες και αυτό μεγαλώνει ακόμα περισσότερο το πρόβλημα.

Όποιος από σας νομίζει ότι υπάρχει εύκολη λύση στο πρόβλημα και ότι εμάς απλώς δεν μας ενδιαφέρει και γι’ αυτό δεν τη βρίσκουμε, σας μιλάω ειλικρινά πλανάται πλάνην οικτράν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Περνάμε στις επίκαιρες ερωτήσεις που αφορούν το Υπουργείο Αγροτικής Ανάπτυξης και Τροφίμων.

Θα συζητηθεί τώρα η έβδομη, με αριθμό 1231/5-7-2024 επίκαιρη ερώτηση του δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ -Κίνημα Αλλαγής» κ. Αναστασίου Νικολαΐδη προς τον Υπουργό Αγροτικής Ανάπτυξης και Τροφίμων, με θέμα: «Άλυτο παραμένει το πρόβλημα της εκμίσθωσης ακινήτων κάτω των εκατό στρεμμάτων».

Θα απαντήσει ο Υπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ο συνάδελφος κ. Νικολαΐδης έχει τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, βρισκόμαστε για ακόμη μία φορά στη θέση να συζητάμε για ένα σημαντικό πρόβλημα που αντιμετωπίζουν αγρότες και επιχειρηματίες στο Νομό Δράμας, αλλά και στην υπόλοιπη χώρα, σχετικά με την εκμίσθωση εκτάσεων που αποτελούν τμήμα ακινήτων άνω των εκατό στρεμμάτων. Ήδη έχει τεθεί υπ’ όψιν σας άλλες δύο φορές στο πλαίσιο του κοινοβουλευτικού ελέγχου, αλλά μέχρι σήμερα δεν έχει υπάρξει κάποια δήλωση από το Υπουργείο σας.

Συγκεκριμένα, στις 27 Νοεμβρίου του 2023 συζητήθηκε για πρώτη φορά ενώπιόν σας η σχετική ερώτησή μου για την αδυναμία εκμίσθωσης εκτάσεων που αποτελούν τμήμα ακινήτων μεγαλύτερο των εκατό στρεμμάτων. Η απάντηση που δώσατε ήταν ότι το Υπουργείο, ήδη, επεξεργαζόταν σχετική νομοθετική ρύθμιση που θα απλοποιούσε και θα έκανε ταχύτερη την προβλεπόμενη διαδικασία.

Επειδή, όμως, δεν υπήρχε κάποια νομοθετική πρωτοβουλία, επανήλθα στις 16 Φεβρουαρίου 2024 για το ίδιο ακριβώς θέμα. Και πάλι υπήρξαν διαβεβαιώσεις από την πλευρά σας ότι το Υπουργείο θα λάβει πρωτοβουλίες για την άμεση επίλυση του προβλήματος. Πέντε μήνες μετά, κύριε Υπουργέ, επανέρχομαι στο ίδιο ζήτημα που είναι πολύ σοβαρό για συντοπίτες μου, οι οποίοι για να επιβιώσουν πρέπει ουσιαστικά να ξεπεράσουν εμπόδια που μπαίνουν από το ίδιο το κράτος.

Σήμερα, στην απάντησή σας, κύριε Υπουργέ, περιμένω να αναφέρετε συγκεκριμένα πότε θα λυθεί το πρόβλημα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κύριος Υφυπουργός έχει τον λόγο για να πρωτολογήσει.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, πράγματι έχουμε συζητήσει, όπως αναφέρετε στην ερώτησή σας, το συγκεκριμένο ζήτημα και στο παρελθόν. Κατανοώ απόλυτα το ενδιαφέρον σας για το θέμα της παραχώρησης των συγκεκριμένων ακινήτων. Οφείλω να σας πω ότι και από τη δική μας πλευρά το ενδιαφέρον είναι παρόμοιο, εάν όχι μεγαλύτερο. Και αυτό δεν είναι ένα σχήμα λόγου, αλλά είναι μια πραγματικότητα, καθώς αποτελεί βασική μας θέση ότι η προώθηση των επενδύσεων στη γη και τη γεωργία, είναι κύριος άξονας για την ανάπτυξη του πρωτογενούς τομέα. Και αυτός, άλλωστε, είναι και ο λόγος που οι Κυβερνήσεις μας ήταν αυτές που με αποφασιστικότητα πήραν την πρωτοβουλία να ξεκαθαρίσουν το τοπίο, να επιλύσουν νομικά κενά, να απλοποιήσουν τις διαδικασίες, να μειώσουν τη γραφειοκρατία και να συρρικνώσουν τον χρόνο που απαιτείται από την αίτηση μέχρι την παραχώρηση, έτσι ώστε να θεσπιστεί ένα ολοκληρωμένο πλαίσιο απόλυτα διάφανες και ασφαλές για τον επιχειρηματία.

Αυτό, κύριε συνάδελφε, δεν ήταν μια απλή άσκηση, αλλά απαιτούσε πάρα πολλές κινήσεις. Και σας υπενθυμίζω την κατάργηση των αποτυχημένων δομών που είχαν δημιουργηθεί με σκοπό τη διαχείριση της ακίνητης περιουσίας του Υπουργείου Αγροτικής Ανάπτυξης πρώτα από το ΠΑΣΟΚ και μετά από τον ΣΥΡΙΖΑ και αναφέρομαι στην «ΑΓΡΟΓΗ» και στον ΟΔΙΑΓΕ αντιστοίχως. Η πρώτη δεν κατάφερε να υλοποιήσει τον σκοπό της και ο δεύτερος δεν λειτούργησε ουσιαστικά ποτέ.

Παράλληλα, εκδόθηκε ο ν.4061/2012 που ήταν στη σωστή κατεύθυνση, καθώς εξυπηρετούσε τον διαμερισμό του όγκου δουλειάς και την αποσυμφόρηση του διοικητικού όγκου. Στη συνέχεια, απαιτήθηκε περαιτέρω νομική επεξεργασία, για να αποσαφηνιστεί το κενό του νόμου που υπήρχε ως προς την τμηματική παραχώρηση, ένα στάδιο απαραίτητο για να μην είναι οι παραχωρήσεις -άρα και οι οποιεσδήποτε κινήσεις- στον αέρα. Και πράγματι, ήρθε ο ν.5035/2023 που τροποποίησε τον ν.4061/2012.

Ταυτόχρονα, σχεδιάσαμε, υλοποιήσαμε και θέσαμε σε εφαρμογή -αυτό είναι πραγματικότητα- μία πλατφόρμα ψηφιακής υποβολής αιτημάτων παραχώρησης των ακινήτων, που αναμφισβήτητα απλοποιεί και συντομεύει τη διαδικασία για τους αιτούντες και τις υπηρεσίες.

Έκρινα σκόπιμο στην πρωτολογία μου να θέσω και το ιστορικό πλαίσιο για το τι ακριβώς συμβαίνει, για να θυμηθούμε το πλαίσιο στο οποίο πρέπει να εργαστούμε. Στη δευτερολογία μου θα σας δώσω απάντηση συγκεκριμένα επί του ερωτήματος.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος συνάδελφος έχει τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Πρώτα από όλα, κύριε Υπουργέ, θα ήμουν ο τελευταίος που θα αμφισβητούσε ότι θέλετε το καλό των πολιτών. Είναι το τελευταίο που θα έκανα. Επειδή, όμως, κινούμαστε προς την ίδια κατεύθυνση, να σας αναφέρω:

Αίτηση ενός πολίτη της Δράμας στις 16-3-2023, που διαβιβάστηκε στο Υπουργείο στις 7-8-2023 είναι, ακόμα, αναπάντητη.

Αίτηση νέου αγρότη στον Νομό Δράμας: Στις 27-3-2023 έγινε η αίτησή του, στις 7-8-2023 έτοιμη η απάντηση -σας την έχω ξαναδώσει- προς το Υπουργείο σας, μόνο για μια υπογραφή!

Επιχείρηση με θερμοκήπια στη Δράμα: Στις 15-11-2023 η αίτηση προς το Υπουργείο, με έτοιμη την απάντηση. Είναι αναπάντητη.

Το παράδοξο, κύριε Υπουργέ, τώρα: Σε μια εταιρεία στη Δράμα, που στις 21-3-2019 της είχε παραχωρηθεί έκταση για αγροτική καλλιέργεια, έρχεται ο ενδιαφερόμενος και θέλει να αλλάξει τη χρήση γης και λέει, θέλω να κάνω ανάπτυξη του οινοποιείου μου. Έρχεται σήμερα σε μια έκταση, που έχει παραχωρήσει το ελληνικό δημόσιο και του λέει του ενδιαφερόμενου ότι δεν μπορώ να στην παραχωρήσω, γιατί η έκταση είναι τμήμα μικρότερης έκτασης των εκατό στρεμμάτων, σε άνω των εκατό στρεμμάτων. Εάν αυτό είναι λογική, δεν μπορούμε να επιχειρήσουμε.

Κύριε Υπουργέ, επισκεφθήκατε τη Δράμα. Είδατε που ζούνε. Μαζί με εσάς στις ευρωεκλογές την επισκέφτηκαν άλλοι πέντε Υπουργοί. Ανάπτυξη, είπαν. Μια απλή απάντηση θέλουν. Πότε; Μαζί σας είμαι, για να αγωνιστούμε για το καλό των συμπολιτών μας.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, πράγματι, όπως σας είπα, το έχουμε συζητήσει πάρα πολλές φορές το θέμα. Τώρα, τα συγκεκριμένα ερωτήματα δεν τα ξέρω, γιατί εμείς έχουμε αποφασίσει να λύσουμε το πρόβλημα και να δώσουμε μια απάντηση σε σταθερές και πραγματικές βάσεις.

Κοιτάξτε, για να έχουμε την πρόοδο στο θέμα του ζητήματος της διαχείρισης των ακινήτων, το ποιος ακριβώς θα διαχειρίζεται αυτά τα ακίνητα, απαιτήθηκε πάρα πολλή δουλειά και πολύς χρόνος και κυρίως αποφασιστικότητα και μεθοδικότητα. Η αναστολή της διαδικασίας στο διάστημα 2021-2023 -είναι οι ημερομηνίες που αναφέρατε- έως την ψήφιση του ν.5035 ήταν ένα αναγκαίο κακό που είχε ως αποτέλεσμα τη συσσώρευση μεγάλου όγκου αιτημάτων σε μικρό χρονικό διάστημα. Ήταν όμως κάτι που έπρεπε να γίνει, καταδεικνύοντας έτσι την ανάγκη νέας νομοθετικής πρωτοβουλίας για την περαιτέρω μείωση της γραφειοκρατίας και επιτάχυνση διαδικασιών. Έτσι φτάσαμε στη νομοθετική ρύθμιση που πράγματι είχα προαναγγείλει από το Βήμα της Βουλής, απαντώντας πάλι σε ερώτηση δική σας.

Η νομοθετική ρύθμιση, λοιπόν, είναι μια πραγματικότητα. Περιλαμβάνεται στο νομοσχέδιο για την προστασία ακινήτων του Υπουργείου Αγροτικής Ανάπτυξης και Τροφίμων το οποίο επιταχύνει τις διαδικασίες παραχώρησης ακινήτων, μειώνει το διοικητικό βάρος της αρμόδιας διεύθυνσης του Υπουργείου και θεσπίζει μια ευνοϊκή ρύθμιση ανακλήσεων οριστικών παραχωρητηρίων υπό συγκεκριμένους όρους.

Οι ρυθμίσεις αυτές έχουν παρουσιαστεί και έχουν συζητηθεί στο Υπουργικό Συμβούλιο της 29ης Απριλίου του 2024. Ωστόσο μεσολάβησαν κάποια γεγονότα που καθυστέρησαν τη διαβούλευση και στη συνέχεια την ψήφιση του νόμου, οι ευρωεκλογές, ο ανασχηματισμός. Πρέπει να ενημερωθεί η καινούργια πολιτική ηγεσία.

Είμαστε, λοιπόν, πραγματικά ένα βήμα πριν την ολοκλήρωση μιας πορείας που έχει ως στόχο να θέσει ένα πλαίσιο μεταρρύθμισης, ψηφιοποίησης και απλοποίησης που θα συμβάλει στη δημιουργία υπεραξίας γης και δεδομένου ότι φιλοδοξούμε με τη νομοθετική μας παρέμβαση να μειώσουμε τον διοικητικό φόρτο, κρίνουμε ότι μετά την ψήφιση του νομοσχεδίου θα μειωθεί κατά πολύ ο χρόνος αναμονής για την επεξεργασία και την έγκριση των αιτημάτων.

Κατανοούμε την αγωνία των αιτούντων, όπως και τη δική σας. Πιστέψτε με ότι και εμείς επιθυμούμε την επίλυση και αυτό όπως σας είπα είναι κάτι που το απέδειξα αναφερόμενος στις ενέργειες που έχουν γίνει τα τελευταία τρία χρόνια. Η νομοθετική μας πρωτοβουλία άξιζε αυτήν την αναμονή, για να μπει μια σειρά, μία τάξη και να μπουν στέρεες πραγματικές βάσεις στο θέμα της παραχώρησης των ακινήτων, γιατί πιστεύουμε ότι αυτές οι αλλαγές που θα επιφέρει στο τοπίο της προστασίας, της διαχείρισης και της παραχώρησης της ακίνητης περιουσίας του δημοσίου είναι εξαιρετικά σημαντικές και, το σημαντικότερο, θέτουν το θέμα σε μια στέρεη και πραγματική βάση στο πλαίσιο της δικαιοσύνης.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ και τους δύο συναδέλφους για την τήρηση του χρόνου.

Συνεχίζουμε με την ένατη με αριθμό 1236/5-7-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Αισχροκέρδεια και στα φυτοφάρμακα, αλλά ο Πρωθυπουργός τώρα το μαθαίνει». Στην επίκαιρη ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Κύριε Κόκκαλη, έχετε τον λόγο, για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κατά την επίσκεψη του Πρωθυπουργού στο Υπουργείο Αγροτικής Ανάπτυξης αμέσως μετά τον ανασχηματισμό η είδηση της ημέρας ήταν το γεγονός ότι ο Πρωθυπουργός πληροφορήθηκε από την ηγεσία του Υπουργείου Αγροτικής Ανάπτυξης ότι υπάρχει αισχροκέρδεια και στα φυτοφάρμακα. Θα μου επιτρέψετε να διαβάσω την ακριβή δήλωσή του: «Είναι πολύ ενδιαφέρον ότι η ηγεσία του Υπουργείου μού υπέδειξε κάτι το οποίο δεν γνώριζα, ότι τα προβλήματα που αντιμετωπίζουμε με τις πολυεθνικές στον τομέα των τροφίμων φαίνεται να τα αντιμετωπίζουμε και στον τομέα των φυτοφαρμάκων, όπου τα ίδια προϊόντα πωλούνται σε πολύ διαφορετικές τιμές στην Ελλάδα σε σχέση με γειτονικές χώρες». Τώρα το ανακάλυψε!

Πριν έξι μήνες υποβάλαμε γραπτή ερώτηση για τις αυξήσεις στα λιπάσματα στη χώρα μας, αυξήσεις οι οποίες είναι δυσανάλογες σε σχέση με αυτές στην Ευρωπαϊκή Ένωση. Τότε το Υπουργείο Αγροτικής Ανάπτυξης απήντησε ότι: «Οι τιμές πώλησης των λιπασμάτων διαμορφώνονται ελεύθερα σύμφωνα με τους κανόνες της ελεύθερης αγοράς με βάση την προσφορά και τη ζήτηση. Επίσης, το ΥΠΑΑΤ με τον θεσμικό του ρόλο διενεργεί ελέγχους στα αγροεφόδια, λιπάσματα, πολλαπλασιαστικό υλικό, ζωοτροφές σε όλα τα στάδια διακίνησής τους».

Κύριε Υπουργέ, το πρόβλημα είναι πάρα πολύ σοβαρό, διότι ένα μεγάλο μέρος του κόστους παραγωγής για τον αγρότη, αν αφαιρέσουμε το ρεύμα ή το καύσιμο, είναι οι εισροές, σπόροι, φάρμακα, ζωοτροφές.

Έχω μπροστά μου πληθώρα δελτίων τύπου από το 2020 και το 2024 για την περίοδο Απρίλιος - Μάιος, με συλλήψεις κοντά στα σύνορα, στο Κιλκίς, στη Θεσσαλονίκη, λαθραίων παράνομων φυτοφαρμάκων. Ενδεικτικά θα αναφέρω ορισμένα:

25 Μαρτίου 2024: «Εξαρθρώθηκε εγκληματική ομάδα τα μέλη της οποίας εισήγαγαν και διακινούσαν στη χώρα ποσότητες λαθραίων γεωργικών φαρμάκων. Κατασχέθηκαν επτακόσια εβδομήντα οκτώ κιλά και τριακόσια έξι λίτρα λαθραίων φυτοφαρμάκων». 26 Απριλίου 2024: «Από την Υποδιεύθυνση Οικονομικής Αστυνομίας βορείου Ελλάδος εξαρθρώθηκε εγκληματική οργάνωση για διακίνηση παράνομων και πλαστών φυτοφαρμάκων». 30 Μαΐου 2024: «Κατασχέθηκαν μεταξύ άλλων πενήντα κιλά παράνομων φυτοπροστατευτικών προϊόντων, καθώς και χρηματικό ποσό». Υπάρχει πληθώρα δελτίων Τύπου από την Ελληνική Αστυνομία σύμφωνα με τα οποία αποδεικνύεται ότι έρχονται παράνομα από γειτονικές χώρες φυτοφάρμακα. Θα καταθέσω τα σχετικά δημοσιεύματα στα Πρακτικά.

Συνεπώς, δεν αρκεί μόνο η διαβεβαίωση ότι το ΥΠΑΑΤ κάνει ελέγχους. Προφανώς οι έλεγχοι είναι λίγοι, δεν είναι επαρκείς. Εδώ χρειάζεται μια συντονισμένη δράση και μαζί με τον ΕΣΥΦ, αφ’ ενός να καταπολεμηθεί το φαινόμενο της εισαγωγής παράνομων φυτοσκευασμάτων - φυτοφαρμάκων, αφ’ ετέρου να εντοπιστούν πιθανές συμπεριφορές εναρμονισμένων πρακτικών και από εταιρείες. Απαιτούνται θεσμικές πλέον παρεμβάσεις και πρωτοβουλίες, διότι γνωρίζετε καλύτερα ότι το κόστος παραγωγής είναι δυσβάσταχτο για τον αγρότη και για τον κτηνοτρόφο. Τα φάρμακα είναι στα ύψη και ταυτόχρονα έρχονται από το εξωτερικό παράνομα φυτοφάρμακα.

Ευχαριστώ.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, στο κείμενο της ερώτησής σας διάβασα αρκετούς χαρακτηρισμούς -κάποιους τους αναφέρατε και στην πρωτολογία σας- όσον αφορά τα ζητήματα της αντιμετώπισης των προβλημάτων που απασχολούν τους παραγωγούς.

Θα μου επιτρέψετε όμως να σας υπενθυμίσω και να θυμίσω και στη Βουλή ορισμένες πρωτοβουλίες που έχουμε πάρει από το 2019 μέχρι σήμερα, τις οποίες λάβαμε προκειμένου να προστατέψουμε τον αγροτικό και κτηνοτροφικό κόσμο από τις αναταράξεις διεθνών οικονομικών, πολιτικών, γεωπολιτικών, κοινωνικών, αλλά και κλιματικών παραγόντων, όπως η πανδημία, ο πόλεμος στην Ουκρανία, η ενεργειακή κρίση, τα προβλήματα στις μεταφορές, η ραγδαία διαφοροποίηση των κλιματικών συνθηκών, συγκυρίες που προκάλεσαν προβλήματα στην παραγωγή και στην εμπορία των προϊόντων, αλλά και στην αύξηση του κόστους παραγωγής.

Επειδή μιλάτε για άγνοια, για κωλυσιεργία κ.λπ., ας δούμε τι έκαναν οι κυβερνήσεις της Νέας Δημοκρατίας γι’ αυτά. Μερικές από τις παρεμβάσεις μας είναι οι εξής: Στήριξη 600 εκατομμυρίων για τις συνέπειες πανδημίας. Στήριξη με 265 εκατομμύρια ευρώ για τις συνέπειες από την αύξηση του ενεργειακού κόστους λόγω του πολέμου. Ενίσχυση ύψους 60 εκατομμυρίων ειδικά για την αύξηση των τιμών στα λιπάσματα. Ενίσχυση της ρευστότητας του ΕΛΓΑ με περίπου 700 εκατομμύρια ευρώ ως τώρα από τον κρατικό προϋπολογισμό. Σειρά παρεμβάσεων που οδήγησαν στην απορρόφηση του 80% με 90% της αύξησης του κόστους ενέργειας των αγροτικών τιμολογίων. Ενεργοποίηση ξανά του μέτρου επιστροφής του ειδικού φόρου κατανάλωσης αγροτικού πετρελαίου, που ο ΣΥΡΙΖΑ είχε καταργήσει, με προϋπολογισμό περίπου 80 εκατομμύρια τον χρόνο. Υπαγωγή των φυτοφαρμάκων στον μειωμένο συντελεστή του ΦΠΑ του 13%. Υπαγωγή ζωοτροφών και λιπασμάτων στον υπερμειωμένο συντελεστή ΦΠΑ του 6%. Πρόγραμμα «ΑΠΟΛΛΩΝ» του μεγαλύτερου ενεργειακού συμψηφισμού για ΤΟΕΒ και ΓΟΕΒ. Πρόγραμμα «ΓΑΙΑ» για χαμηλές τιμές ηλεκτρικής ενέργειας σε παροχές αγροτικού ρεύματος. Net billing, που αποζημιώνει τους καταναλωτές ενέργειας για την πλεονάζουσα παραγωγή. Eυφυής γεωργία, προϋπολογισμού 33 εκατομμυρίων ευρώ, που θα εξορθολογίσει και επομένως θα περιορίσει τις ανάγκες σε νερό, λιπάσματα και φυτοφάρμακα. Νέα φορολογική κλίμακα για φυσικά πρόσωπα και κατ’ επάγγελμα αγρότες με συντελεστές που ξεκινούν από το 9% αντί για το 22%. Μείωση του φόρου των αγροτικών επιχειρήσεων. Αναστολή πληρωμής εισφοράς αλληλεγγύης. Μείωση φορολογίας στο 10% των κερδών των συλλογικών αγροτικών σχημάτων. Σχεδιασμός και υλοποίηση του «ΥΔΩΡ 2.0.» που είναι το μεγαλύτερο πρόγραμμα αρδευτικών έργων των τελευταίων πενήντα ετών, απάντηση στο θέμα της έλλειψης νερού και στα κόστη άρδευσης, που μάλιστα χρηματοδοτείται με 197 εκατομμύρια ευρώ από το Ταμείο Ανάκαμψης. Χρηματοδότηση από το Ταμείο Ανάκαμψης για τον εκσυγχρονισμό εκμεταλλεύσεων και επιχειρήσεων.

Μέσα, λοιπόν, σε αυτό το πλαίσιο ενός κράτους που αποδεδειγμένα λειτουργεί, παρεμβαίνει για να αντιμετωπίσει χρόνιες παθογένειες, αλλά και καινούργιες ή συγκυριακές δυσλειτουργίες άμα τη εμφανίσει τους, εσείς προτρέχετε να κατηγορήσετε για άγνοια και αδράνεια τον Πρωθυπουργό του κράτους.

Αυτά, λοιπόν, αποδεικνύουν ότι δεν υπήρχε καμμία αδράνεια ούτε στις παράνομες εισαγωγές, ούτε στη διαμόρφωση τιμών, ούτε στις μεθόδους αντιμετώπισης του κόστους παραγωγής που επηρεάστηκαν από τους παράγοντες που σας είπα.

Στη δευτερολογία μου θα σας πω αναλυτικά τα υπόλοιπα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ συγγνώμη, αλλά πετάτε τη μπάλα στην εξέδρα. Νομίζω ότι η ερώτηση είναι στοχευμένη, συγκεκριμένη. Δεν έχουμε αντίρρηση και καλό θα ήταν -το έχουμε ζητήσει πολλές φορές- να κάνουμε μια κουβέντα για την αγροτική πολιτική στη χώρα μας, αν υπάρχει σοβαρή αγροτική πολιτική τουλάχιστον σε βάθος εικοσαετίας, γιατί μόνο έτσι νοείται μια σοβαρή αγροτική πολιτική. Επαναλάβατε κάποια μέτρα τα οποία έχετε ήδη πάρει. Κάλλιστα και εγώ θα μπορούσα να πέσω στην παγίδα να μην αναφερθώ για τα φυτοφάρμακα και να πω ότι τέτοιο χάλι με τον ΟΠΕΚΕΠΕ δεν έχει ξαναγίνει, όπως δεν έχει ξαναγίνει και τέτοιο χάλι με το ΟΣΔΕ. Κάθε φέτος και χειρότερα! Ακόμα και σήμερα μέχρι τις 15.00΄ η ώρα δεν είχε ανοίξει. Τέτοιο χάλι με τις επιδοτήσεις δεν έχει ξαναγίνει, όπως δεν έχει ξαναγίνει τέτοιο χάλι με τον ΕΛΓΟ – «ΔΗΜΗΤΡΑ», που ο Πρόεδρος του ΕΛΓΟ καταγγέλλει τον Υπουργό κ. Αυγενάκη ότι δεν κάνει τίποτα και δεν έχει προχωρήσει τίποτα ούτε στη Θεσσαλία και δέχεται πιέσεις για απευθείας αναθέσεις. Πολλά, πάρα πολλά θα μπορούσα να έχω πει. Εδώ όμως είμαστε για να συμβάλουμε, κύριε Υπουργέ, με προτάσεις για μια σοβαρή εθνική αγροτική πολιτική.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ο ίδιος ο Πρωθυπουργός το είπε, δεν το είπα εγώ. Είπε επί λέξει: «Τώρα πληροφορήθηκα από την ηγεσία του Υπουργείου ότι τα φυτοφάρμακα είναι πιο ακριβά στην Ελλάδα απ’ ό,τι στο εξωτερικό». Δεν το είπαμε εμείς αυτό. Αυτό τι δείχνει; Ότι είχε μέχρι τότε, μέχρι πριν έναν μήνα, άγνοια.

Στο δια ταύτα, τα φυτοφάρμακα γιατί είναι πιο ακριβά στη χώρα μας; Η ερώτηση, αν απαντηθεί, ειλικρινά θα ζητήσω προκαταβολικά συγγνώμη. Γιατί είναι πιο ακριβά τα φυτοφάρμακα στη χώρα μας απ’ ό,τι είναι σε χώρες του εξωτερικού; Γιατί είναι πιο ακριβά τα λιπάσματα; Μήπως οφείλεται στη λαθραία εισαγωγή φυτοφαρμάκων; Γι’ αυτό και είπα: πάρτε θεσμικές πρωτοβουλίες μαζί με την ΕΣΥΦ, τον Σύνδεσμο Φυτοπροστασίας. Μήπως υπάρχουν εναρμονισμένες πρακτικές, όπως συμβαίνει και με τα τρόφιμα, στον πληθωρισμό; Ασχοληθήκατε ως Κυβέρνηση; Πήρατε κάποιες θεσμικές πρωτοβουλίες; Ρωτήσατε την Επιτροπή Ανταγωνισμού: «Κυρίες και κύριοι της Επιτροπής Ανταγωνισμού, έχετε υπ’ όψιν σας μήπως υπάρχει καρτέλ;».

Αυτά ενδιαφέρουν τον πρωτογενή τομέα, κύριε Υπουργέ, κι εμείς σε αυτές τις πρωτοβουλίες που θα πάρετε, τις θεσμικές, θα είμαστε αρωγοί από τη στιγμή που θα στοχεύουν στη μείωση του κόστους παραγωγής. Αυτό το νόημα έχει και αυτή η ερώτηση. Ποιες ενέργειες θα λάβετε, θεσμικές και όχι μόνο, προκειμένου αυτό που ο ίδιος ο Πρωθυπουργός παραδέχθηκε, αν όχι να εξαλειφθεί, να αμβλυνθεί;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Τον λόγο έχει ο κύριος Υφυπουργός για τη δευτερολογία του.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, αυτά που ανέφερα στην πρωτολογία μου είναι συγκεκριμένες απαντήσεις στο πώς αντιμετωπίζει αυτή η Κυβέρνηση από το 2019 μέχρι σήμερα όλα τα ζητήματα που προκύπτουν στην αγροτική παραγωγή και κύρια αυτά που εστιάζονται στο κόστος παραγωγής. Οι παρεμβάσεις που αφορούν στο ρεύμα -είναι μια συγκεκριμένη παρέμβαση που έγινε και με το πρόγραμμα «ΑΠΟΛΛΩΝ» και με το πρόγραμμα «ΓΑΙΑ» και με τα φωτοβολταϊκά στο χωράφι- πραγματικά αποδεικνύουν ότι εμείς έχουμε ως πρώτη προτεραιότητα να ενισχύσουμε την αγροτική παραγωγή και να αντιμετωπίσουμε και το κόστος παραγωγής. Διάβασα την ερώτησή σας, σας άκουσα και σήμερα με πολύ μεγάλη προσοχή και σας απαντώ πάντοτε σε οποιαδήποτε ερώτηση μου κάνετε, είμαι πολύ συγκεκριμένος, αλλά θέτω ένα γενικότερο πλαίσιο.

Σε ό,τι αφορά τις παράνομες εισαγωγές, αποτελεί ένα υπαρκτό φαινόμενο, όχι μόνο ελληνικό και όχι καινούργιο. Υπήρχε και προφανώς και επί των ημερών σας. Και επειδή ακριβώς το γνωρίζουμε, έχει στηθεί ένα δίκτυο ελέγχων για όλα τα αγροεφόδια. Στο πλαίσιο αυτό ενεργούν και συνεργάζονται το ΥπΑΑΤ, το Υπουργείο Οικονομικών, η ΑΑΔΕ, μέσω των τελωνείων και του Γενικού Χημείου, η Ελληνική Αστυνομία και η Οικονομική Αστυνομία. Συνεργάζονται επίσης με ελεγκτικές αρχές άλλων κρατών - μελών και σε έκτακτες επιχειρήσεις της EUROPOL. Οι έλεγχοι αφορούν στα παραστατικά εμπορίας, στη συμμόρφωση με το εθνικό και ενωσιακό δίκαιο, στην ετικέτα, αλλά και στη χημική σύσταση. Διεξάγονται ετησίως βάσει συγκεκριμένου προγραμματισμού και στόχευσης, αλλά και εκτάκτως, κατόπιν πληροφοριών ή καταγγελιών, σε όλα τα στάδια διακίνησης, στα σημεία εισόδου της χώρας, σε καταστήματα, αποθήκες, υπαίθριες αγορές και χρήστες.

Ενδεικτικά αναφέρω -τα είπατε και εσείς- ότι από τις υπηρεσίες του Υπουργείου μας για το 2023 διεξήχθησαν ειδικά για τα μη εγκεκριμένα σκευάσματα φυτοπροστατευτικών έντεκα έλεγχοι βάσει του ετήσιου προγραμματισμού, διαπιστώθηκαν στις πέντε περιπτώσεις παραβάσεις και επιβλήθηκαν οι προβλεπόμενες κυρώσεις. Τον κύριο όγκο των ελέγχων λαθρεμπορίας ωστόσο διεξάγουν οι τελωνειακές αρχές, η Αστυνομία και η Οικονομική Αστυνομία. Το έργο τους φέρνει αποτελέσματα, όπως φαίνεται και από τις περιπτώσεις παράνομης εμπορίας που έχουν εντοπιστεί και στις οποίες έχουν επιβληθεί οι προβλεπόμενες ποινικές και διοικητικές κυρώσεις, οι οποίες μάλιστα σε ορισμένες περιπτώσεις είναι και πολύ μεγάλες.

Δεν επαναπαυόμαστε σε αυτό. Εντατικοποιούνται οι έλεγχοι και επιβάλλουμε αποτρεπτικού χαρακτήρα ποινές και προφανώς καλοδεχούμενη είναι και μια συγκεκριμένη πρόταση δική σας να τη συζητήσουμε και να την προχωρήσουμε μαζί, αν πράγματι είναι στη σωστή κατεύθυνση.

Ομοίως και για τις τιμές των φυτοφαρμάκων, είμαστε σε συνεχή επαγρύπνηση. Και θέλω να σας πω ότι το ζήτημα της ακρίβειας είναι πράγματι ένας γενικότερος προβληματισμός, δεν είναι μεμονωμένο και έχει πάρα πολλές παραμέτρους. Βρισκόμαστε σε συνεργασία με το Υπουργείο Ανάπτυξης για όλα αυτά τα ζητήματα. Το εξετάζουμε, λοιπόν, και χρησιμοποιούμε κάθε εργαλείο, κάθε φορέα, κάθε θεσμό, στη μάχη κατά της αθέμιτης κερδοφορίας στον πρωτογενή τομέα. Οι ελεγκτικές υπηρεσίες και οι ανεξάρτητες αρχές διενεργούν στην αγορά ελέγχους σε διάφορους κλάδους, εξετάζουν κάθε πληροφορία ή καταγγελία. Στο Υπουργείο μας ειδικότερα λειτουργεί πλατφόρμα ηλεκτρονικής υποβολής καταγγελιών από τους πολίτες.

Η Επιτροπή Ανταγωνισμού δημοσίευσε τον «Οδηγό Ανταγωνισμού για τον αγροτικό κλάδο», για ενημέρωση του αγροτικού κόσμου για τους γενικούς και ειδικούς κανόνες του ανταγωνισμού στον κλάδο. Η νομοθεσία μας προσαρμόζεται συνεχώς για να αντιμετωπίσει τέτοια ή παρόμοια φαινόμενα. Ενδεικτικά αναφέρω τον ν.5045/2023 για βασικά καταναλωτικά αγαθά, μεταξύ αυτών και τα αγροεφόδια. Βάσει, λοιπόν, αυτού συστάθηκε η Επιτροπή Καταπολέμησης Αθέμιτων Εμπορικών Πρακτικών του Υπουργείου Αγροτικής Ανάπτυξης και Τροφίμων. Αναλόγως θα υπάρχει και οποιαδήποτε άλλη νομοθετική ρύθμιση χρειαστεί, μέσα πάντοτε στα περιθώρια που μας δίνει η ενωσιακή νομοθεσία.

Χρέος μας είναι η προστασία του Έλληνα παραγωγού, εμπόρου και καταναλωτή. Και όπως σας ανέφερα και στην πρωτολογία μου, εμείς είμαστε η Κυβέρνηση που έχει λάβει μια σειρά μέτρων και όποτε χρειάστηκε και όποτε χρειαστεί θα είμαστε αυτοί που θα κάνουμε το ίδιο ακριβώς πάλι, όποτε αυτό το απαιτήσουν οι καιροί.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δωδέκατη με αριθμό 1250/8-7-2024 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων, με θέμα: «Αδικαιολόγητη και απογοητευτική η διαδικασία δηλώσεων ΟΣΔΕ για το 2024, σε συνδυασμό με ακόμη μία αποτυχημένη πληρωμή από τον ΟΠΕΚΕΠΕ».

Κυρία συνάδελφε, έχετε τον λόγο για δύο λεπτά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ, κύριε Πρόεδρε.

Κύριε Υφυπουργέ, έχουμε φτάσει στα μέσα Ιουλίου για να ανοίξουν σήμερα οι δηλώσεις ΟΣΔΕ για τα ΚΥΔ, για να μπορέσουν να υποβληθούν οι ενιαίες αιτήσεις ενίσχυσης για το έτος 2024. Εξακόσιες πενήντα χιλιάδες αγρότες περιμένουν να υποβάλουν τις αιτήσεις τους. Φαντάζεστε, λοιπόν, τον όγκο και τον κατακλυσμό των αιτήσεων που θα ακολουθήσει όταν καταφέρετε στον ΟΠΕΚΕΠΕ να λειτουργήσει σωστά η διαδικασία, αφού εδώ και τρεισήμισι μήνες που έχει ανοίξει το ΟΣΔΕ δεν έχει γίνει τίποτα και συγκεκριμένα από 1ης Απριλίου, όπως γνωρίζετε πολύ καλά.

Σε αυτό το σημείο θα ήθελα να πω ότι ο ΟΠΕΚΕΠΕ και ο Πρόεδρός του κ. Μπαμπασίδης εκτιμώ ότι δεν δίνει δεκάρα για το ότι άργησε το ΟΣΔΕ, για το ότι θα τρέχουν οι παραγωγοί μέσα στον καύσωνα και στο τέλος δεν θα καταφέρουν να λάβουν την προκαταβολή.

Και σαν να μην έφταναν όλα αυτά, την Παρασκευή κατέβασε και την online στο gov.gr και τώρα είναι ικανοποιημένος ο κύριος Πρόεδρος του ΟΠΕΚΕΠΕ που δεν δουλεύει τίποτα.

Και εδώ γεννάται ένα εύλογο ερώτημα. Τελικά μήπως ο κ. Μπαμπασίδης ενδιαφέρεται μόνο για την παράταση της θητείας του, μάλλον της παράνομης θητείας του;

Και κάτι άλλο. Μάθαμε την προηγούμενη εβδομάδα ότι απαιτείται από την Ευρωπαϊκή Ένωση η επιστροφή χρημάτων από τους παραγωγούς ως αχρεωστήτως ληφθέντα. Σε τέτοια ακριβώς περιδίνηση έχετε οδηγήσει τον αγροτικό κόσμο της χώρας. Οι ανακλήσεις που επιβάλλει η Ευρωπαϊκή Ένωση στις ενισχύσεις είναι ακόμη μια νάρκη στα δημόσια οικονομικά, την οποία αδιαμφισβήτητα εσείς φυτέψατε με τα λάθη και την κακοδιαχείριση που τόσα χρόνια επιτρέπετε να γίνεται στον ΟΠΕΚΕΠΕ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αλλά ξέρετε κάτι; Δεν είναι μόνο η κωλυσιεργία στις δηλώσεις του ΟΣΔΕ ο μόνος κίνδυνος για να χαθούν οι ενισχύσεις. Έχουμε και το παράδειγμα με το νέο πρόστιμο των 63 εκατομμυρίων ευρώ της χώρας μας από την Ευρωπαϊκή Ένωση, γιατί ο τεχνικός σύμβουλος για τις πληρωμές του 2023 πήρε λάθος γραμμή δικαιωμάτων από το 2021, αντί να πάρει από το 2022. Και επιπλέον σε όλα αυτά, στην τελευταία πληρωμή για το 2023 είδαμε το τραγικό να μπαίνουν στους λογαριασμούς των αγροτών από 1 έως 5 ευρώ. Αυτές είναι οι μαρτυρίες των αγροτών που είναι απίθανο να έχουν φτάσει μόνο στα δικά μας αφτιά και να μην έχουν φτάσει και στα δικά σας.

Και αντί να μοιράσετε το σύνολο των ενισχύσεων, δώσατε 167 εκατομμύρια ευρώ που σημαίνει ότι λείπουν 100 εκατομμύρια ευρώ, για τα οποία ο κ. Μπαμπασίδης μάς είπε ότι θα δοθούν τον Οκτώβριο.

Με συγχωρείτε, κύριε Σταμενίτη, αλλά τελικά ήταν άνθρακες ο θησαυρός. Οι περισσότεροι δικαιούχοι είδαν μικροποσά να κατατίθενται στους λογαριασμούς τους και τη διοίκηση του ΟΠΕΚΕΠΕ στην ανακοίνωση να τονίζει ότι η καταληκτική ημερομηνία των πληρωμών θα είναι η 15η Οκτωβρίου, υπονοώντας ότι μέχρι τότε θα καλυφθούν και οι εκκρεμότητες της τελευταίας πληρωμής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Ολοκληρώνω.

Γεννώνται, όπως καταλαβαίνετε, πολλά ερωτήματα. Μπορείτε ωστόσο να δεσμευτείτε προς τους αγρότες ότι οι δηλώσεις του ΟΣΔΕ θα κυλήσουν ομαλά και δεν θα κινδυνεύσουν οι ενισχύσεις για το 2024.

Και θα ήθελα συγκεκριμένα να μου πείτε πόσος καιρός χρειάστηκε πέρυσι για την ολοκλήρωση των δηλώσεων του ΟΣΔΕ και πότε θα είναι η καταληκτική ημερομηνία για φέτος.

Και θα ήθελα επίσης μια απάντηση για το ζήτημα των αχρεωστήτως μετά το σκάνδαλο με τα 14 εκατομμύρια ευρώ που πιστώθηκαν σε ένα ΑΦΜ και το νέο πρόστιμο επίσης που σας προανέφερα που επιβλήθηκε στον ΟΠΕΚΕΠΕ και αν γι’ αυτό θα την πληρώσουν για άλλη μία φορά οι αγρότες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σταρακά.

Έχετε τον λόγο, κύριε Υφυπουργέ, για τρία λεπτά, για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητή συνάδελφε, προφανώς στις ερωτήσεις θα σας απαντήσω και στην πρωτολογία και στη δευτερολογία, σεβόμενος τον χρόνο που μου δίνει η διαδικασία της Βουλής.

Η σύνταξη και υποβολή στο gov.gr των ενιαίων αιτήσεων ενίσχυσης του 2024 των Ελλήνων παραγωγών είναι δυνατή μέσω της online εφαρμογής του ΟΠΕΚΕΠΕ, η οποία, όπως είπατε και εσείς, λειτουργεί από την 1η Απριλίου του 2024. Η υποβολή των δηλώσεων αυτών μέσω των Κέντρων Υποδοχής Δηλώσεων αναμένεται να ξεκινήσει άμεσα, προφανώς μπορεί και σήμερα να ξεκινήσει τη διαδικασία αυτή. Υπάρχει μάλιστα και σχετική ανακοίνωση του ΟΠΕΚΕΠΕ, η οποία αναφέρει ότι με ομόφωνη απόφαση του διοικητικού συμβουλίου του ΟΠΕΚΕΠΕ και αφού ξεπεράστηκαν όλες οι δυσκολίες, ξεκινά μέσω των πιστοποιημένων ΚΥΔ η υποβολή της ενιαίας αίτησης ενίσχυσης του έτους 2024.

Η Ενιαία Αίτηση Ενίσχυσης του 2024 υποβάλλεται σε ηλεκτρονική μορφή στον ΟΠΕΚΕΠΕ μέσω του gov.gr από τον ίδιο τον δικαιούχο ή από εξουσιοδοτημένο εκπρόσωπό του είτε μέσω της σύνδεσής του με τους προσωπικούς κωδικούς «TAXIS» είτε μέσω των πιστοποιημένων Κέντρων Υποδοχής Δηλώσεων (ΚΥΔ).

Να σημειώσουμε ότι η συλλογή των αιτήσεων υλοποιείται στο πλαίσιο της σύμβασης: «Ανάπτυξη και προσαρμογή απαιτούμενων πληροφοριακών συστημάτων και διασυνδέσεων που θα υποστηρίξουν την ΚΑΠ 2023-2027». Οι παραγωγοί, οι φορείς που εμπλέκονται με τη διαδικασία υποβολής των αιτήσεων ΟΣΔΕ μπορούν να επεξεργάζονται και να υποβάλλουν τη δήλωση 2024 μέσω της οποίας χορηγούνται οι άμεσες συνδεδεμένες ενισχύσεις και οι ενισχύσεις των ειδικών καθεστώτων, καθώς και εκκίνησης των μέτρων της αγροτικής ανάπτυξης που συνδέονται με εκτάσεις ή με ζωικό κεφάλαιο μέσω του gov. Ακολούθως, θα εκδοθούν οι σχετικές εγκύκλιοι και οι εφαρμοστικές οδηγίες για τη διαδικασία υποβολής της ενιαίας αίτησης ενίσχυσης του 2024.

Τώρα, κυρία συνάδελφε, όσον αφορά στο βασικό σκέλος ερώτησής σας, να πούμε ότι αναφέρεστε σε ένα ζήτημα που έχει λήξει. Τα ζητήματα τα ξεπεράσαμε και είμαστε κανονικά στις διαδικασίες. Ζητήματα που ναι μεν καθυστέρησαν, αλλά αυτό συνέβη για να εξασφαλίσουμε ότι όλα θα γίνουν όπως πρέπει και κανένα πρόβλημα δεν θα υπάρξει και θα οδηγηθούμε χωρίς προσκόμματα στις πληρωμές του φθινοπώρου.

Όπως σας είπα και σε προηγούμενη απάντησή μου και το έχουμε τονίσει πάρα πολλές φορές, ο ΟΠΕΚΕΠΕ πράγματι αντιμετώπισε προβλήματα το προηγούμενο χρονικό διάστημα και αυτό δεν το αρνήθηκε κανένας. Όπως έχουμε αποδείξει ως Κυβέρνηση, δεν είμαστε μια Κυβέρνηση που κρύβεται πίσω από το δάκτυλό της και εθελοτυφλεί.

Και ολοκληρώνοντας το σκέλος για τις καθυστερήσεις, να σας πω ότι ναι μεν μπορεί αυτές να υπήρξαν, ωστόσο δεδομένου ότι βρισκόμαστε στη δεύτερη χρονιά της εφαρμογής της νέας ΚΑΠ και υπάρχει το θεσμικό πλαίσιο των οικολογικών σχημάτων, εκτιμούμε ότι θα είναι πιο εύκολο για τους παραγωγούς να ολοκληρώσουν τις δηλώσεις τους σε σχέση με την προηγούμενη χρονιά.

Και κλείνω την πρωτολογία μου λέγοντας ότι σας έδωσα άλλες μία-δύο απαντήσεις στη Βουλή και τότε μου λέγατε ότι δεν θα πληρωθούν οι παραγωγοί. Η πραγματικότητα σας διαψεύδει. Οι Έλληνες παραγωγοί πήραν το σύνολο των χρημάτων τους, αυτό που τους αναλογούσε, και καμμία μείωση στο σύνολο δεν υπήρξε παρά μόνο τα 90 εκατομμύρια ευρώ που με δική μας πολιτική απόφαση μεταφέρθηκαν από τον πρώτο πυλώνα στον δεύτερο, και προφανώς, όπως κάθε χρόνο, ξέρετε ότι η επεξεργασία όλων αυτών των πληρωμών ολοκληρώνεται 15 Οκτωβρίου κάθε έτους, όπου γίνονται και οι τελικές πληρωμές. Έτσι θα συμβεί και φέτος.

Λέγατε σε προηγούμενες ερωτήσεις σας ότι οι παραγωγοί έχουν χάσει το 50%, το 40%, το 30%. Δυστυχώς για εσάς, ευτυχώς για τους παραγωγούς, οι πληρωμές που έγιναν αρχές Ιουλίου έδειξαν ότι το σύνολο των πληρωμών έχει φτάσει κοντά σε αυτό το οποίο πράγματι είχαμε υπολογίσει και είχαμε δεσμευτεί.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Σταρακά, έχετε τον λόγο για τρία λεπτά, για τη δευτερολογία σας.

Παρακαλώ πολύ να τηρήσετε τον χρόνο.

**ΧΡΙΣΤΙΝΑ ΣΤΑΡΑΚΑ:** Ευχαριστώ.

Πραγματικά με εκπλήσσετε, κύριε Σταμενίτη, όταν μας λέτε ότι είναι άλλη η πραγματικότητα από αυτό που βιώνουμε, ίσως να μην έχετε καμμία επαφή με τον αγροτικό κόσμο στην κυριολεξία. Και θα ήθελα να έρθετε σε μια περιοχή όπως η δική μου, η Αιτωλοακαρνανία, να συζητήσετε με αυτόν τον κόσμο.

Παρ’ όλα αυτά, δεν μου απαντήσατε στην ερώτηση, αν και θα έπρεπε να το θυμόσαστε γιατί ήσασταν και πέρυσι Υφυπουργός, πότε άνοιξαν πέρυσι οι δηλώσεις και πότε τελείωσαν. Και έχει σημασία, γιατί πέρυσι άνοιξαν, κύριε Σταμενίτη, στις 18 Μαΐου και τελείωσαν στις 15 Σεπτεμβρίου και σήμερα έχουμε 15 Ιουλίου και ίσα που πρόλαβαν και πήραν την προκαταβολή και δεν έχουν ανοίξει ακόμη και λέτε «ξεκίνησαν». Τι ξεκίνησε;

Ίσως να μην έχετε ενημερωθεί γιατί προέκυψε πριν από μια ώρα μέσα από το gov.gr, αλλά ανεβάσατε την αίτηση του 2021, ενώ ξέρετε πολύ καλά ότι τρέχει καινούργιος διαγωνισμός και θα έπρεπε να ανέβουν οι καινούργιες αιτήσεις.

Και ρωτώ μετά από όλα αυτά και θέλω συγκεκριμένη απάντηση: Πότε θα γίνουν οι έλεγχοι; Πότε θα λάβουν προκαταβολή οι αγρότες δεδομένου ότι πέρυσι ξεκίνησε από 15 Μαΐου και τώρα είναι 15 Ιουλίου; Θα πάρουν πριν από τα Χριστούγεννα οι αγρότες μας τα λεφτά ή μετά;

Και νομίζω ότι το βασικό ενδιαφέρον, γιατί πλέον είναι κοινή ομολογία, ήταν να πάνε τα δεδομένα των αγροτών και του ΟΠΕΚΕΠΕ εκτός του gov.gr. Αυτό νομίζω ήταν και μόνο. Όμως, θέλω να μου δώσετε μια ακριβή απάντηση, όχι αοριστολογίες, πότε συγκεκριμένα θα τελειώσει το ΟΣΔΕ, πότε θα πληρωθούν οι αγρότες.

Οι ενέργειες του ΟΠΕΚΕΠΕ για τις οποίες ελέγχεται πραγματικά θα οδηγήσουν σε ναυάγιο και μακάρι να βγούμε ψεύτες, αλλά είναι πολιτική σας απόφαση, δυστυχώς.

Επειδή ο αγροτικός κόσμος βρίσκεται σε μια διαρκή υποβάθμιση από τις λάθος πολιτικές της Κυβέρνησης, βιώνει την κόλαση που δεν την έχει βιώσει ποτέ τα τελευταία χρόνια. Το Πάσχα -το αναφέρατε και εσείς- δώσατε τα οικολογικά σχήματα. Τα υπόλοιπα, βασικές και συνδεδεμένες, όλα αυτά πετσοκομμένα. Έρχεστε τώρα τον Ιούνιο, μέσα από τυμπανοκρουσίες και μεγαλοστομίες του προκατόχου κ. Τσιάρα, να εξοφλήσετε τα υπόλοιπα. Πάλι δεν τα δώσατε όλα. Αυτά που καταβάλατε στους αγρότες ήταν ψίχουλα. Νομίζω το γνωρίζετε πως οι πιστώσεις των λογαριασμών ήταν ακόμα και 1 ευρώ, 2 ευρώ, 3 ευρώ και έως 5 ευρώ.

Δεν μου απαντήσατε για τον ΑΦΜ αυτό που έλαβε τα δεκατέσσερα εκατομμύρια ευρώ. Λάθος τεχνικό ήταν; Αν αυτό, λοιπόν, είναι λάθος στις ημέρες μας και αν αυτό δεν είναι μπάχαλο, τότε ποιο είναι το μπάχαλο, κύριε Υφυπουργέ; Είναι δυνατόν να βρισκόμαστε σε αυτό το σημείο και να γίνονται τέτοια λάθη; Μετά περιμένουμε η Ευρωπαϊκή Ένωση να είναι επιεικής απέναντί μας;

Σας ζητάμε από το Πάσχα -σας το ζητώ και εγώ προσωπικά- να μας πείτε τι ποσά δόθηκαν και πού και ποιοι είναι αυτοί που δεν έχουν πληρωθεί ακόμη από τις ενισχύσεις του 2023 και ακόμη δεν έχουμε πάρει καμμία απάντηση, όχι εγώ, αλλά οι αγρότες που δεν ξέρουν πραγματικά τι γίνεται.

Είναι κοινή ομολογία ότι τίποτα δεν μπορεί πλέον να γίνει σωστά. Όλα γίνονται βιαστικά, ανοργάνωτα, μπερδεύοντας ακόμα περισσότερο τον αγροτικό κόσμο, ο οποίος πρέπει να τρέξει, να προλάβει να κάνει τις δηλώσεις, με την ελπίδα ότι θα πληρωθεί μέσα στο 2024.

**ΠΡΟΕΔΡΕΥΩΝ (Βασίλειος Βιλιάρδος)**:Ολοκληρώστε, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Επίσης να τονίσουμε -και θα ήθελα την απάντησή σας- ότι δεν έχουν δει φράγκο -στην κυριολεξία φράγκο- όσοι καλλιεργούν σιτάρι, είτε σκληρό είτε μαλακό, κριθάρι, σπόρους σποράς, μήλα, καλαμπόκι, φυτά, όπως είναι η βρόμη. Αφήστε για τον «Ντάνιελ», όπου οι πληγέντες συνάνθρωποί μας ζουν το μαρτύριο της σταγόνας!

Όλα αυτά φτάνουν στο συμπέρασμα ότι ακροβατείτε σε τεντωμένο σκοινί, κύριε Υφυπουργέ. Θέλουμε να μας πείσετε ότι θα λύσετε το πρόβλημα της αδράνειας, αλλά και της αξιοπιστίας και, κυρίως, ότι θα εξασφαλίσετε τα δικαιώματα του αγροτικού μας κόσμου. Πείστε τον, στην κυριολεξία, ότι δεν θα χάσει τίποτα από αυτά που δικαιούται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σταρακά.

Έχετε τον λόγο, κύριε Υφυπουργέ, για τρία λεπτά για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Είμαι πολύ συγκεκριμένος στις απαντήσεις μου, αγαπητή συνάδελφε. Σας είπα και στην πρωτολογία μου ότι επειδή έχουμε το θεσμικό πλαίσιο των οικολογικών σχημάτων, εκτιμούμε ότι θα είναι πολύ πιο εύκολο για τους παραγωγούς να ολοκληρώσουν τις δηλώσεις τους σε σχέση με την προηγούμενη χρονιά. Έτσι, λοιπόν, κανονικά θα γίνουν οι πληρωμές για τον Οκτώβριο και τον Δεκέμβριο. Επιπλέον και για το 2023 έχουν πληρωθεί συγκεκριμένα ποσά που αποδεικνύουν ότι οι παραγωγοί δεν έχουν χάσει τα χρήματά τους, όπως εκτιμούσατε σε προηγούμενες ερωτήσεις, τις οποίες μου κάνατε.

Θα ολοκληρώσω την απάντηση στα ερωτήματά σας στεκόμενος στη δευτερολογία μου στις πληρωμές στις οποίες αναφέρεστε, για να μάθουν και οι υπόλοιποι συνάδελφοι ακριβώς τι συμβαίνει.

Σας ενημερώνουμε, λοιπόν, ότι ο ΟΠΕΚΕΠΕ για το έτος ενίσχυσης 2023 πραγματοποίησε τις πληρωμές που αφορούν στις άμεσες ενισχύσεις του πυλώνα 1. Το ποσό ανέρχεται στα 1.769.104 ευρώ.

Όσον αφορά στα μικροποσά, τα οποία αναφέρετε και που πιστώθηκαν στους λογαριασμούς των δικαιούχων, στους οποίους έχει καταβληθεί με τις προηγούμενες πληρωμές σχεδόν το σύνολο των ενισχύσεων που τους αναλογεί, αυτά αφορούν σε λογιστική εκκαθάριση και τακτοποίηση. Η εκκαθάριση πραγματοποιήθηκε στο πλαίσιο του υπολογισμούτης αξίας των δικαιωμάτων και του εθνικού αποθέματος, καθώς και της εκκαθάρισης της αναδιανεμητικής ενίσχυσης, η οποία πληρωνόταν σε ποσοστό 93% στις δύο προηγούμενες πληρωμές, Δεκεμβρίου και Απριλίου. Αυτό συμβαίνει κάθε χρόνο, δεν συμβαίνει μόνο τώρα. Να ρωτήσετε τους παραγωγούς.

Τέλος, για τον πυλώνα 2 για το έτος 2023 πληρώθηκαν 503.592.029 ευρώ. Πρόκειται για πληρωμές που αφορούν στα αγροπεριβαλλοντικά -βιολογική γεωργία, κτηνοτροφία, εξισωτική αποζημίωση. Και σε αυτή την περίπτωση τα μικροποσά που πιστώθηκαν στους λογαριασμούς των δικαιούχων για τον πυλώνα 2, στους οποίους είχαν καταβληθεί με τις προηγούμενες πληρωμές σχεδόν το σύνολο των ενισχύσεων που τους αναλογεί, να σας πω ότι και αυτά θα αφορούν σε λογιστική εκκαθάριση και τακτοποίηση δικαιούμενων ποσών, όπως συμβαίνει κάθε χρόνο.

Συνολικά για τους δύο πυλώνες εντός ΟΣΔΕ οι ενισχύσεις των αιτήσεων του 2023 καταβλήθηκαν από τον οργανισμό με πλήρη διαφάνεια και εντός των προβλεπόμενων ημερομηνιών που ορίζει η Ευρωπαϊκή Ένωση, δηλαδή μέχρι 30 Ιουνίου, 2.306.000.000 ευρώ, διαψεύδοντας όλα τα περί αντιθέτου κακόβουλα δημοσιεύματα, που μοναδικό στόχο είχαν την παραπλάνηση των ενδιαφερομένων παραγωγών.

Εδώ να σημειώσω ότι η καταλυτική ημερομηνία για την ολοκλήρωση καταβολής τυχόν υπολοίπων πληρωμών έτους 2023 προς τους παραγωγούς, σύμφωνα με τους κοινοτικούς κανονισμούς, είναι η 15η Οκτωβρίου του 2024, όπως συμβαίνει κάθε χρόνο και κάθε χρόνο σε αυτή την ημερομηνία κάνουμε τις εκκαθαρίσεις.

Όσον αφορά, τέλος, στην αδιαφάνεια και στην έλλειψη ενημέρωσης στην οποία αναφέρεστε, να πω ότι τα ποσά επιδότησης των δικαιούχων πληρωμών αγροτικών ενισχύσεων που χρηματοδοτούνται από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης για το οικονομικό έτος 2023, έτος αιτήσεως 2022, βάσει του κανονισμού 1306/2013 του Ευρωπαϊκού Κοινοβουλίου και του Συμβουλίου, είναι δημοσιευμένα σε έναν συγκεκριμένο ιστιότοπο του ΟΠΕΚΕΠΕ.

Τα αντίστοιχα ποσά για το οικονομικό έτος του 2024, που μας ζητάτε να σας ενημερώσουμε, βάσει πάλι του συγκεκριμένου κανονισμού 2116/2021 του Ευρωπαϊκού Κοινοβουλίου και του Συμβουλίου, θα δημοσιοποιηθούν στον προαναφερθέντα ιστότοπο το αργότερο μέχρι 31 Μαΐου του 2025.

Απλώς σας αναφέρω τι δόθηκε κάθε χρόνο για να μην επανέρχεστε να μας λέτε ότι χάθηκαν χρήματα από τους παραγωγούς. Το 2020 δόθηκαν περίπου 1.900.000.000 ευρώ στους παραγωγούς από τον πυλώνα 1, συνολικά και τον Οκτώβριο. Το 2021 πάλι περίπου το ίδιο ποσό. Το 2022 δόθηκαν 1.000.983.000 ευρώ. Στο έτος που βρισκόμαστε σήμερα δόθηκαν 1.800.000.000 ευρώ, στα οποία θα πρέπει να προσθέσετε και τα 90.000.000 ευρώ, εκατομμύρια τα οποία μεταφέραμε από τον πυλώνα 1 στον πυλώνα 2 και πάλι αφορούν παραγωγούς.

Επομένως, ο Έλληνας παραγωγός, μετά από τη σκληρή διαπραγμάτευση που έκανε ο Έλληνας Πρωθυπουργός στη νέα προγραμματική περίοδο του 2023-2024, να ξέρει ότι διασφαλίστηκαν τα χρήματά του και είναι ακριβώς τα ίδια. Ευτυχώς για τη χώρα, ο Έλληνας Πρωθυπουργός κατάφερε να είναι η μοναδική χώρα στην Ευρωπαϊκή Ένωση που διατήρησε τα ίδια χρήματα. Απλώς αποφασίσαμε, μετά από οδηγίες της Ευρωπαϊκής Ένωσης, τα χρήματα να πληρωθούν με διαφορετικό τρόπο και επειδή ήταν η πρώτη χρονιά εφαρμογής της νέας ΚΑΠ, είχαν διαφορετικές ημερομηνίες.

**ΠΡΟΕΔΡΕΥΩΝ (Βασίλειος Βιλιάρδος)**:Ολοκληρώστε, παρακαλώ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Να είστε βέβαιοι, γιατί αυτή η Κυβέρνηση του Κυριάκου Μητσοτάκη έχει πρώτο στόχο την προάσπιση των συμφερόντων των Ελλήνων παραγωγών, ότι και η δήλωση θα ανοίξει και θα ολοκληρωθεί και οι πληρωμές για το 2024 θα γίνουν στην ώρα τους και θα είναι όπως κάθε χρόνο σωστές, διάφανες και αξιόπιστες.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Θα συνεχίσουμε με την έβδομη με αριθμό 1220/2-7-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών με θέμα: «Προβληματισμός για τη συμφωνία Ελλάδας-Τουρκίας να υποστηρίξουν από κοινού υποψηφιότητες για δυο σημαντικές θέσεις του ΟΑΣΕ» και με την όγδοη με αριθμό 1233/5-7-2024 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εξωτερικών με θέμα: «Το Υπουργείο Εξωτερικών προτείνει για Γενικό Γραμματέα του ΟΑΣΕ τον Τούρκο πρέσβη στον ΟΗΕ Φενιντάν Σινιρίογλου», οι οποίες αναφέρονται στο ίδιο θέμα. Θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης του άρθρου 131 της παραγράφου 4 του Κανονισμού της Βουλής.

Έχετε τον λόγο πρώτος, κύριε Οικονομόπουλε, για δύο λεπτά για την πρωτολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, υποστηρίζετε από κοινού με την Τουρκία την υποψηφιότητα για την ανάληψη δύο καίριων θέσεων στον ΟΑΣΕ, μια κίνηση που αιφνιδίασε και σίγουρα απογοήτευσε τον Κυπριακό Ελληνισμό, ιδιαίτερα αυτή τη χρονική στιγμή συμπλήρωσης φέτος πενήντα χρόνων από την τουρκική εισβολή στην Κύπρο.

Συγκεκριμένα, εσείς και ο Υπουργός Εξωτερικών της Τουρκίας τον Μάιο του 2024 από κοινού με επιστολές αλληλοϋποστήριξης, προτείνατε για τη θέση κλειδί του Γενικού Γραμματέα του ΟΑΣΕ τον Τούρκο Πρέσβη και πρώην Υφυπουργό Εξωτερικών, αλλά και μόνιμο αντιπρόσωπο της χώρας στα Ηνωμένα Έθνη Φεριντούν Σινιρλίογλου.

Πώς δικαιολογείται η στήριξη από την Ελλάδα για τη θέση του Γενικού Γραμματέα του ΟΑΣΕ, ενός εκπροσώπου του βαθέος κράτους της Τουρκίας, ενός επικίνδυνου και δεδηλωμένου εχθρού της Ελλάδας, που απειλεί ανοιχτά ακόμα και τα νησιά του Αιγαίου;

Τον Μάρτιο του 2020 ο Σινιρλίογλου ως μόνιμος αντιπρόσωπος της Τουρκίας στον ΟΗΕ υπέγραψε επιστολή που ανακήρυττε τη διαβόητη «γαλάζια πατρίδα» και περιελάμβανε και τον ανάλογο χάρτη με το μισό Αιγαίο. Δηλαδή, απειλεί ανοιχτά την ελληνική εθνική κυριαρχία.

Τον Ιούλιο του 2021 ο ίδιος, για πρώτη φορά στη νεότερη ιστορία, αμφισβήτησε επίσημα την ελληνική κυριαρχία επί όλων των νησιών του ανατολικού Αιγαίου και των Δωδεκανήσων.

Τον Οκτώβριο του 2021 ο ίδιος αναφέρει ότι τα ελληνικά νησιά του ανατολικού Αιγαίου δεν ανήκουν στην Ελλάδα γιατί διατηρεί στρατό σε αυτά. Δηλαδή, θέτει θέμα αποστρατικοποίησης των νησιών μας σε μια νομικίστικη ερμηνεία. Υποστηρίζει ότι η Ελλάδα, έχοντας στρατικοποιήσει τα νησιά, έχει χάσει το δικαίωμα να διεκδικεί την αντίθεσή της σε μια σειρά από συνθήκες και τα δικαιώματα που ισχυρίζεται ότι πηγάζουν από αυτές.

Τον Οκτώβριο του 2019 με επιστολή του υποστηρίζει ότι από το 1963 ως το 1974 οι Ελληνοκύπριοι διεξήγαγαν ένοπλη εκστρατεία εθνοκάθαρσης εναντίον των Τουρκοκυπρίων. Μιλά για υδρογονάνθρακες, μονομερείς δραστηριότητες και απειλεί.

Ο κ. Σινιρλίογλου παραβιάζει το Διεθνές Δίκαιο. Ομολογεί ότι θέλει να ακρωτηριάσει ένα έθνος και εσείς τον προτείνετε για Γενικό Γραμματέα του ΟΑΣΕ. Βάζετε σε κίνδυνο τα ελληνικά συμφέροντα, την εθνική ασφάλεια και επιτρέπετε παραβιάσεις του Διεθνούς Δικαίου.

Ως Νίκη σας δηλώνουμε τη σαφή και ανυποχώρητη αντίθεσή μας με τη συγκεκριμένη στάση της ελληνικής Κυβέρνησης και ερωτάσθε: Πέραν της συνεχιζόμενης εξευμενιστικής μας πολιτικής προς την Τουρκία, ποιους άλλους λόγους εθνικού συμφέροντος ικανοποιεί αυτή η συμφωνία; Και δεύτερον, έχει ληφθεί υπ’ όψιν το δεδομένο ότι η εξέλιξη αυτή μπορεί να φέρει την Κύπρο σε εξαιρετικά δύσκολη θέση κατά τη διαδικασία επιλογής των υποψηφίων, δεδομένου ότι οι αποφάσεις πρέπει να ληφθούν ομόφωνα;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Κύριε Ζερβέα, έχετε τον λόγο για δύο λεπτά για την πρωτολογία σας.

**ΑΛΕΞΑΝΔΡΟΣ ΖΕΡΒΕΑΣ:** Κύριε Υπουργέ, στις 24 Ιανουαρίου του τρέχοντος έτους σας καταθέσαμε ερώτηση σχετικά με τη διαβόητη επιστολή Σινιρλίογλου στον Οργανισμό Ηνωμένων Εθνών -για την οποία δεν λάβαμε και απάντηση- σύμφωνα με την οποία ο Τούρκος πρεσβευτής στον εν λόγω οργανισμό ούτε λίγο ούτε πολύ συνέδεε το καθεστώς κυριότητας των νησιών της Λήμνου, της Σαμοθράκης, του ανατολικού Αιγαίου και των Δωδεκανήσων με την αποστρατικοποίησή τους, δηλαδή με την παρουσία στρατού και οπλικών συστημάτων στα εν λόγω νησιά.

Επίσης, δήλωνε πως εφόσον η Ελλάδα δεν τηρήσει τις υποχρεώσεις της, που προκύπτουν από αυτές τις συνθήκες, όπως αυτός, βεβαίως, ερμηνεύει την τήρηση αυτών των υποχρεώσεων, τότε δεν θα έχει δικαίωμα να διεκδικεί κυριαρχικά δικαιώματα των νησιών που περιλαμβάνουν και τον καθορισμό θαλασσίων ζωνών.

Είναι -νομίζω- προφανές ότι ο συγκεκριμένος διπλωμάτης είναι ένα ενεργούμενο του Προέδρου Ερντογάν, είναι ένας σκληρός ανθέλληνας και τίθεται το ερώτημα πώς είναι δυνατόν η πατρίδα μας να τον προτείνει για τον Γενικό Γραμματέα του ΟΑΣΕ.

Επομένως, κύριε Υπουργέ, αυτό που σας ρωτώ είναι: Πώς κατά τη γνώμη σας εξυπηρετείτε το εθνικό συμφέρον με την ανάδειξη ενός ανθέλληνα διπλωμάτη στην εν λόγω θέση, στη θέση του Γενικού Γραμματέα του ΟΑΣΕ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Κύριε Γεραπετρίτη, έχετε τον λόγο για έξι λεπτά για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ: (Υπουργός Εξωτερικών):** Σας ευχαριστώ πολύ, κύριε Πρόεδρε.

Να ευχαριστήσω αμφότερους τους Βουλευτές για την επίκαιρη ερώτησή τους που μου δίνει την ευκαιρία να τοποθετηθώ σε σχέση με την υποψηφιότητα της Ελλάδας για την κατάληψη εκτελεστικής θέσης στον ΟΑΣΕ.

Ο ΟΑΣΕ ιδρύθηκε το 1975. Η Ελλάδα ήταν ένα ιδρυτικό μέλος και έκτοτε έχει μια εξαιρετικά ενεργό συμμετοχή. Λειτούργησε ως ένας εξαιρετικά αποτελεσματικός μοχλός για τη διασφάλιση της ειρήνης στην Ευρώπη, δεδομένου ότι αφ’ ενός το αντικείμενο ήταν ο περιορισμός των εντάσεων που εμφανίζονταν στην Ευρώπη επέκεινα του Ψυχρού Πολέμου, καθώς επίσης και λόγω του ότι συμμετείχαν στον ΟΑΣΕ σχεδόν το σύνολο των ευρωπαϊκών χωρών, υπερβαίνοντας κατά τούτο τα γεωγραφικά όρια της Ευρωπαϊκής Ένωσης.

Η Ελλάδα πάντοτε ήταν στην αιχμή του ΟΑΣΕ με πολύ ενεργητική παρουσία, στηριζόμενη εξάλλου στο Διεθνές Δίκαιο, το οποίο καλείται να προασπίσει και ο οργανισμός.

Από την επίθεση της Ρωσίας στην Ουκρανία στις αρχές του 2022 και εντεύθεν διαπιστώθηκε μια πολύ μεγάλη δυσκολία στο να εκλεγούν όργανα τα οποία θα μπορούσαν να επιτελέσουν ρόλο στο πλαίσιο του οργανισμού και τούτο διότι σύμφωνα με τον καταστατικό χάρτη του οργανισμού, οι υποψηφιότητες θα πρέπει να τυγχάνουν ομοφωνίας από το σύνολο των κρατών και αντιλαμβανόμαστε όλοι πόσο δύσκολο είναι να έχεις ομοφωνία μεταξύ πενήντα πέντε κρατών, ιδίως δεδομένου του ότι όλες οι υποψηφιότητες μετά από τον πόλεμο της Ρωσίας στην Ουκρανία καθίσταντο αλυσιτελές στη βάση της άρνησης που υφίστατο να γίνουν αποδεκτές.

Η Ελλάδα ανέλαβε την πρωτοβουλία έτσι ώστε να αναβιώσει τον αδρανή οργανισμό και εξ αυτού του λόγου υπέβαλε την κοινή υποψηφιότητα με την Τουρκία για την κατάληψη δύο θέσεων στον ΟΑΣΕ.

Να επισημάνω τα ακόλουθα: Πρώτον, είναι μείζονος σημασίας για τη γεωπολιτική σταθερότητα της Ευρώπης και αντανακλαστικά και της Ελλάδας ο ΟΑΣΕ να λειτουργεί και να λειτουργεί ουσιαστικά, αποσυμπιέζοντας τις εντάσεις και δημιουργώντας συνθήκες ειρήνης και ασφάλειας στην Ευρώπη.

Δεύτερον, η κοινή πρόταση της Ελλάδας και της Τουρκίας ήταν σε θέση να μπορέσει να συγκεντρώσει την ομοφωνία των κρατών-μελών και άρα να «σπάσει» το αδιέξοδο το οποίο υφίστατο σε σχέση με την επιλογή των προσώπων για την κατάληψη των καίριων θέσεων.

Τρίτον, η Ελλάδα, έχοντας ένα ισχυρό δικαιοπολιτικό κεφάλαιο, καταλαμβάνει -εφόσον ευδοκιμήσει η υποψηφιότητα- μία ακόμα ιδιαιτέρως κρίσιμη θέση σε έναν σημαντικό γεωπολιτικής σημασίας οργανισμό στην Ευρώπη, έτσι ώστε να μπορεί να έχει λόγο στα διεθνώς τεκταινόμενα.

Να επισημάνω σε σχέση με τις δύο θέσεις, τις θέσεις του γενικού γραμματέα και τη θέση του διευθυντή του Γραφείου του ΟΑΣΕ για τους δημοκρατικούς θεσμούς και τα ανθρώπινα δικαιώματα, τα ακόλουθα: Για τη θέση του γενικού γραμματέα προτείνεται στην κοινή υποψηφιότητα ο πρέσβης Σινιρλίογλου. Αναφερθήκατε εκτενώς αμφότεροι στις θέσεις που έχουν διατυπωθεί στο παρελθόν, θέσεις οι οποίες αποτέλεσαν βάση της τουρκικής διπλωματίας και αντιλαμβάνεστε όλοι ότι ένας διπλωμάτης εκφράζει τις θέσεις της πολιτικής ηγεσίας και τις αποτυπώνει στο πλαίσιο της διπλωματικής αποστολής την οποία καταλαμβάνει. Είναι γνωστές οι θέσεις της Τουρκίας και αυτές ακριβώς προσπαθούμε να διαχειριστούμε στο πλαίσιο μιας αμοιβαίας κατανόησης, απορρίπτοντας τις θέσεις οι οποίες προφανώς είναι αντίθετες σε κάθε έννοια Διεθνούς Δικαίου και από την άλλη πλευρά προτάσσοντας τις θέσεις της ελληνικής εξωτερικής πολιτικής, τις εθνικές μας θέσεις σε ό,τι αφορά την κυριαρχία και τα κυριαρχικά μας δικαιώματα. Αυτό θα συνεχίσουμε να πράττουμε.

Για, δε, τις δύο θέσεις, σωστά αναφερθήκατε στο ότι η πρόταση για τον γενικό γραμματέα του ΟΑΣΕ εκ μέρους της τουρκικής πλευράς είναι αυτή του πρέσβη Σινιρλίογλου και για τη θέση της διευθύντριας, του διευθυντή του Γραφείου του ΟΑΣΕ για τους Δημοκρατικούς Θεσμούς και τα Ανθρώπινα Δικαιώματα προτείνεται η γνωστή εξαίρετη νομικός κ. Τελαλιάν. Η θέση του γενικού γραμματέα του ΟΑΣΕ ασκεί κυρίως διοικητικά καθήκοντα, διασφαλίζει την εφαρμογή των αποφάσεων και των πράξεων του ΟΑΣΕ και είναι ο γενικός γραμματέας επικεφαλής της γραμματείας του οργανισμού. Τα καθήκοντα, δηλαδή, είναι πρωτίστως διοικητικά και όχι εκτελεστικά.

Αντιθέτως, η θέση του προϊσταμένου του Γραφείου του ΟΑΣΕ για τους Δημοκρατικούς Θεσμούς και τα Ανθρώπινα Δικαιώματα, η θέση ODIΗR, όπως λέγεται εντός του ΟΑΣΕ, για την οποία προτείνεται η ελληνική υποψηφιότητα της κ. Τελαλιάν, είναι το κύριο εκτελεστικό όργανο του ΟΑΣΕ που έχει επιφορτιστεί να βοηθά τα συμμετέχοντα κράτη στην υλοποίηση δεσμεύσεων για την ανθρώπινη διάσταση και ως εκ τούτου στην ενίσχυση της ασφάλειας στον οργανισμό.

Στο πεδίο εφαρμογής του Γραφείου Ανθρωπίνων Δικαιωμάτων και Δημοκρατικών Θεσμών εμπίπτουν πέντε γενικοί τομείς. Είναι οι εκλογές, ο εκδημοκρατισμός, τα ανθρώπινα δικαιώματα, η ανοχή και η μη διάκριση και ζητήματα Ρομά και Σίντι. Η δε έκταση της θέσης της εκτελεστικής λειτουργίας του Γραφείου Δημοκρατικών Θεσμών και Ανθρωπίνων Δικαιωμάτων εκτείνεται αυτή τη στιγμή που μιλάμε σε πέντε ηπείρους σε πολύ κρίσιμα πεδία, στη βόρεια Αμερική, στην κεντρική Αμερική, στην Ευρώπη, στον Καύκασο, με αποστολή την εμπέδωση του κράτους δικαίου.

Συνεπώς, είναι μια αδήριτη πραγματικότητα ότι η ελληνική υποψηφιότητα που αφορά τη θέση του διευθυντή του Γραφείου Δημοκρατικών Θεσμών και Ανθρωπίνων Δικαιωμάτων αναβαθμίζει ουσιωδώς τη θέση της χώρας και την ελληνική εξωτερική πολιτική.

Σε κάθε περίπτωση, θα ήθελα να επισημάνω ότι οι θέσεις μας αυτές είναι προφανώς γνωστές και στην κυπριακή πολιτική ηγεσία, με την οποία βρισκόμαστε σε διαρκή αλληλεπίδραση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Eυχαριστούμε πολύ τον κ. Γεραπετρίτη.

Κύριε Οικονομόπουλε, έχετε τον λόγο για τη δευτερολογία σας για τρία λεπτά.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Θα ήθελα να ξεκινήσω με το αδιαμφισβήτητο γεγονός ότι η θέση της κ. Τελαλιάν είναι πολύ χαμηλότερης επιρροής θέση. Μιλώ για τη θέση της διευθύντριας του Γραφείου Δημοκρατικών Θεσμών. Επίσης, όπως γνωρίζετε, υπάρχουν ακόμα πέντε υποψήφιοι για τη θέση του γενικού γραμματέα από τη Νορβηγία, την Ολλανδία, τον Καναδά, τη Σλοβακία και την Αλβανία. Δεν βλέπω γιατί πρέπει εμείς να ταυτιζόμαστε και να προωθούμε έναν δεδηλωμένο εχθρό της Ελλάδος.

Σε ό,τι αφορά τον ΟΑΣΕ που μας είπατε, κύριε Υπουργέ, παρά το γεγονός ότι το κύρος του έχει υποβαθμιστεί μετά τον πόλεμο στην Ουκρανία, παραμένει ο μοναδικός περιφερειακός μηχανισμός ασφάλειας και συνεργασίας με πεδίο ευθύνης τα ανθρώπινα δικαιώματα, την ελευθερία του Τύπου, τη δίκαιη και ελεύθερη διεξαγωγή εκλογών και τον έλεγχο της διάδοσης όπλων.

Σε όλους τους παραπάνω τομείς αρμοδιότητας η Τουρκία έχει αποδεδειγμένα κάκιστες επιδόσεις. Πώς γίνεται να συμπράττουμε με μια χώρα που και στους τέσσερις τομείς αρμοδιότητας του ΟΑΣΕ είναι βουτηγμένη μέχρι τον λαιμό σε πολύ σοβαρές παραβάσεις; Τι να πρωτοθυμηθούμε από τη σημερινή Τουρκία; Την προκλητική περιφρόνηση των ανθρωπίνων δικαιωμάτων; Την ελευθερία του Τύπου που κυριολεκτικά δεινοπαθεί, αφού η χώρα αυτή βρίσκεται μονίμως στις κορυφαίες θέσεις των ετήσιων εκθέσεων της οργάνωσης «Δημοσιογράφοι Χωρίς Σύνορα» RSF με τους περισσότερους φυλακισμένους δημοσιογράφους στον κόσμο; Την υποτιθέμενη δίκαιη και ελεύθερη διεξαγωγή εκλογών, ιδίως μετά το αυτοπραξικόπημα του 2016, η οποία είναι απλά ανύπαρκτη; Την άρνησή της να χορηγήσει διαπίστευση σε πολλούς ανεπιθύμητους παρατηρητές του ΟΑΣΕ στις εκλογές; Το παράνομο εμπόριο όπλων που κυριολεκτικά οργιάζει και την επίσημη μάλιστα ανάμειξη του τουρκικού κράτους; Επίσης, είναι η μόνη μεταξύ όλων των άλλων χωρών του ΟΑΣΕ που δεν αναγνωρίζει κράτος-μέλος του ΟΑΣΕ, δηλαδή την Κυπριακή Δημοκρατία.

Δεν χωράει καμμία αμφιβολία πως η Τουρκία είναι εντελώς ακατάλληλη για να καταλάβει την κρίσιμη θέση του γενικού γραμματέα του ΟΑΣΕ. Είναι μια χώρα που έχει ήδη εισβάλει ή απειλεί να εισβάλει σε ξένες χώρες και παραβιάζοντας διεθνή δικαιώματα και διεθνείς νόμους κατέχει αυθαίρετα ξένα εδάφη στην Κύπρο, στη Συρία, στο Ιράκ, στην εμπόλεμη Λιβύη με τους «αγορασμένους» πολιτικούς. Καταστρέφει μνημεία παγκόσμιας πολιτιστικής κληρονομιάς, μετατρέποντας συστηματικά χριστιανικές εκκλησίες σε τεμένη, με κορυφαίο παράδειγμα την εκκλησία της Αγίας Σοφίας, η οποία λειτούργησε δέκα περίπου αιώνες πριν από την ΄Αλωση της Κωνσταντινούπολης από τους Μογγόλους Τούρκους. Είναι μια χώρα που δεν δίνει καμμία σημασία στις αλλεπάλληλες εκκλήσεις Ευρωπαίων και άλλων ηγετών να σταματήσει τις παράνομες ενέργειες στην ανατολική Μεσόγειο και στο Αιγαίο, να σεβαστεί το κυρίαρχο δικαίωμα της Κύπρου να εξερευνήσει και να εκμεταλλευτεί τις φυσικές πηγές, σύμφωνα με το Ευρωπαϊκό και Διεθνές Δίκαιο.

Με την κοινή υποψηφιότητα του κ. Σινιρλίογλου έχετε φέρει σε εξαιρετικά δύσκολη θέση την Κύπρο, ειδικά τώρα που η Ρωσία εγκατέλειψε τον ΟΑΣΕ δηλώνοντας ότι είναι χαμένη υπόθεση και είναι υποταγμένο στη Δύση, τις πρεσβείες της Ελλάδος με τις οδηγίες προς πραγματικές αποστολές της χώρας να γίνονται κοινές παραστάσεις, προεκλογικές προσεγγίσεις με τους Τούρκους πρέσβεις για να υποστηριχθούν οι δύο υποψηφιότητες του κοινού, όπως παρουσιάζεται, ψηφοδελτίου και τους Έλληνες.

Μιλάτε για κράτος δικαίου και τήρηση των διεθνών συμφωνιών και συνθηκών και τώρα προτείνετε υποψήφιο για τη θέση του γενικού γραμματέα τον άνθρωπο που επιχειρεί απεγνωσμένα να παραβιάσει τα πάντα. Η επαναπροσέγγιση Αθήνας - Άγκυρας συνεχίζει να διευρύνεται σε πολλαπλούς τομείς στο πλαίσιο της υποτιθέμενης θετικής ατζέντας, αλλά μόνο από την πλευρά της Ελλάδος βλέπουμε παραχωρήσεις, ενώ οι επιδιώξεις και η αναθεωρητική ατζέντα της Τουρκίας σε Αιγαίο, Θράκη, Κύπρο και Ανατολική Μεσόγειο παραμένουν αναλλοίωτες. Κατά τα λοιπά, η ελληνική Κυβέρνηση κι εσείς προσωπικά δηλώνετε ότι η επίλυση του Κυπριακού ζητήματος αποτελεί κορυφαία εθνική προτεραιότητα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Κύριε Ζερβέα, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, αναφερθήκατε στην Κύπρο. Όπως ξέρετε πολύ καλά η Κυπριακή Δημοκρατία αντιδρά σθεναρά στη συγκεκριμένη υποψηφιότητα. Και μόνο αυτή η αντίδραση θα έπρεπε να σας πείσει να αποσύρετε τη στήριξη από την εν λόγω υποψηφιότητα.

Οι Τούρκοι, κύριε Υπουργέ, αντιλαμβάνονται τους διεθνείς οργανισμούς ως εργαλεία της εξωτερικής πολιτικής και γι’ αυτό τον λόγο προσπαθούν να τοποθετήσουν ανθρώπους που εκφράζουν την εξωτερική τους πολιτική. Και ο κ. Σινιρλίογλου εκφράζει τις παράνομες τουρκικές επιδιώξεις στην ολότητά τους.

Κάθε πράξη, κύριε Υπουργέ ή έμμεση αποδοχή της από το έτερο μέρος κρατικού αξιωματούχου, όπως γνωρίζετε, παράγει δίκαιο. Με αυτό τον τρόπο ουσιαστικά εμείς δίνουμε ένα συγχωροχάρτι στον κ. Σινιρλίογλου και κατά έναν έμμεσο τρόπο αποδεχόμεθα τις αιτιάσεις του.

Όσον αφορά την κ. Τελαλιάν, έψαξα στο διαδίκτυο και βρήκα ότι η κ. Τελαλιάν ήταν πρώην διευθύντρια της νομικής υπηρεσίας του Υπουργείου Εξωτερικών. Σύμφωνα με δημοσιεύματα της εποχής του 2020, ήρθε σε ρήξη με τον προκάτοχό σας κ. Δένδια, ο οποίος, ορθώς κατά τη γνώμη μου, της έδειξε την πόρτα της εξόδου. Γιατί; Γιατί σύμφωνα με τα δημοσιεύματα της εποχής, πρώτον, εμπόδιζε την κατάθεση στον Οργανισμό Ηνωμένων Εθνών συντεταγμένων για τα εξωτερικά όρια της ελληνικής υφαλοκρηπίδας. Επίσης, είχε εκφράσει την κάθετη αντίθεσή της το 2020 στο κλείσιμο των συνόρων για την προστασία μας από τους λαθρομετανάστες. Επομένως δεν νομίζω ότι είναι κάποια ιδιαίτερη επιτυχία η πιθανή εκλογή της στη Διεύθυνση των Δημοκρατικών Θεσμών και Ανθρωπίνων Δικαιωμάτων.

Κατά τη γνώμη μας η στήριξη στην υποψηφιότητα του κ. Σινιρλίογλου αποτελεί μία ακόμη πράξη στη λογική κατευνασμού του θηρίου. Το θηρίο, όμως, δεν κατευνάζεται. Το θηρίο κατευνάζεται μόνο όταν ασκείς μια ισχυρή εξωτερική πολιτική. Και αυτή κατά τη γνώμη μας η εξωτερική πολιτική βασίζεται στον εξής σχεδιασμό, τον οποίο έχω αναφέρει και άλλες φορές στη Βουλή και στις επιτροπές: Πρώτον, χάραξη γραμμών βάσεως. Δεύτερο, επέκταση των χωρικών μας υδάτων στα δώδεκα ναυτικά μίλια. Ανακήρυξη Αποκλειστικής Οικονομικής Ζώνης, προσφυγή μονομερής στο δικαστήριο του Αμβούργου ως έχουμε δικαίωμα εκ του εθιμικού δικαίου. Αυτή είναι μια ανεξάρτητη εθνικοκεντρική εξωτερική πολιτική.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Έχετε τον λόγο, κύριε Υπουργέ, για έξι λεπτά για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε Πρόεδρε.

Ομολογώ ότι δεν εισκόμισα κάτι περαιτέρω σε σχέση με τις πρωτοβουλίες των αξιότιμων κυρίων Βουλευτών, οπότε απλώς θα επαναφέρω ορισμένα ζητήματα στα οποία πιθανότατα δεν έγινα απολύτως κατανοητός.

Πρώτον, σε ό,τι αφορά στις υπόλοιπες υποψηφιότητες, είναι σεβαστές και εκλεκτές και οι υπόλοιπες υποψηφιότητες. Θέλω, όμως, να επαναφέρω το ζήτημα ότι για να εκλεγεί κάποιος στα όργανα του ΟΑΣΕ θα πρέπει να απολάβει ομοφωνίας. Ή για να το πω διαφορετικά, οποιαδήποτε χώρα μπορεί να σπάσει τη διαδικασία και κατά τούτο να καταπέσει η υποψηφιότητα. Για να μπορέσει, λοιπόν, να υπάρξει διοίκηση του οργανισμού στα κεντρικά όργανα, θα πρέπει να έχουμε ομόφωνη τοποθέτηση. Ομόφωνη τοποθέτηση πιθανόν να μπορέσει να έχει η δική μας κοινή υποψηφιότητα. Είναι πολύ δυσκολότερο να συγκεντρώσει τέτοια ομοφωνία οποιαδήποτε άλλη υποψηφιότητα.

Ζήτημα δεύτερο. Επανέρχομαι στο ότι οποιοσδήποτε διπλωμάτης εκφράζει την άποψη της ηγεσίας του οικείου Υπουργείου Εξωτερικών. Δεν αυτενεργεί. Δεν λειτουργεί σε μια σφαίρα αυτόνομης δράσης κατά τρόπο ώστε να αφίσταται της κεντρικής εξωτερικής πολιτικής. Ο κ. Σινιρλίογλου εξέφρασε την άποψη της Τουρκίας.

Είναι γνωστή η άποψη της Τουρκίας από μακρού χρόνου. Δεν είναι προσωπική του άποψη και κατά τούτο εμείς θεωρούμε ότι αυτό το οποίο έχουμε χρέος είναι πάντοτε να απαντούμε σε όλες τις ανυπόστατες καταγγελίες, αιτιάσεις ή επιστολές. Και αυτό πράττουμε με εξαιρετικά μεγάλη συνέπεια. Και αυτό θα συνεχίσουμε να πράττουμε.

Σε ό,τι δε αφορά στην κ. Τελαλιάν, θα μου επιτρέψετε, κύριε Ζερβέα, να επισημάνω ότι πρόκειται για μία εξαίρετη νομικό με πολύ μεγάλη εμπειρία στα ζητήματα Διεθνούς Δικαίου. Έχει χειριστεί πολύ μεγάλο αριθμό υποθέσεων στα διεθνή δικαιοδοτικά όργανα. Έχει αποτελέσει πράγματι ένα κεντρικό πρόσωπο στη νομική υπηρεσία στο Υπουργείο Εξωτερικών και έχει προσφέρει σημαντικές υπηρεσίες στην πατρίδα. Θεωρώ ότι θα είναι απολύτως κατάλληλη για τη χώρα.

Τρίτον, άκουσα, κύριε Οικονομόπουλε, να αναφέρεστε στο πόσο σημαντικές είναι οι θέσεις και στη διαβάθμιση τους. Ανέφερα στην πρωτολογία μου ότι ο γενικός γραμματέας του ΟΑΣΕ είναι ένα πρόσωπο το οποίο ασκεί διοικητικά κατά βάσιν καθήκοντα. Είναι το πρόσωπο εκείνο το οποίο διασφαλίζει την εφαρμογή των αποφάσεων και των πράξεων του ΟΑΣΕ. Προΐσταται της γραμματείας, άρα έχει ουσιαστικό διοικητικό έργο, η οποία γραμματεία επικουρεί την εκάστοτε κυλιόμενη προεδρία, στις δραστηριότητές της, προσφέροντας εμπειρογνωμοσύνη και διαβλέποντας σε μια εμβάθυνση του πολιτικού διαλόγου.

Η κρίσιμη θέση η οποία πράγματι ενισχύει τη δική μας διεθνή θέση, αλλά βοηθάει και στην ελληνική διπλωματική αποστολή είναι η θέση της διεύθυνσης του Γραφείου του ΟΑΣΕ για τους Δημοκρατικούς Θεσμούς και τα Ανθρώπινα Δικαιώματα.

Σας μίλησα για τους πέντε άξονες. Να σας επισημάνω επιπλέον ότι το Γραφείο του ΟΑΣΕ για τους Δημοκρατικούς Θεσμούς και τα Ανθρώπινα Δικαιώματα παρέχει υποστήριξη, βοήθεια και εμπειρογνωμοσύνη στα κράτη και την κοινωνία των πολιτών για την προώθηση της δημοκρατίας, του κράτους δικαίου και των ανθρωπίνων δικαιωμάτων.

Το ODIHRεπίσης παρακολουθεί τις εκλογές οι οποίες διεξάγονται στην Ευρώπη. Και αυτό έχει μια μεγάλη σημασία για να μπορούμε να παρακολουθούμε και την ακεραιότητα εκλογικών διαδικασιών όταν τίθεται ένα τέτοιο ζήτημα. Αναθεωρεί τη νομοθεσία των κρατών και συμβουλεύει τις κυβερνήσεις για το πώς να αναπτύξουν και να διατηρήσουν δημοκρατικούς θεσμούς μέσω προγραμμάτων κατάρτισης, ενώ παράλληλα βοηθάει τις κυβερνήσεις στην πρόληψη και καταπολέμηση της εμπορίας ανθρώπων και την προστασία θυμάτων και δίωξη των δραστών.

Τέταρτον, καταλαβαίνω ότι αμφότεροι οι ερωτώντες έχετε μια πολύ βασική θέση η οποία είναι απολύτως αρνητική σε οποιονδήποτε διάλογο με την Τουρκία. Σέβομαι την οποιαδήποτε τοποθέτηση μπορεί να υπάρξει. Θέλω, όμως, να σας πω και να το πω αυτό με απόλυτη ειλικρίνεια, ότι το χρέος μας είναι να προσπαθούμε για την ειρήνη και όχι να καλλιεργούμε τον πόλεμο.

Προετοιμαζόμαστε πάντοτε, έτσι ώστε η χώρα να έχει σθένος, να έχει ισχύ, να έχει πυγμή. Γι’ αυτό, άλλωστε, η ενίσχυση των Ενόπλων Δυνάμεων την τελευταία πενταετία δεν έχει προηγούμενο στη Μεταπολίτευση στην Ελλάδα.

Όμως, από την άλλη πλευρά, είναι χρέος μας να μπορούμε να συζητούμε με τους γείτονές μας, να αποσυμπιέζουμε τις εντάσεις, έτσι ώστε να μην παράγουν κρίσεις. Και φαντάζομαι ότι όλοι στην Αίθουσα αυτή θα συμφωνήσουμε ότι είναι προτιμότερο να ζούμε εν ειρήνη παρά σε πόλεμο, εν ειρήνη με μια Ελλάδα ισχυρή και με μια Ελλάδα της αυτοπεποίθησης.

Και δεν βλέπω καθόλου αυτό στο οποίο αναφερθήκατε, ότι η Ελλάδα είναι υποχωρητική απέναντι στην Τουρκία, ενώ η Τουρκία στην πραγματικότητα βρίσκεται να ενισχύει μονίμως τις θέσεις της.

Με κάθε σεβασμό, θα μου επιτρέψετε να πω ότι ισχύει το ακριβώς αντίθετο. Η Ελλάδα ενισχύει το διπλωματικό της κεφάλαιο παντού. Η Ελλάδα από 1η Ιανουαρίου του 2025 θα είναι μη μόνιμο μέλος του Συμβουλίου Ασφαλείας. Καλώς εχόντων των πραγμάτων, θα απολάβει και αυτής της θέσης, του διευθυντή του ODIHR. Η Ελλάδα είναι ένα ισχυρό μέλος της Ευρωπαϊκής Ένωσης, ένα ισχυρό μέλος του ΝΑΤΟ. Η Ελλάδα έχει ένα πάρα πολύ υψηλό διπλωματικό κεφάλαιο και είναι μια χώρα ακμής, ενισχύοντας την οικονομία και τις Ένοπλες Δυνάμεις.

Και μια κουβέντα, καταλήγοντας, για το θέμα της Κύπρου, στο οποίο και πάλι αναφερθήκατε. Με την Κύπρο βρισκόμαστε σε διαρκή αμοιβαία ενημέρωση. Το ζήτημα του Κυπριακού για την Ελλάδα αποτελεί ύψιστη προτεραιότητα της εξωτερικής πολιτικής και θα συνεχίσουμε να προσπαθούμε, έτσι ώστε στο πλαίσιο των ψηφισμάτων του Συμβουλίου Ασφαλείας του Οργανισμού Ηνωμένων Εθνών, να επανεκκινήσει ο διάλογος ο οποίος θα οδηγήσει τελικώς σε μια δίκαιη και βιώσιμη λύση, στο πλαίσιο των ψηφισμάτων για μια Διζωνική Δικοινοτική Ομοσπονδία.

Η Ελλάδα θα βρίσκεται πάντοτε στο πλευρό της Κύπρου και θα καταβάλλουμε κάθε δυνατή προσπάθεια, έτσι ώστε να υπάρξει μια επανεκκίνηση του διαλόγου, με ορατά, βιώσιμα και θετικά αποτελέσματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη συζήτηση της ένατης με αριθμό 1248/8-7-2024 επίκαιρης ερώτησης πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών, με θέμα: «Στελέχωση Γραφείων Οικονομικών και Εμπορικών Υποθέσεων».

Έχετε τον λόγο, κύριε συνάδελφε, κύριε Χουρδάκη, για δύο λόγια για την πρωτολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, με την εμπειρία σας ως Υπουργός Επικρατείας και τώρα, ως Υπουργός Εξωτερικών, αλλά και ως πολίτης, θα ξέρετε ότι η χώρα μας σε αυτή την κρίσιμη οικονομική συγκυρία χρειάζεται να ενισχύσει τις εξαγωγές της, να προσελκύσει ακόμα περισσότερες επενδύσεις από το εξωτερικό, οι οποίες δεν θα είναι μόνο golden visa, για να μπορέσει με αυτόν τον τρόπο να μειώσει το έλλειμμα, να βελτιώσει το εμπορικό ισοζύγιο, να αναπτύξει και να βοηθήσει να αναπτυχθούν περαιτέρω οι μεσαίες και οι μικρομεσαίες -όχι μόνο οι μεγάλες- ελληνικές επιχειρήσεις, να βελτιωθεί η ανταγωνιστικότητα της οικονομίας και άρα, να διασφαλιστούν και να αυξηθούν οι θέσεις εργασίας.

Είναι, μάλιστα, ξεκάθαρο ότι οι εξαγωγές των προϊόντων μας αποτελούν πρεσβευτές της χώρας σε όλα τα μήκη και τα πλάτη. Οι εξαγωγές έφτασαν το 2022 το 50% περίπου του ΑΕΠ, ήτοι 100 περίπου δισεκατομμύρια και κατάφεραν και διπλασιάστηκαν από το 2009 μέχρι το 2022, παρ’ όλη την οικονομική κρίση, την πανδημία και πολέμους στην περιοχή.

Βασικές υπηρεσίες, όπως θα ξέρετε, είναι ο τουρισμός, η ναυτιλία, η τεχνολογία και τα logistics. Υπάρχει, μάλιστα, έρευνα της Τράπεζας της Ελλάδος που αναφέρει ότι για κάθε τέσσερις μονάδες αύξηση των εξαγωγών προκύπτει μία μονάδα αύξησης του ΑΕΠ, που με σημερινά δεδομένα, αυτή αντιστοιχεί σε περίπου 2 δισεκατομμύρια που θα μπορούσε να έχει στη διάθεσή της η κεντρική εξουσία για να τα διαχειριστεί είτε προς μείωση φόρων είτε προς βελτίωση των υποδομών, χωρίς να προκύψει επιπλέον δανεισμός.

Και είναι πάρα πολύ σημαντικό για να αυξηθεί το διαθέσιμο εισόδημα, να μειωθεί η ανεργία και να βελτιωθούν οι δείκτες των εξαγωγικών επιχειρήσεων, να μπορέσουμε να αυξήσουμε τη διεισδυτικότητά μας στο εξωτερικό. Αυτό θα γίνει με την αύξηση και τη στελέχωση των Γραφείων Οικονομικών και Εμπορικών Υποθέσεων σε ελληνικές πρεσβείες στο εξωτερικό.

Είναι καθοριστικός ο ρόλος που μπορούν να έχουν αυτά τα γραφεία, καθώς όχι μόνο εντοπίζουν ευκαιρίες για εξαγωγές, αλλά στηρίζουν και τις ελληνικές επιχειρήσεις που ήδη δραστηριοποιούνται σε αυτές τις χώρες και είναι σημαντικότερο αυτό να είναι σε χώρες εκτός Ευρωπαϊκής Ένωσης, εκεί όπου η νομοθεσία είναι τελείως διαφορετική, εκεί όπου η γλώσσα είναι διαφορετική, για να μπορέσουμε, αντί να είμαστε ουραγοί και να ακολουθούμε τις εξελίξεις, οι ελληνικές επιχειρήσεις να βρουν τρόπο να εισαχθούν στις αναπτυσσόμενες οικονομίες και με αυτόν τον τρόπο, να αυξήσουν και την εξαγωγική τους δραστηριότητα.

Ως εκ τούτου, στην ερώτηση που σας έκανα -και τελειώνω την πρωτολογία μου- αναφέρομαι και αναρωτιέμαι ποιος είναι ο σχεδιασμός του Υπουργείου για τα Γραφεία Οικονομικών και Εμπορικών Υποθέσεων και ποιες είναι οι ενέργειες που γίνονται για την ανάδειξή τους, αν σκοπεύετε να τις ενισχύσετε με προσωπικό, αλλά και αν έχετε σκοπό να προσθέσετε νέα γραφεία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Έχετε τον λόγο, κύριε Γεραπετρίτη, για τρία λεπτά για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Ευχαριστώ πολύ, κύριε Καθηγητά.

Θα ήθελα επί της αρχής να συμφωνήσω σχεδόν στο σύνολο των όσων αναφέρετε για την ανάγκη η ελληνική οικονομία να καταστεί πιο εξωστρεφής για την ενίσχυση των εξαγωγών και για τον τρόπο με τον οποίο θα πρέπει να υπάρξει μια περαιτέρω διείσδυση των ελληνικών επιχειρήσεων στις αναπτυσσόμενες οικονομίες.

Απλώς, ενημερωτικά, να σας θέσω ότι, με βάση το οργανόγραμμα της Εξωτερικής Υπηρεσίας του Υπουργείου Εξωτερικών, το οποίο ανατρέχει στο 2006, προβλέπονται εξήντα επτά γραφεία ΟΕΥ. Από αυτά, τα πενήντα τέσσερα είναι στελεχωμένα και λειτουργούν, ενώ τα υπόλοιπα δεκατρία είναι σε μια κατάσταση κενού το οποίο οφείλεται είτε στη γενικότερη υποστελέχωση, λόγω ακριβώς της δυσκολίας να μπορέσουν να αναπληρωθούν κενά λόγω των περιορισμών που υφίστανται στις προσλήψεις, είτε ακόμη και σε έλλειψη ενδιαφέροντος εκ μέρους υπαλλήλων, όπως συμβαίνει, παραδείγματος χάριν, με τα γραφεία στην Κωνσταντινούπολη ή στη Νέα Υόρκη.

Ειδικά, κύριε καθηγητά, σε σχέση με το προσωπικό που υπηρετεί, με βάση τον οργανισμό του Υπουργείου Εξωτερικών του 2001, έχουν αυξηθεί οι οργανικές θέσεις των Γραφείων ΟΕΥ από εκατόν εβδομήντα έξι σε διακόσιες οκτώ, ακριβώς προκειμένου να αυξηθεί ο αριθμός των Αρχών Εξωτερικής Υπηρεσίας, για να μπορέσουν τα γραφεία να επιτελέσουν τον σημαντικό τους ρόλο.

Βρίσκεται, πράγματι, σε εξέλιξη αυτή τη στιγμή στο Υπουργείο Εξωτερικών μια μελέτη η οποία γίνεται για την αναδιάρθρωση των Αρχών Εξωτερικής Υπηρεσίας. Στο πλαίσιο αυτό, έχει ζητηθεί από τους προϊσταμένους των Αρχών της Εξωτερικής Υπηρεσίας να παράσχουν όλα τα δεδομένα και τις προτάσεις τους, έτσι ώστε να υπάρχει μια λειτουργική αναδιάρθρωση που θα ωφελήσει στο παραγόμενο έργο και να έχουμε ένα στρατηγικό και επιχειρησιακό σχέδιο το οποίο θα περιλαμβάνει τόσο υφιστάμενα γραφεία όσο και νέα γραφεία, να υπάρξει στην πραγματικότητα μια ουσιαστική αναβάθμιση των Γραφείων ΟΕΥ ανά τον κόσμο.

Αυτό το σχέδιο εκτιμούμε ότι θα λάβει θεσμικό περίβλημα έως το τέλος του τρέχοντος έτους, αφού ολοκληρωθεί η μελέτη, η διαβούλευση και βεβαίως, η κατάθεση στη Γενική Γραμματεία Νομικών και Κοινοβουλευτικών Θεμάτων και εν τέλει, στο Συμβούλιο της Επικρατείας.

Να επισημάνω, τέλος, σε ό,τι αναφέρατε σε σχέση με την παρατήρηση ότι θα πρέπει τα γραφεία να λειτουργούν περισσότερο σε αναπτυσσόμενες οικονομίες και λιγότερο σε χώρες της Ευρωπαϊκής Ένωσης, ότι, αν ανατρέξετε στον οργανισμό, θα δείτε ότι, πράγματι, τα Γραφεία ΟΕΥ βρίσκονται εν πολλοίς σε τέτοιες οικονομίες. Βεβαίως, μπορεί να υπάρξει ακόμη περισσότερο ορθολογική κατανομή.

Σήμερα, όμως, που μιλάμε, ενδεικτικώς να σας αναφέρω ότι Γραφεία ΟΕΥ βρίσκονται στις πέντε ηπείρους. Βρίσκονται στην Ωκεανία: Στην Αυστραλία. Βρίσκονται στην Αφρική: Στην Τυνησία, στο Μαρόκο, στη Νότια Αφρική, στην Αλγερία, στην Αίγυπτο. Βρίσκονται στην Ασία: Στον Λίβανο, στη Σαουδική Αραβία, στη Σιγκαπούρη, στην Ταϊλάνδη, στην Κίνα, στη Νότια Κορέα, στην Ινδία, στο Ιράκ, στο Ιράν, στο Ισραήλ, στα Ηνωμένα Αραβικά Εμιράτα, στην Ιαπωνία και βεβαίως, στην Αμερική, στον Καναδά, στη Βραζιλία, στην Αργεντινή.

Είναι αλήθεια ότι σε τέτοιου τύπου χώρες, σε αναδυόμενες οικονομίες ή σε χώρες όπου υπάρχει ένα τεράστιο περιθώριο για ανάπτυξη διμερούς εμπορίου και εξαγωγών από ελληνικές επιχειρήσεις, εκεί θα πρέπει να εστιάσουμε και αυτό προτιθέμεθα να πράξουμε με τον νέο μας οργανισμό για την Εξωτερική Υπηρεσία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεραπετρίτη.

Κύριε συνάδελφε, κύριε Χουρδάκη, έχετε τον λόγο για τρία λεπτά για τη δευτερολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Υπουργέ.

Και εγώ θα συμφωνήσω ότι εν πολλοίς συμφωνούμε και ότι όλοι έχουμε την ίδια, κοινή στόχευση. Αναφερθήκατε στο 2006, ότι υπάρχουν εξήντα επτά Γραφεία στο οργανόγραμμα των ΟΕΥ, εκ των οποίων τα πενήντα τέσσερα είναι στελεχωμένα. Δεν ξέρω αν γνωρίζετε ποιος είναι ο συνολικός αριθμός των προξενικών αρχών που έχουμε, άρα το «πενήντα τέσσερα» των στελεχωμένων σε τι αντιστοιχεί. Νομίζω είναι λιγότερο από ένα στα τρία.

Είπατε επίσης ότι για κάποια τέτοια γραφεία υπάρχει έλλειψη ενδιαφέροντος. Αυτό σημαίνει ότι μόνο εθελοντικά στελεχώνονται αυτά τα γραφεία; Και αν ναι, τι σκοπεύετε να κάνετε εφόσον δεν προκύψει ενδιαφέρον σε αντίστοιχες χώρες; Επίσης είπατε ότι είναι σε εξέλιξη η λειτουργική αναδιάρθρωση. Είπατε ότι ιδανικά θα θέλατε ή σκοπεύετε μέχρι τέλος του χρόνου να έχει ολοκληρωθεί και το χρονοδιάγραμμα. Νομίζω είναι ένα λογικό χρονοδιάγραμμα.

Από την άλλη, με ποια κριτήρια γίνεται αυτή η αναδιάρθρωση ή το σκεπτικό της αναδιάρθρωσης; Έχετε συμβουλευτεί τον Σύλλογο Εξαγωγέων Ελλάδος ή Σύλλογο Εξαγωγέων Βορείου Ελλάδος; Ξέρω ότι και οι δύο αυτοί -επειδή συναντήθηκα μαζί τους- έχουν πολύ μεγάλο ενδιαφέρον. Υπάρχει και το εξής δεδομένο, ότι το 85% εξαγωγών σήμερα γίνεται από το 20% των επιχειρήσεων. Άρα, υπάρχουν μεγάλες δυνατές ελληνικές επιχειρήσεις με εξωστρέφεια.

Ο στόχος, όμως, της χώρας μας θα πρέπει να είναι και οι μικρομεσαίες να οδηγηθούν σε αντίστοιχη εξωστρέφεια, δηλαδή αυτές που δεν μπορούν να υποστηρίξουν δικό τους γραφείο σε συγκεκριμένες χώρες και αν το καταφέρουμε αυτό, θα έχουμε αυξήσει το ΑΕΠ περίπου κατά 10% και άρα 20 δισεκατομμύρια ευρώ θα είναι μόνο από την αύξηση των εξαγωγών των μικρομεσαίων επιχειρήσεων.

Δεν κάνατε καμμία αναφορά -και χαίρομαι γι’ αυτό- στο αν θα υπάρχει προϋπολογισμός γι’ αυτούς που θα στελεχώσουν τα γραφεία. Θέλω μάλιστα να θυμίσω -το ξέρετε και εσείς- ότι οι πρεσβείες έχουν διπλάσια περίπου έσοδα από έξοδα, δεδομένων των εισπράξεων που προκύπτουν από θεωρήσεις και τα σχετικά.

Εκτός των άλλων, πέρα δηλαδή από την οικονομική βελτίωση ή τη βελτίωση των οικονομικών χαρακτηριστικών για τη χώρα μας, θα είναι πολύ μεγάλη και η βελτίωση και της εξωτερικής πολιτικής για τη χώρα μας και αυτό είναι κάτι που με πολύ μεγάλη επιτυχία -δυστυχώς για εμάς και ευτυχώς για την Τουρκία- κάνει η γείτονα χώρα που έχει ήδη τρομερό δίκτυο εμπορικών εξαγωγών με αρκετές χώρες τόσο στο Μαγκρέμπ, αλλά και στην Υποσαχάρια Αφρική.

Έχει βάλει τον εθνικό της αερομεταφορέα και είναι ο νούμερο ένα αερομεταφορέας σε προορισμούς της Αφρικής και ο νούμερο ένα αερομεταφορέας σε προορισμούς παγκοσμίως και ίσως θα έπρεπε να επανεξεταστεί και η θέση μας και η συνεργασία της ελληνικής Κυβέρνησης και του ελληνικού δημοσίου ως προς την «AEGEAN», μιας ιδιωτικής μεν εταιρείας, την οποία όμως έχουμε στηρίξει από λεφτά των Ελλήνων φορολογουμένων προκειμένου να συνδράμει σε τέτοιες δράσεις που θα έχουν συνολική αύξηση της υπεραξίας και της εξωτερικής πολιτικής και της οικονομικής πολιτικής για τη χώρα μας.

Τέλος, επειδή αναφερθήκατε σε πολλές χώρες οι οποίες έχουν ήδη τέτοια γραφεία, θέλω να σας πω ότι η ενημέρωση που είχα από πρεσβείες του εξωτερικού -τις οποίες όταν επισκέφτηκα αυτές τις χώρες, με την ακαδημαϊκή μου ιδιότητα, επισκέφτηκα και τις πρεσβείες- μου είπαν ότι ναι μεν εκεί δεν έχουν τέτοιο γραφείο, αλλά στο Βερολίνο υπάρχουν πέντε εμπορικοί ακόλουθοι και δεν ξέρω κατά πόσο αυτό οφείλεται στο ότι θέλουν να πάνε στο Βερολίνο ή ότι κρίνει το Υπουργείο ότι εκεί υπάρχει ανάγκη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε και ιδιαιτέρως να ευχαριστήσω τον κ. Χουρδάκη για την εξαιρετικά εποικοδομητική του επίκαιρη ερώτηση.

Θα ήθελα να σας επισημάνω τα ακόλουθα. Πρώτον σε σχέση με τον σχεδιασμό μας βρισκόμαστε στη φάση της συγκέντρωσης των στοιχείων από τους επικεφαλής των αρχών των εξωτερικών υπηρεσιών, διότι εκείνοι οι οποίοι έχουν μεγαλύτερη γνώση και των αναγκών επιτόπια είναι κατ’ εξοχήν οι επικεφαλής των πρεσβειών μας και των προξενείων. Άρα, αντιλαμβανόμαστε ότι η πρώτη συλλογή θα γίνει από εκεί. Στη συνέχεια θα γίνει μια επεξεργασία εκ μέρους της κεντρικής υπηρεσίας, θα υπάρξει διαβούλευση με την αγορά και τους ενδιαφερόμενους, έτσι ώστε το τελικώς παραγόμενο να ανταποκρίνεται και στις απαιτήσεις των καιρών, αλλά και στις ανάγκες που εμφανίζει το συγκεκριμένο μεγάλο εγχείρημα της εξωστρέφειας της ελληνικής οικονομίας.

Δεύτερον, επαναλαμβάνω, προβλέπεται η λειτουργία εξήντα επτά γραφείων ΟΕΥ από το π.δ.102/2006, δηλαδή από το οργανόγραμμα της εξωτερικής υπηρεσίας εκ των οποίων είναι στελεχωμένα και λειτουργούν τα πενήντα τέσσερα, δηλαδή περισσότερο από το 80% των προβλεπόμενων γραφείων είναι στελεχωμένα και λειτουργούν. Με άλλα λόγια τέσσερα στα πέντε γραφεία λειτουργούν.

Τρίτον, σε ό,τι αφορά στο κομμάτι του προϋπολογισμού, πράγματι ο προβλεπόμενος προϋπολογισμός συνολικά για το Υπουργείο Εξωτερικών, αλλά και ειδικώς για τις υπηρεσίες εξωτερικού, είναι περιορισμένος. Αντιλαμβανόμαστε όλοι τους δημοσιονομικούς περιορισμούς που υπάρχουν στην Ελλάδα.

Από την άλλη πλευρά έχει ήδη ζητηθεί και από τον Πρωθυπουργό και ο ίδιος περιβάλει με μεγάλη εμπιστοσύνη όλο το εγχείρημα του Υπουργείου Εξωτερικών και ιδιαιτέρως της οικονομικής διπλωματίας να μπορέσουμε να αυξήσουμε τον προϋπολογισμό, έτσι ώστε να καταστεί ο προϋπολογισμός αυτός ένα πραγματικά χρήσιμο εργαλείο για να μπορέσουμε να εμπεδώσουμε την παρουσία μας σε κρίσιμες χώρες και ιδίως στις χώρες τις αναπτυσσόμενες.

Βεβαίως αντιλαμβανόμαστε ότι αυτή η προσπάθεια είναι εξαιρετικά ανταγωνιστική, διότι είναι πολλές οι χώρες οι οποίες επιδιώκουν το ίδιο αποτέλεσμα με πολύ περισσότερα μέσα. Εντούτοις, η προσπάθεια η οποία γίνεται από το ελληνικό Υπουργείο Εξωτερικών και από τον αρμόδιο Υφυπουργό είναι εξαιρετικά σημαντική.

Τέλος, στην αναφορά σας για τους εθνικούς αερομεταφορείς, πράγματι, είναι σημαντικό να υπάρξει μια γέφυρα με τις χώρες αυτές, έτσι ώστε να μπορεί να υπάρξει πολύ μεγαλύτερη και άμεση αλληλεπίδραση μεταξύ της Ελλάδος και των χωρών αυτών. Πάντοτε βρισκόμαστε σε συνέργεια με τις εταιρείες που δραστηριοποιούνται στην Ελλάδα. Είναι αρκετά σύνθετο και τεχνικό θέμα. Έχει να κάνει, βεβαίως, και με τον στόλο των εταιρειών αυτών.

Σε κάθε περίπτωση το Υπουργείο Εξωτερικών έως το τέλος του έτους θα έχει ολοκληρώσει το στρατηγικό και επιχειρησιακό σχέδιο το οποίο θα καταλαμβάνει και τα οργανικά ζητήματα των Γραφείων ΟΕΥ ανά τη χώρα, με ενδεχόμενη αύξηση των γραφείων ή με ορισμένες σημειακές αλλαγές στα πεδία, όπως επίσης και με το συνολικό λειτουργικό πλαίσιο το οποίο θα επιτρέψει μια πολύ μεγαλύτερη διείσδυση των ελληνικών επιχειρήσεων σε χώρες στόχους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Αν μου επιτρέπετε, κύριε Υπουργέ, το μεγάλο πρόβλημα είναι η έλλειψη ανταγωνιστικότητας των επιχειρήσεών μας -είναι πολύ χαμηλή δυστυχώς- και φαίνεται από το εμπορικό έλλειμμα. Συγγνώμη για την παρέμβαση.

Θα συνεχίσουμε με τη δέκατη με αριθμό 1245/8-7-2024 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Εξωτερικών με θέμα: «Διέλευση τουριστικών λεωφορείων από τον κάθετο άξονα της Νυμφαίας στα ελληνοβουλγαρικά σύνορα».

Κύριε συνάδελφε, κύριε Αχμέτ, έχετε τον λόγο για δύο λεπτά για την πρωτολογία σας.

**ΙΛΧΑΝ ΑΧΜΕΤ:** Σας ευχαριστώ, κύριε Πρόεδρε.

Κατ’ αρχάς θα ήθελα να ευχαριστήσω που παρίσταται ο ίδιος ο Υπουργός Εξωτερικών στην Ολομέλεια και απαντάει στις επίκαιρες ερωτήσεις.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Πάντα.

**ΙΛΧΑΝ ΑΧΜΕΤ:** Πάντα και αυτό σας τιμά, κύριε Υπουργέ και θα ήθελα να εκφράσω την ικανοποίησή μου.

Έχουμε ένα θέμα που αφορά συνολικά τη Θράκη. Όπως γνωρίζετε, κύριε Υπουργέ, στην προηγούμενη κυβέρνηση της Νέας Δημοκρατίας είχε γίνει μια επιτροπή, διακομματική κοινοβουλευτική επιτροπή, για την ανάπτυξη της Θράκης η οποία, βέβαια, έκανε μια εξαιρετική δουλειά.

Σε αυτό το πόρισμα της επιτροπής, στη σελίδα 62, αναφέρεται συγκεκριμένα ότι η αναβάθμιση του μεθοριακού σταθμού της Νυμφαίας με πρώτο βήμα την άρση της απαγόρευσης διέλευσης λεωφορείων και φορτηγών είναι στις προτεραιότητες, δηλαδή κάνει σύσταση στην εκτελεστική εξουσία, σε εσάς, τους Υπουργούς και μάλιστα αναφέρει τον σταθμό που είναι πολύ σημαντικός για τις μετακινήσεις σε Βουλγαρία και Ρουμανία.

Πρόσφατα ο νεοεκλεγείς Περιφερειάρχης του Νομού κ. Τοψίδης ανέφερε σε μια συνέντευξή του -την οποία θα την προσκομίσω στα Πρακτικά- ότι δεν θέλουν οι Βούλγαροι να επιτραπεί η διέλευση λεωφορείων από τα σύνορα Νυμφαίας - Μακάζα. Αυτό είναι ένα πάγιο αίτημα όλης της τοπικής κοινωνίας και όπως είπαμε συμπεριλαμβάνεται στο πόρισμα της διακομματικής επιτροπής.

Με δεδομένο ότι ο σταθμός αυτός των διαβατηριακών ελέγχων λειτουργεί από το 2013, κύριε Υπουργέ, και ο κάθετος άξονας Κομοτηνής - Νυμφαίας μήκους είκοσι τριών χιλιομέτρων με άμεση διασύνδεση την Εγνατία Οδό, έχει παραδοθεί στην κυκλοφορία ήδη από το 2017, στη δευτερολογία μου θα αναπτύξω τις ρηματικές διακοινώσεις που έγιναν για αυτό το θέμα, όμως παρά ταύτα μέχρι σήμερα δεν επιτρέπεται η διέλευση των τουριστικών λεωφορείων.

Με δεδομένο ότι μόνο το πρώτο τετράμηνο του 2024 οι αφίξεις αυτοκινήτων από τον συνοριακό σταθμό είναι αυξημένες κατά 24% και προσεγγίζουν τον αριθμό των σαράντα πέντε χιλιάδων αυτοκινήτων -με επίσημα στοιχεία-, καθιστώντας τη συγκεκριμένη διασυνοριακή πύλη ως ένα σημαντικό βήμα εκτόξευσης εμπορικής και τουριστικής κίνησης στην περιφέρειά μας, ερωτάσθε τα εξής.

Πρώτον, υπάρχουν σήμερα ζητήματα σε εκκρεμότητα που εμποδίζουν την παροχή άδειας διέλευσης τουριστικών λεωφορείων από τη συνοριακή διάβαση Νυμφαίας - Μακάζα και αν ναι, ποια είναι αυτά; Οι Θρακιώτες θέλουν να το γνωρίζουν.

Δεύτερον, υπάρχει σχεδιασμός για να δοθεί στη δημοσιότητα συγκεκριμένη ημερομηνία κατά την οποία θα αρθεί αυτή η απαγόρευση διέλευσης τουριστικών λεωφορείων από το τελωνείο της Νυμφαίας - Μακάζα και ποια θα είναι αυτή;

Σας ευχαριστώ, κύριε Υπουργέ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Να ευχαριστήσω τον Βουλευτή, τον κ. Ιλχάν Αχμέτ. Είναι γνωστή η ευαισθησία του για τα ζητήματα που αφορούν ευρύτερα τη Θράκη και την ανάπτυξή της.

Είναι ένα ζήτημα, κύριε Πρόεδρε, το οποίο είναι ιδιαίτερα σημαντικό και σοβαρό και είναι ένα ζήτημα που, δυστυχώς, δεν εξαρτάται μόνο από τη βούληση της ελληνικής πολιτείας, διότι θα πρέπει σε αυτό να υπάρξει συνέργεια με τη Βουλγαρία. Από τον διασυνοριακό σταθμό Νυμφαίας - Μακάζα επιτρέπεται επί του παρόντος η διέλευση επιβατικών οχημάτων μέχρι οκτώ θέσεων, ενώ δεν επιτρέπεται η διέλευση φορτηγών άνω των τρεισήμισι τόνων. Το βασικό ζήτημα που παρεμποδίζει την παροχή άδειας διέλευσης τουριστικών λεωφορείων και των φορτηγών οχημάτων είναι η ανάγκη διαπλάτυνσης της οδού και εγκατάσταση γεφυροπλάστιγγας στη βουλγαρική πλευρά. Άρα, είναι ένα ζήτημα το οποίο αφορά αμιγώς υποδομές στη γειτονική Βουλγαρία.

Ο κάθετος άξονας Ροδόπης μήκους είκοσι τριών χιλιομέτρων, όπως σωστά ανέφερε ο κύριος Βουλευτής, συνδέει την Εγνατία Οδό με τα ελληνοβουλγαρικά σύνορα στην Νυμφαία και αποδόθηκε στην κυκλοφορία εν μέρει το 2013 και οριστικά όπως ειπώθηκε το 2017. Εντάσσεται στον πανευρωπαϊκό άξονα 9. Είναι δε ιδιαίτερης σημασίας η συγκεκριμένη όδευση διότι διασυνδέει εμπορικά και τουριστικά τη Μεσόγειο με Βουλγαρία, Ρουμανία, Μολδαβία και περαιτέρω με Ουκρανία, Πολωνία και τις Βαλτικές χώρες.

Η επίλυση του ζητήματος της διέλευσης των λεωφορείων και φορτηγών βαρέως τύπου αποτελεί ένα πάγιο αίτημα της ελληνικής Κυβέρνησης, κύριε Βουλευτά, όπως γνωρίζετε, έτσι ώστε να εξυπηρετηθεί καλύτερα η ροή των τουριστικών λεωφορείων, να αναπτυχθεί βεβαίως το τουριστικό κεφάλαιο και θα πρόσθετα να αποσυμφορηθεί και έτερος πόλος διέλευσης η συνοριακή διάβαση Προμαχώνα - Κουλάτα, που είναι ο άξονας 4, όπου υπάρχει μεγάλη συγκέντρωση στα σχετικά οχήματα. Και βεβαίως, είναι σημαντικό διότι η ανάπτυξη του άξονα 9 μέσω Νυμφαίας - Μακάζα εξασφαλίζει και μία σημαντική για τα ελληνικά συμφέροντα κάθετη διασύνδεση στην Εγνατία και την Παραεγνατία.

Έχει υπάρξει, κύριε Βουλευτά, πολύ μεγάλη πίεση της ελληνικής πλευράς για το ζήτημα Νυμφαίας - Μακάζα. Ήδη από τις αρχές του 2022 ετέθη το ζήτημα αυτό. Όπως ίσως γνωρίζετε στην τριμερή ομάδα εργασίας Ελλάδας-Βουλγαρίας-Ρουμανίας τον Μάρτιο του 2024 ο Υπουργός Μεταφορών και Υποδομών όρισε αυτή τη δίοδο ως σημείο εξόδου, επιβεβαιώνοντας στην πραγματικότητα τη σημασία που έχει για την ελληνική πλευρά.

Πλην, όμως, δυστυχώς θέλω να σας πω ότι δεν έχει ευδοκιμήσει ακόμα αυτή η προσπάθεια. Έχω προσωπική άποψη για το ζήτημα αυτό διότι στην επίσκεψη μου στη Βουλγαρία προ εξαμήνου περίπου έθεσα το ζήτημα στον Πρόεδρο της Βουλγαρίας, στον Πρωθυπουργό και στην τότε Υπουργό Εξωτερικών. Δυστυχώς, το πρόβλημα, κύριε Πρόεδρε, έγκειται στο γεγονός ότι υπάρχει μια πολιτική ρευστότητα στη γειτονική Βουλγαρία. Δεν υπάρχει αυτή τη στιγμή σταθερή κυβέρνηση. Είναι κυβέρνηση η οποία είναι υπηρεσιακή και για τον λόγο αυτό δεν μπορεί να προχωρήσει περαιτέρω η διαβούλευση σχετικά με το ζήτημα αυτό.

Θέλω, όμως, να σας διαβεβαιώσω, κύριε Βουλευτά, ότι αμέσως με τη συγκρότηση πολιτικής κυβέρνησης στη Βουλγαρία θα αναχθεί σε μείζονα προτεραιότητα για τις διμερείς μας σχέσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ενδιαφέρον θέμα. Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ πολύ, κύριε Υπουργέ. Όντως η απάντησή σας ήταν νομίζω κατανοητή. Βλέπουμε τις δυσκολίες που αντιμετωπίζει η ελληνική Κυβέρνηση και χαιρόμαστε που ακούμε ότι οι πιέσεις από την πλευρά σας σαν Υπουργείο Εξωτερικών εντείνονται.

Απλώς, ξέρετε, υπάρχει ένα πρωτόκολλο με διμερείς συμφωνίες Ελλάδος-Βουλγαρίας το οποίο υπεγράφη το 1998. Το 2013, λίγο πριν από το άνοιγμα της Νυμφαίας ταχύτερης οδού έγινε και η ανταλλαγή κάποιων ρηματικών διακοινώσεων, η διακοίνωση μεταξύ των δύο χωρών, η οποία προέβλεπε όπως είπατε φορτηγά μέχρι τρεις χιλιάδες τόνους, καθεστώς το οποίο υποτίθεται βέβαια ότι θα άλλαζε, με σκοπό την απελευθέρωση της διέλευσης των λεωφορείων. Κάτι τέτοιο, όμως, δεν συνέβη ποτέ. Ποτέ δηλαδή δεν άλλαξε αυτό το καθεστώς να πάμε σε διέλευση τουριστικών λεωφορείων.

Το τοπίο, ξέρετε, πάνω από τη Βουλγαρία έχει τρεις χιλιομετρικούς κάθετους άξονες. Έχει τον κάθετο άξονα Σέρρες - Προμαχώνα - Σαντάνσκι, έχει το Ξάνθη - Εχίνος - Παμπόροβο και Ορμένιο - Σβιλενγκράντ. Το θέμα ποιο είναι, κύριε Υπουργέ; Εγώ νομίζω ότι μπορεί να αδικηθεί πάρα πολύ η Ροδόπη και η Θράκη με την εξής έννοια. Από το συγκεκριμένο δρόμο Κομοτηνή-Νυμφαία, αν δεν λυθεί, που συνδέει επί της ουσίας όλη την ελληνική επικράτεια, δεν περνάνε ακόμα τα λεωφορεία, ενώ αντιθέτως είναι ελεύθερη η διέλευση λεωφορείων από τον κάθετο άξονα Ορμενίου - Σβιλενγκράντ απ’ ό,τι γνωρίζουμε. Κάτι αντίστοιχο θα συμβεί μαθαίνουμε και στον κάθετο άξονα Ξάνθης - Εχίνου - Δημαρίου - Ρουτζεπ - Παμπόροβο, απ’ όπου θα εξυπηρετούνται από την πλευρά της Βουλγαρίας μόνο ο Νομός Σμόλιαν, πληθυσμού εκατόν είκοσι χιλιάδων κατοίκων.

Τι σημαίνει τώρα αυτό; Την ίδια στιγμή από την πλευρά της Ελλάδας θα διευκολυνθούν ναι μεν οι χιλιάδες επισκέπτες του χιονοδρομικού κέντρου στο Παμπόροβο, δηλαδή εμείς οι Έλληνες, αλλά και ξένοι, μπορούμε να πάμε στο Παμπόροβο, που σύμφωνα με τους σχεδιασμούς των Βουλγάρων θα προσελκύσουν. Όμως οι περισσότεροι θα κατεβαίνουν στην Καβάλα μέσω αυτού του δρόμου με τουριστικά λεωφορεία κι από εκεί θα πηγαίνουν στην ενδοχώρα, θα πάνε Θάσο, Χαλκιδική, με αποτέλεσμα να έχουμε έναν αιφνίδιο θάνατο τουριστικό ολόκληρης της Θράκης. Θα απομονωθεί εντελώς. Δηλαδή, όσον αφορά τα τουριστικά λεωφορεία -και καλώς- εμείς δεν είπαμε να μη γίνει διέλευση, αλλά να δοθεί και η δυνατότητα στη Ροδόπη. Γιατί αν δεν γίνει αυτό, κύριε Υπουργέ, καταλαβαίνετε τι σημαίνει αυτό. Όλοι θα προτιμήσουν να κατεβαίνουν στο αεροδρόμιο «ΜΕΓΑΣ ΑΛΕΞΑΝΔΡΟΣ» εκεί στην Καβάλα κι από εκεί θα πηγαίνουν προς τη Χαλκιδική.

Υπάρχει μια ψυχρή πραγματικότητα σήμερα, κύριε Υπουργέ, και πρέπει να τη λάβουμε υπ’ όψιν. Γιατί πρέπει εμείς να μείνουμε εγκλωβισμένοι σε αποφάσεις και σκέψεις του παρελθόντος που μπορεί να υπέκρυπταν κι άλλες σκοπιμότητες κάποτε ή ακόμη και αδικαιολόγητες σήμερα εσωστρέφειες;

Με το υφιστάμενο οδικό δίκτυο ένα ΙΧ αυτοκίνητο από Φιλιππούπολη στον ανατολικό κόμβο της Κομοτηνής χρειάζεται μόνο δύο ώρες και δέκα λεπτά να πάει στη Φιλιππούπολη. Είναι πάρα πολύ κοντά. Όπως είπατε, μπορεί να πάει πολύ εύκολα στη Ρουμανία. Θέλει μόνο τέσσερις ώρες ένας επιβάτης από τη Φιλιππούπολη να φτάσει στη Θεσσαλονίκη. Οι αποστάσεις αντικειμενικά είναι πάρα πολύ κοντινές, αν δοθεί στην κυκλοφορία στα τουριστικά λεωφορεία.

Ενδεικτικά μόνο θα πω δυο-τρία. Το Σλίβεν για παράδειγμα που είναι διακόσια σαράντα πέντε χιλιόμετρα είναι μόνο τρεις ώρες, το Γιάμπολ είναι διακόσια εξήντα επτά χιλιόμετρα μόνο τρεις ώρες, η Σόφια είναι τριακόσια είκοσι δύο χιλιόμετρα τρεις ώρες, το Μπουργκάς είναι τριακόσια ογδόντα πέντε χιλιόμετρα τρεις ώρες, το Βουκουρέστι στη Ρουμανία είναι τετρακόσια ογδόντα πέντε χιλιόμετρα μόνο πεντέμισι ώρες.

Κύριε Υπουργέ, ζητάμε από εσάς -και κλείνω με αυτό- να βοηθήσετε τη Θράκη και δη τους επαγγελματίες εμπόρους της Ροδόπης και Έβρου, ώστε τουριστικά και οικονομικά, μέσω της ολιστικής αξιοποίησης του κάθετου άξονα της Νυμφαίας, να έχουν κι αυτοί τη δυνατότητα να αναπτυχθούν οικονομικά, όπως ζητάνε όλοι οι φορείς της Ροδόπης, της περιοχής και να μην υπάρχει αυτή η δυνατότητα μόνο στους άλλους δύο κάθετους άξονες, όπως σας είπα.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ιλχάν Αχμέτ.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα μου επιτρέψετε, κύριε Πρόεδρε, να ευχαριστήσω ιδιαιτέρως τον κύριο Βουλευτή διότι μας παρέχει ακόμα περισσότερα επιχειρήματα έτσι ώστε να μπορέσουμε να ασκήσουμε πίεση προς την κατεύθυνση της αποκατάστασης της διέλευσης με τη διαπλάτυνση της οδού και την εγκατάσταση γεφυροπλάστιγγας στη Μακάζα για να μπορέσουμε επιτέλους να υλοποιήσουμε το όραμα του κάθετου άξονα της Ροδόπης.

Είναι ακριβές αυτό που ανέφερε ο κύριος Βουλευτής, ότι στην πραγματικότητα ο συγκεκριμένος άξονας περιορίζει πάρα πολύ δραστικά τις αποστάσεις και καθιστά το τουριστικό προϊόν αλλά και το εμπορικό προϊόν της Θράκης εξαιρετικά ελκυστικό. Η Κομοτηνή με τον κάθετο άξονα 9 καθίσταται στην πραγματικότητα μια απλή διαδρομή η οποία μπορεί να μεταφέρει επιβάτες, αλλά μπορεί να μεταφέρει και προϊόντα αναδεικνύοντας εξαιρετικά τη συγκεκριμένη περιοχή.

Και θα σταθώ ιδιαιτέρως στο ζήτημα που ανέφερε ο κύριος Βουλευτής σε σχέση με το τουριστικό ανταγωνισμό και έχει απόλυτο δίκιο. Όταν υφίστανται περισσότεροι οδοί έλευσης είναι αυτονόητο ότι ο οποιοσδήποτε είτε έμπορος είτε μεταποιητής είτε επισκέπτης θα προτιμήσει τον άξονα εκείνο ο οποίος είναι ο πλέον βολικός, ο λιγότερο επίπονος, ο άξονας εκείνος ο οποίος διασφαλίζει ένα σχετικώς άνετο και φθηνότερο ταξίδι. Η πραγματικότητα είναι ότι όπως λειτουργεί αυτή τη στιγμή η όδευση στη βόρεια Ελλάδα με τον περιορισμό των τουριστικών λεωφορείων και των φορτηγών βαρέως τύπου, καθιστά πράγματι μη ανταγωνιστική την Κομοτηνή σε σχέση με τον εμπορικό και τουριστικό ανταγωνισμό.

Για τον λόγο αυτό θέλω να σας διαβεβαιώσω, κύριε Βουλευτά, και δι υμών και τους πολίτες στην Θράκη ότι το Υπουργείο Εξωτερικών θα καταβάλλει κάθε δυνατή προσπάθεια για την άσκηση πίεσης. Τεχνικά το συγκεκριμένο θέμα όπως γνωρίζετε ανήκει στην αρμοδιότητα του Υπουργείου Υποδομών και Μεταφορών.

Όμως, με την εγκατάσταση νέας κυβέρνησης στη Βουλγαρία σας διαβεβαιώ ότι θα πρόκειται για την πρώτη προτεραιότητα την οποία θα αναλάβουμε. Γνωρίζετε την ευαισθησία την οποία έχουμε για το θέμα. Ήδη είχαμε πολύ μεγάλες δυσκολίες, κύριε Βουλευτά, να λύσουμε. Ένα εξαιρετικά σύνθετο ζήτημα αφορούσε τα νερά του Άρδα, τα οποία χρησιμοποιούνται για άρδευση και ακριβώς λόγω της έλλειψης πολιτικής κυβέρνησης στη Βουλγαρία, είχαμε μεγάλη δυσκολία να μπορέσουμε να έχουμε μια παράταση στο υφιστάμενο πλαίσιο.

Όπως όμως, σωστά είπατε δεν αρκούν μόνο σημειακές παρεμβάσεις σε ό,τι αφορά την ανάπτυξη της Θράκης, αλλά θα πρέπει να υπακούει η ανάπτυξη σε ένα συνολικό επιχειρησιακό σχέδιο, με οδούς, με εγκαταστάσεις, με υποδομές οι οποίες θα καθιστούν πολύ ευκολότερη τη ζωή των κατοίκων, αλλά θα καθιστούν και πολύ πιο ελκυστική τη Θράκη για τους ξένους επισκέπτες και επαγγελματίες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με την εντέκατη με αριθμό 1246/8-7-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του «Κομμουνιστικού Κόμματος Ελλάδας» κ. Εμμανουήλ Συντυχάκη προς τον Υπουργό Εθνικής Άμυνας με θέμα: «Για την επανεξέταση της τραγικής υπόθεσης του εκλιπόντος στρατιώτη (ΠΖ), ο οποίος υπηρετούσε στην Διοίκηση Άμυνας Νήσου (ΔΑΝ) ΜΕΓΙΣΤΗΣ».

Θα απαντήσει ο Υφυπουργός Εθνικής Άμυνας κ. Ιωάννης Κεφαλογιάννης.

Κύριε συνάδελφε, έχετε τον λόγο για την πρωτολογία σας

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε ένα εξόχως ευαίσθητο και σοβαρό θέμα, που χρήζει από την πλευρά της Κυβέρνησης αντίστοιχης αντιμετώπισης. Στις 27 Ιουνίου του 2018, ο στρατιώτης Τσικνάκης Μανώλης, ο οποίος υπηρετούσε στη Διοίκηση Άμυνας Νήσου Μεγίστης, ενώ είχε οριστεί σκοπός στο παρατηρητήριο όψεως Μάτι, βρέθηκε νεκρός και ο θάνατός του αποδόθηκε σε αυτοχειρία.

Το συμπέρασμα αυτό ουδέποτε έγινε δεκτό από την οικογένεια του αποθανόντος στρατιώτη, τους γονείς και την αδελφή του, οι οποίοι διόρισαν ως τεχνικό σύμβουλο, ιατροδικαστή και πραγματογνώμονα που κατέληξαν στο συμπέρασμα ότι ο θάνατος του Μανώλη δεν ήταν αποτέλεσμα αυτοχειρίας, αλλά ανθρωποκτονίας. Καταλογίζουν προχειρότητα ως προς τον τρόπο διερεύνησης των συνθηκών θανάτωσής του και προσπάθεια απόκρυψης των πραγματικών ευθυνών που συνιστούν εγκληματική ενέργεια.

Μετά από τη δημοσιοποίηση της υπόθεσης υπάρχουν μαρτυρίες δύο φαντάρων μέχρις στιγμής που συνυπηρέτησαν με τον Μανώλη και επιβεβαιώνουν το παραπάνω συμπέρασμα, ότι ο θάνατός του δεν ήταν αποτέλεσμα αυτοχειρίας, αλλά ανθρωποκτονίας.

Προκύπτουν επιπλέον στοιχεία από την ένορκη βεβαίωση φαντάρου ο οποίος ήταν το πρόσωπο το οποίο συνέδραμε τα στελέχη κατά την ανάβασή του στον τόπο του συμβάντος και αντίκρισε ιδίοις όμμασι το πτώμα του άτυχου Μανώλη. Ήταν ο μοναδικός που τη μέρα του άδικου χαμού του ανέβηκε στο σημείο του τραγικού συμβάντος.

Επίσης, δεύτερος φαντάρος, που επίσης υπηρετούσε μαζί με τον Μανώλη έδωσε πρόσφατα κρίσιμες και κομβικές πληροφορίες για την ημέρα του συμβάντος και τη χρονολογική αλληλουχία των γεγονότων. Οι πληροφορίες που δόθηκαν ρίχνουν φως στην υπόθεση ακόμα περισσότερο και αποκαλύπτουν σοβαρές κρυμμένες πτυχές αυτής. Η δικογραφία για την υπόθεση του στρατιώτη Τσικνάκη Μανώλη έχει τεθεί στο αρχείο κατόπιν έγκρισης του εισαγγελέα, του αναθεωρητικού δικαστηρίου και κατόπιν διενέργειας προανάκρισης και προκαταρκτικής εξέτασης που έγινε στη νησίδα Ρω στις 27 Ιουνίου του 2018.

Η οικογένεια τώρα του άτυχου Μανώλη καταβάλλει κάθε δυνατή προσπάθεια για την επανεξέταση αυτής της τραγικής υπόθεσης. Επιζητεί την αλήθεια. Έχει ήδη υποβάλλει δύο φορές αίτημα ενώπιον της Εισαγγελίας του Στρατοδικείου Αθηνών για ανάσυρση της δικογραφίας από το αρχείο και επανεξέταση των πραγματικών συνθηκών κάτω από τις οποίες έλαβε χώρα ο θάνατος του Μανώλη και έχουν προσκομίσει όλα τα νέα στοιχεία, τα οποία έχουν ανακύψει. Αμέσως μετά τις πληροφορίες του δεύτερου φαντάρου υπέβαλε η οικογένειά του στις 27 Ιουνίου του 2024 μήνυση κατά παντός υπευθύνου, ευελπιστώντας να ριχθεί άπλετο φως στη διερεύνηση του τραγικού γεγονότος και να διερευνηθούν ορθώς τα πραγματικά αίτια θανάτου του.

Ωστόσο, οι αιτήσεις της οικογένειας περί ανάσυρσης της δικογραφίας από το αρχείο απορρίφθηκαν με ένα απλό έγγραφο, δίχως καν αριθμό πρωτοκόλλου, με την αιτιολογία ότι δεν επικαλούνται νέα πραγματικά περιστατικά ή στοιχεία και ότι η υπόθεση έχει ήδη εξεταστεί.

Εγείρονται ερωτηματικά, κύριε Υπουργέ. Αυτό θέλω να το λάβετε σοβαρά υπ’ όψιν. Πώς γίνεται να υπάρχουν μαρτυρίες δύο φαντάρων, νέα ατράνταχτα στοιχεία που προκύπτουν από τις έρευνες; Ο Υπουργός κ. Δένδιας σε ερώτηση του ΚΚΕ στις 30 Απριλίου του 2024, με την υπ’ αριθμόν 4593 για το ίδιο θέμα απάντησε ότι σε περίπτωση δε που προκύψουν νέα στοιχεία, είναι πρόδηλο ότι θα παρασχεθεί κάθε συνδρομή στο έργο της στρατιωτικής δικαιοσύνης. Η υπόθεση όμως παραμένει στο αρχείο.

Σας ρωτάμε λοιπόν, κύριε Υπουργέ, ποια μέτρα προτίθεται να πάρει η Κυβέρνηση για να ικανοποιηθεί το αίτημα της οικογένειας Τσικνάκη περί ανάσυρσης της δικογραφίας από το αρχείο, ώστε να επανεξεταστεί η τραγική υπόθεση του εκλιπόντος στρατιώτη Τσικνάκη Μανώλη, με βάση και τα νέα δεδομένα που προσκόμισε η οικογένεια;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κύριε Υφυπουργέ, έχετε τον λόγο για την πρωτολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, ομολογουμένως ο θάνατος ενός νέου ανθρώπου, πόσω μάλλον ενός νέου άντρα, ο οποίος υπηρετεί τη θητεία του στα σύνορα μάλιστα της πατρίδας μας, αποτελεί ένα τραγικό γεγονός του οποίου τη συνείδηση κανείς δεν μπορεί να αφήσει ανεπηρέαστη.

Θέλω να γνωρίζετε ότι προφανώς αποτελεί τόσο για την πολιτική όσο και για τη στρατιωτική ηγεσία του Υπουργείου ζήτημα τιμής και σε εμάς να συμβάλουμε, έτσι ώστε να διερευνηθεί κάθε λεπτομέρεια των συνθηκών θανάτου του άτυχου στρατιώτη Εμμανουήλ Τσικνάκη. Και, βεβαίως, το κάνουμε έχοντας πρωτίστως στον νου μας -και επιτρέψτε μου έναν πιο προσωπικό τόνο- αντιλαμβανόμενοι πλήρως την ανάγκη της οικογένειάς του να ξαναβρεί τη γαλήνη στη ζωή της, συμβάλλοντας έτσι με τρόπο ώστε να γνωρίζει και η ίδια ότι έπραξε ό,τι είναι δυνατόν -αναφέρομαι στην οικογένεια-, έτσι ώστε να ριχθεί άπλετο φως σε κάθε πτυχή αυτής της υπόθεσης.

Νομίζω όμως, κύριε συνάδελφε, επειδή είστε και αρκετά έμπειρος θα συμφωνήσουμε όλοι ότι ο ρόλος μας σήμερα δεν είναι ούτε να υποκαταστήσουμε τις ανακριτικές και δικαστικές αρχές, πόσω δε μάλλον τη στρατιωτική, την ιατροδικαστική υπηρεσία, ακόμη και την Ελληνική Αστυνομία. Ο ρόλος μας αντίθετα είναι να κάνουμε ό,τι είναι δυνατόν προκειμένου να διευκολύνουμε να ενεργοποιηθούν μια σειρά από διοικητικές και νομικές πράξεις, οι οποίες ενεργούνται μάλλον από την εκτελεστική εξουσία, τη διοίκηση όσο και τη δικαιοσύνη.

Και βεβαίως στην περίπτωση του θανόντος, του άτυχου στρατιώτη Εμμανουήλ Τσικνάκη, ο οποίος όπως αναφέρετε και στην ερώτησή σας ανήκε στη δύναμη άμυνας της νήσου Μεγίστης και μάλιστα απεβίωσε στο φυλάκιο της νήσου Ρω, υπήρξε μία -ας μου επιτραπεί ο όρος- άμεση λειτουργική σύμπραξη της στρατιωτικής διοίκησης, της Αστυνομίας, της στρατιωτικής δικαιοσύνης, καθώς η τελευταία είχε και έναν συντονιστικό ρόλο, καθώς ήταν και το αρμόδιο όργανο αξιολόγησης όλων των διαδικασιών διερεύνησης τυχόν αξιόποινων πράξεων.

Και θέλω εδώ σ’ αυτή την Αίθουσα, κύριε συνάδελφε, να επαναλάβω τα γεγονότα που ακολούθησαν την απώλεια του άτυχου νέου, γιατί καλό είναι για όσους μας ακούν να έχουν καταγραφεί.

Από την πρώτη στιγμή διενεργήθηκε προανάκριση για τη συλλογή όλων των απαραίτητων αποδεικτικών στοιχείων. Ταυτόχρονα έλαβε χώρα Ένορκη Διοικητική Εξέταση από τη στρατιωτική υπηρεσία, η οποία μάλιστα διαβιβάστηκε στην Εισαγγελία του Στρατοδικείου Αθηνών. Κατόπιν, ακολούθησε παραγγελία διενέργειας προκαταρκτικής εξέτασης από την Εισαγγελία Πρωτοδικών Ρόδου, με διερεύνηση για πιθανή τέλεση αξιόποινων πράξεων μεταξύ των οποίων ανθρωποκτονία με δόλο ή της συμμετοχής σε αυτοκτονία, η οποία επίσης διαβιβάστηκε στην Εισαγγελία Στρατοδικείου Αθηνών. Και, τέλος, ακολούθησε και μία συμπληρωματική προκαταρκτική εξέταση για περαιτέρω διερεύνηση του συμβάντος. Και στη βάση όλων αυτών των δικονομικών και διοικητικών διαδικασιών η σχετική δικογραφία τέθηκε στο αρχείο της Εισαγγελίας του Στρατοδικείου Αθηνών χαρακτηρίζοντας, μάλιστα, τον θάνατο του ατυχούς Εμμανουήλ Τσικνάκη ως αυτοχειρία, αποκλείοντας το ενδεχόμενο της εγκληματικής ενέργειας.

Όπως ορθά προείπατε υπήρξαν, πράγματι, δύο αιτήματα από πλευράς της οικογένειας για την ανάσυρση της υπόθεσης, ένα τον Ιούνιο του 2023 και ένα δεύτερο τον Απρίλιο του 2024, τα οποία απερρίφθησαν από την Εισαγγελία του Στρατοδικείου Αθηνών με το αιτιολογικό, το οποίο, επίσης, αναφέρεται στην τοποθέτησή σας.

Κατόπιν τούτου, όπως επίσης αναφέρθηκε, οι γονείς του εκλιπόντος στρατιώτη κατέθεσαν μήνυση κατά παντός υπευθύνου στην Εισαγγελία του Στρατοδικείου Αθηνών και, βεβαίως, αναμένεται από τη δικαιοσύνη η ποινική αξιολόγηση της μήνυσης.

Και εδώ, κύριε συνάδελφε, δεν χρειάζεται να επαναλάβω το αυτονόητο ότι εφόσον αξιολογηθεί από τη δικαιοσύνη -γιατί νομίζω ότι κανείς μας δεν μπορεί να υποκαταστήσει τη δικαιοσύνη αυτή τη στιγμή- ότι έχουν προκύψει νέα στοιχεία και απαιτούνται κάποιες διοικητικές πράξεις από πλευράς Υπουργείου, τότε είναι πρόδηλο ότι θα παρασχεθεί κάθε δυνατή βοήθεια προς τις ανακριτικές αρχές, προς τη δικαιοσύνη, ακόμα και προς την οικογένεια, προκειμένου να υπάρξει αυτή η διαλεύκανση. Σε αυτό να μην έχετε καμμία αμφιβολία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Κεφαλογιάννη.

Κύριε συνάδελφε, κύριε Συντυχάκη, έχετε τον λόγο για τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, προφανώς δεν υποκαθιστούμε τις αρμόδιες αρχές, ούτε τη στρατιωτική διοίκηση, ούτε τη στρατιωτική δικαιοσύνη, ούτε την Αστυνομία, γι’ αυτό είμαι και ιδιαίτερα προσεκτικός και στις διατυπώσεις.

Προσέξτε, όμως. Είναι ένα ζήτημα που έχει πάρει ευρύτερη διάσταση. Προφανώς δεν είναι ένα ζήτημα που αφορά μόνο τον στρατό, έτσι όπως εξελίσσεται. Άρα υπό αυτή την έννοια πρέπει και πολιτικά η Κυβέρνηση να δείξει ιδιαίτερη προσοχή απέναντι σε αυτά τα ζητήματα γιατί, όπως είπατε και εσείς, είναι θέμα τιμής, είναι θέμα αξιοπρέπειας και πολλά άλλα.

Η οικογένεια του είκοσι δύο χρονών παλικαριού αμφισβητεί ευθέως το πόρισμα. Γι’ αυτό είμαστε σήμερα εδώ. Το αμφισβητεί και εγώ έρχομαι εξ ονόματος της οικογένειας για να σας πω ότι αμφισβητεί το πόρισμα περί αυτοκτονίας που έσπευσε να βγάλει ο στρατός και μιλάει ξεκάθαρα για δολοφονία επικαλούμενη, όμως, πολύ συγκεκριμένα στοιχεία. Δεν λέω δικά μου στοιχεία, αλλά λέω της οικογένειας, η οποία διόρισε τεχνικό σύμβουλο ιατροδικαστή και πραγματογνώμονα, οι οποίοι κατέληξαν σε ουσιώδη συμπεράσματα ως προς τα πραγματικά αίτια του θανάτου του και τα οποία έχουν ήδη εκτεθεί και ουδόλως λαμβάνονται υπόψη.

Θα τα καταθέσω και εγώ σήμερα ενώπιόν σας εδώ στην Ολομέλεια της Βουλής. Προσπεράστηκαν με συνοπτικές διαδικασίες σοβαρότατα στοιχεία, τα οποία φωνάζουν ότι ο εικοσιδιάχρονος δεν μπορεί να αυτοπυροβολήθηκε και μάλιστα με τον ατομικό του οπλισμό. Αυτό είναι το πόρισμα. Δεν βρέθηκε καν πυρίτιδα ούτε στα ρούχα του, ούτε στα χέρια του, στοιχεία που, όπως υποστηρίζουν, δεν αξιολογήθηκαν, με αποτέλεσμα η δικογραφία να τεθεί οριστικά στο αρχείο ως βέβαιη αυτοχειρία τον Σεπτέμβριο του 2023.

Υπάρχει ιατροδικαστική γνωμάτευση, που λέει ότι ο θάνατος του φαντάρου οφείλεται σε κρανιοεγκεφαλικές κακώσεις, συνέπεια βολής με βραχύκαννο πυροβόλο όπλο και όχι με πολεμικό τυφέκιο τύπου G3Α3, το οποίο είχε στην κατοχή του ο στρατιώτης από εγγύτατη απόσταση και ταξινομείται ως ανθρωποκτονία.

Ο δε πραγματογνώμονας πυροβόλων όπλων στην από 20η Μαρτίου 2023 προκαταρκτική έκθεση αξιολόγησης ευρημάτων και στοιχείων και ανασύνθεσης συμβάντων διαπιστώνει ότι η μορφολογία και η φύση του θανάσιμου τραύματος του στρατιώτη Εμμανουήλ Τσικνάκη δεν συνάδει με όπλο τύπου G3 ούτε με πυρομαχικό 7,62 επί 51 ΝΑΤΟ που φέρεται να χρησιμοποιήθηκε. Ο θανών εβλήθη με πιστόλι μικρού διαμετρήματος.

Αξιοσημείωτο είναι δε και το γεγονός ότι αν και αριστερόχειρας ο Μανώλης το τραύμα έχει πύλη εισόδου στο δεξιό ζυγωματικό και τραύμα εξόδου στην αριστερή κροταφοϊνιακή χώρα. Η πύλη εξόδου της βολίδας έχει μικρότερες διαστάσεις από την πύλη εισόδου, γεγονός απολύτως μη συμβατό στην περίπτωση πυροβολισμού από πολεμικό πυροβόλο όπλο, όπως το G3-A3. Κατά τον αρμόδιο τεχνικό σύμβουλο αυτό δεν υπάρχει πουθενά παγκοσμίως, αν ληφθεί υπ’ όψιν ότι η βολίδα του όπλου αυτού τρέχει με τρεις χιλιάδες χιλιόμετρα την ώρα.

Όλα τα παραπάνω, λοιπόν, οδήγησαν την οικογένεια με την υποστήριξη των ειδικών τεχνικών συμβούλων της να υποβάλει το αίτημα ανάσυρσης της δικογραφίας από το αρχείο, το οποίο όμως τελικά απορρίφθηκε, όπως σας είπα. Συντρέχουν, λοιπόν, λόγοι περαιτέρω διερεύνησης. Και όλα δείχνουν με τα στοιχεία που έχουν συγκεντρωθεί ότι πρόκειται για ανθρωποκτονία, όπως λένε τα πορίσματα των τεχνικών συμβούλων, που έχει αποφασίσει η οικογένεια και έχει αξιοποιήσει και πρέπει να διερευνηθούν ξανά οι συνθήκες.

Προκαλεί, όμως και αλγεινή εντύπωση το γεγονός το πώς περιφερόταν μια δικογραφία επί σχεδόν πέντε χρόνια από το Αστυνομικό Τμήμα Καστελόριζου στον εισαγγελέα και ξανά πίσω, αλλά και γιατί δεν είχαν συσχετιστεί έγγραφα ούτε είχαν ολοκληρωθεί οι προανακριτικές διαδικασίες, διότι το συμβάν έγινε το 2018 και η δικογραφία δόθηκε στην οικογένεια σχεδόν στην εκπνοή της πενταετίας χωρίς τις απαραίτητες φωτογραφίες, τριακόσιες εξήντα μία στο σύνολό τους παρακαλώ, όπως συμβαίνει σε όλες τις υποθέσεις ανθρωποκτονιών.

Κύριε Κεφαλογιάννη, -και κλείνω με αυτό, κύριε Πρόεδρε, και ευχαριστώ για την ανοχή, γιατί είναι ένα ιδιαίτερα ευαίσθητο ζήτημα- το ΚΚΕ στηλιτεύει συχνά πυκνά τις συνθήκες ζωής και ασφάλειας που υπάρχουν σε στρατόπεδα. Το ζήσαμε και την εποχή του κορωνοϊού και όχι μόνο. Δεν επινοούμε προβλήματα, βοούν, τα καταγγέλλουν οι ίδιοι οι φαντάροι και δεν μπορούν να αμφισβητηθούν.

Για ακόμα μία φορά σας καλούμε και εσάς και τον Υπουργό Εθνικής Άμυνας, τον ίδιο τον Πρωθυπουργό να εισακούσετε το αίτημα της οικογένειας Τσικνάκη, να παρέμβετε με σκοπό να ανοίξει εκ νέου ο φάκελος και να αξιολογηθούν τα στοιχεία με τη δέουσα προσοχή, όχι να παρέμβετε στη δικογραφία. Δεν λέμε αυτό το πράγμα, έτσι για να μην παρεννοηθεί.

Λέμε να υπάρξει πολιτική δέσμευση δική σας ότι θα επανεξεταστεί η υπόθεση, διότι συντρέχουν λόγοι, τα νέα στοιχεία, να διερευνηθούν ορθώς τα πραγματικά αίτια του θανάτου του στρατιώτη Τσικνάκη χωρίς ανοχή σε τίποτα και σε κανέναν για να μην αιωρείται καμμία σκιά και κυρίως να μην αφήνουμε βορά τα στρατευμένα νιάτα από τέτοιους κινδύνους, που αποδεδειγμένα υπάρχουν κοντά τους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, κατ’ αρχάς να επαναλάβω αυτό το οποίο είπα στην επιχειρηματολογία μου ότι δεν είναι απλώς ένα πόρισμα μίας ένορκης διοικητικής εξέτασης, που αφορά την υπόθεση του ατυχούς στρατιώτου. Έχει προηγηθεί μια σειρά από πράξεις συγκεκριμένα της ποινικής δικαιοσύνης, στρατιωτικής και πολιτικής, που έκριναν μια σειρά επίσης από όργανα ότι η συγκεκριμένη υπόθεση έχει το συγκεκριμένο ποινικό χαρακτηρισμό. Το λέω αυτό για να μην υπάρχει καμμία παρανόηση από τη συζήτηση.

Θα το πω για άλλη μια φορά ότι όλη η διαδικασία της εκ νέου ποινικής αξιολόγησης του συγκεκριμένου συμβάντος, έτσι τουλάχιστον όπως ορίζεται τόσο στον νόμο, στον Κώδικα Ποινικής Δικονομίας, εφόσον ζητηθεί -θα το πω για άλλη μια φορά εφόσον ζητηθεί- από τον αρμόδιο εισαγγελέα, καθώς εμείς ως πολιτική ηγεσία του Υπουργείου Εθνικής Άμυνας δεν έχουμε κάποια άλλη τέτοια αρμοδιότητα, προφανώς και θα συνδράμουμε τα μέγιστα σε ό,τι ζητηθεί από τη δικαιοσύνη.

Και μάλιστα ως αρμόδια διοίκηση, η υπηρεσία μας προέβη σε όλες τις απαραίτητες νόμιμες ενέργειες για την ενδελεχή διερεύνηση του συμβάντος, όπως τουλάχιστον αυτό απορρέει τόσο από τους νόμους, τους στρατιωτικούς κανονισμούς, αλλά θα έλεγα και από τις αρχές της χρηστής διοίκησης και του κράτους δικαίου, όπως είπα και στην πρωτολογία μου βεβαίως συναισθανόμενοι πάντα την ηθική διάσταση της υπόθεσης αυτής και βεβαίως το τραγικό αντίκτυπο, το οποίο έχει στην οικογένεια του θανόντος.

Επιπρόσθετα, θα σας έλεγα, κύριε συνάδελφε, ότι μέχρι σήμερα, τουλάχιστον όπως προκύπτει από τις επίσημες απαντήσεις της δικαιοσύνης, δεν προέκυψαν κάποιες πειθαρχικές και ποινικές ευθύνες έτερων στρατιωτικών ή ακόμα και τρίτων που να χαρακτηρίζουν το θάνατο του πρώην στρατιώτη ως κάτι άλλο πέρα από αυτοχειρία.

Τώρα ξέρετε πολύ καλά ότι στην ελληνική έννομη τάξη υπάρχει ένα σύνολο κανόνων δικαίου, το οποίο καθορίζει ξεκάθαρα την αρμοδιότητα των θεσμοθετημένων οργάνων της πολιτείας και βεβαίως και τη διαδικασία δράσης αυτών μέσα σε αυτή.

Τόσο η αρμόδια Διεύθυνση του Γενικού Επιτελείου Στρατού, όσο και εγώ ο ίδιος, προσωπικά μάλιστα, υπήρξα αποδέκτης των ηλεκτρονικών μηνυμάτων της κ. Τσικνάκη, αδερφής του θανόντος στρατιώτη, προκειμένου να ενεργήσουμε ως Υπουργείο Εθνικής Άμυνας βάσει των επικαλούμενων εκθέσεων των ιδιωτών εμπειρογνωμόνων, να ανασυρθεί η δικογραφία από το αρχείο της Εισαγγελίας Στρατοδικείου Αθηνών. Φαντάζομαι και σε άλλους εστάλη το ίδιο ηλεκτρονικό μήνυμα.

Και βεβαίως να σας πω ότι δεν προσφέρω χρήσιμες υπηρεσίες στη διερεύνηση της αλήθειας. Όταν μου ζητείται αυτό, να αποφανθώ επί την εγκυρότητα των στοιχείων που προσκόμισε η οικογένεια. Δεν θα μπορούσα, άλλωστε και να το κάνω βάσει και των αρμοδιοτήτων μου.

Να θυμίσω, επίσης, ότι βάσει του Κώδικα Ποινικής Δικονομίας και συγκεκριμένα του άρθρου 43 παράγραφος 6, αρμόδιος για να ανασύρει τη δικογραφία από το αρχείο είναι μόνο ο εισαγγελέας και όχι προφανώς η πολιτική, ακόμη και στρατιωτική ηγεσία του Υπουργείου Εθνικής Άμυνας. Νομίζω το είπατε και στη δευτερολογία σας ότι δεν με προτρέπετε να κάνω αυτό, να κάνω κρίση επί της ουσίας της υπόθεσης. Και βεβαίως αυτό γίνεται μόνο εφόσον υπάρξουν νέα πραγματικά περιστατικά ή στοιχεία ή γίνεται επίκληση αυτών τα οποία να δικαιολογούν την επανεξέταση της υπόθεσης.

Θα το πω για άλλη μια φορά, ως Υπουργείο Εθνικής Άμυνας δεν νομιμοποιούμαστε να παρέμβουμε στο έργο της δικαιοσύνης, όχι μόνο γι’ αυτή την υπόθεση, αλλά για καμμία υπόθεση. Νομίζω αυτό είναι κάτι το οποίο αποτελεί βασική αρχή του κράτους δικαίου.

Εν προκειμένω, επειδή σχηματίστηκε νέα ποινική δικογραφία κατόπιν της τελευταίας μηνύσεων της οικογένειας και εκκρεμεί βεβαίως και ποινική αξιολόγησή της -δεν έχει υπάρξει τέτοια αξιολόγηση-, θα το πω για άλλη μια φορά στην Αίθουσα, σε περίπτωση που ο αρμόδιος εισαγγελέας κρίνει ότι υπάρχουν νεότερα στοιχεία τα οποία να δικαιολογούν την επανεξέταση αυτής της υπόθεσης, ως Υπουργείο Εθνικής Άμυνας δεσμευόμαστε ότι θα συμπράξουμε έμπρακτα και έγκαιρα στο έργο της δικαιοσύνης, ακόμη και αν χρειαστεί η διενέργεια συμπληρωματικής ένορκης διοικητικής εξέτασης, εφόσον βεβαίως, μέσω των νέων στοιχείων, κριθεί αυτό σκόπιμο από τη δικαιοσύνη. Οποιαδήποτε άλλη ενέργεια, κύριε συνάδελφε, νομίζω ότι θα συμβάλει πιο πολύ στη σύγχυση και ίσως και να παρατείνει και τον πόνο αυτής της οικογένειας.

Σε κάθε περίπτωση, κρατήστε τη δέσμευση του Υπουργείου ότι εφόσον κινηθεί η ποινική διαδικασία κατόπιν της νέας αξιολόγησης, θα συμβάλουμε με όλα τα μέσα τα οποία διαθέτουμε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Συνεχίζουμε με τη δεύτερη με αριθμό 1219/2-7-2024 επίκαιρη ερώτηση δευτέρου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Ανάπτυξης, με θέμα: «Ενσωμάτωση οδηγίας 2022/2464 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 (CSRD) για την τροποποίηση της οδηγίας 2013/34/ΕΕ, της οδηγίας 2004/109/ΕΚ, της οδηγίας 2006/43/ΕΚ και του κανονισμού (ΕΕ) αριθ. 537/2014, όσον αφορά στην υποβολή εκθέσεων βιωσιμότητας από τις εταιρείες».

Θα απαντήσει η Υφυπουργός Ανάπτυξης κ. Άννα Μάνη - Παπαδημητρίου.

Κύριε συνάδελφε, έχετε τον λόγο για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, ο προϊστάμενος Υπουργός, ο κ. Θεοδωρικάκος, προσφάτως κατά τη συζήτηση του νομοσχεδίου που θα έρθει μεθαύριο στη Βουλή, φέρνει διάταξη για τη «Λαμία Αναπτυξιακή» και αιτιολόγησε ότι αυτή η διάταξη έρχεται εσπευσμένα για να μην απολεσθούν χρήματα από το Ταμείο Ανάκαμψης. Ορθώς. Καλά έκανε και την έφερε. Ελπίζουμε ότι θα εισακουστούν οι φορείς, δεδομένου ότι υπήρχαν αντιρρήσεις. Είμαστε σε αναμονή να δούμε τι ακριβώς θα έρθει και αν βέβαια είναι κάτι το οποίο αποδέχονται οι φορείς, και εμείς δηλώσαμε ότι θα το ψηφίσουμε.

Ωστόσο, ενώ γίνεται προσπάθεια να μην απολεσθούν κάποια χρήματα, συζητάμε με την παρούσα επίκαιρη ερώτηση για μία εναρμόνιση οδηγίας της Ευρωπαϊκής Ένωσης στο Ελληνικό Δίκαιο που έπρεπε να έχει ψηφιστεί τις 6 Ιουλίου. Η 6η Ιουλίου παρήλθε. Δεν έχει έρθει η διάταξη ακόμη για εναρμόνιση με το Ελληνικό Δίκαιο και αναρωτιόμαστε: Από τη μια θέλουμε να μην απολέσουμε χρήματα και από την άλλη δεν σκεφτόμαστε το πρόστιμο που θα επιβληθεί σε περίπτωση που οδηγηθούμε στα ευρωπαϊκά δικαστήρια αν τελικώς δεν έρθει η διάταξη;

Αναφέρομαι, όπως αντιλαμβάνεστε, στην οδηγία CSRD για την υποβολή εκθέσεων βιωσιμότητας από τις εταιρείες. Είναι μία εξαιρετική διάταξη, εμείς την προσεγγίζουμε θετικά, δεδομένου ότι απαιτείται αυτή η εναρμόνιση. Τα ερωτήματα στα οποία καλείστε να απαντήσετε, το Υπουργείο σας δηλαδή, είναι: Θα καθυστερήσει ακόμη πολύ; Θα φέρετε τη διάταξη; Θα εναρμονίσετε ή έχετε διαφορετικές προθέσεις;

Και, εν πάση περιπτώσει, πείτε μας αν έχετε κάποια εικόνα πότε θα έρθει στη διαβούλευση και να μην αποσυρθεί όπως έγινε με προηγούμενη οδηγία, πριν φτάσει στο Κοινοβούλιο και πότε θα έρθει στο κοινοβούλιο για συζήτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Κυρία Υφυπουργέ, έχετε τον λόγο για τρία λεπτά, για την πρωτολογία σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, κατ’ αρχάς χαίρομαι πάρα πολύ που αναγνωρίζετε το έργο που κάνει η Κυβέρνηση όσον αφορά την προσπάθεια για απορρόφηση ευρωπαϊκών κονδυλίων, όπως ήταν αυτό που είπαμε προχθές στη συζήτηση που είχαμε επί του νομοσχεδίου στην επιτροπή. Η προσπάθεια που γίνεται από την Κυβέρνηση είναι γενικότερη για την απορρόφηση των ευρωπαϊκών κονδυλίων και κυρίως από το Ευρωπαϊκό Ταμείο Ανάκαμψης, ένα χρηματοδοτικό εργαλείο στο οποίο πρωτοστάτησε ο Έλληνας Πρωθυπουργός.

Όσον αφορά τη συγκεκριμένη επίκαιρη ερώτηση που έχετε καταθέσει, μέχρι και πριν από λίγες ημέρες, κύριε συνάδελφε, συγκεκριμένα λίγο πριν από την ημερομηνία κατάθεσης της επίκαιρης ερώτησης, την συγκεκριμένη οδηγία 2022/2464, είχαν ενσωματώσει στο εθνικό τους δίκαιο μόλις τέσσερις από τις είκοσι επτά χώρες, κράτη-μέλη της Ευρωπαϊκής Ένωσης. Την είχαν ενσωματώσει η Τσεχία, η Δανία, η Γαλλία και η Ρουμανία.

Το γεγονός αυτό αποδεικνύει ότι η ενσωμάτωση της εν λόγω οδηγίας και κυρίως οι ρυθμιστικές επιλογές, για τις οποίες επιτρέπεται ευρεία διακριτική ευχέρεια στα κράτη-μέλη, απαιτούν σημαντικό χρόνο διαβούλευσης με την αγορά, αλλά και επεξεργασίας των ρυθμίσεων, προκειμένου έκαστο κράτος-μέλος να επιτύχει τη βέλτιστη ενσωμάτωσή τους στο εθνικό δίκαιο.

Άλλωστε, είναι προφανές ότι οι ρυθμιστικές εθνικές επιλογές που θα κάνει η Ελλάδα κατά την ενσωμάτωση της οδηγίας, θα πρέπει να συμβαδίζουν και να συγκλίνουν με τις ρυθμιστικές επιλογές των άλλων κρατών-μελών, προκειμένου να είναι βέβαιο ότι η εφαρμογή της οδηγίας στην Ελλάδα θα ενισχύσει την ελκυστικότητα της χώρας για την προσέλκυση επενδύσεων.

Συνεπώς η Κυβέρνηση και το Υπουργείο Ανάπτυξης οφείλουν να αναλύσουν και να αξιολογήσουν τις εθνικές επιλογές που θα κάνουν και τα υπόλοιπα κράτη-μέλη, τα οποία προς το παρόν επεξεργάζονται και αυτά την οδηγία διαβουλευόμενα με την οικεία αγορά, με την αγορά των κρατών τους.

Επίσης, επειδή το λέτε -επιτρέψτε μου λίγο να πω- αρκετά έντονα στην ερώτησή σας, ότι η χώρα μας κινδυνεύει να οδηγηθεί στο Ευρωπαϊκό Δικαστήριο λόγω της μεγάλης καθυστέρησης στην ενσωμάτωση στο εθνικό δίκαιο, να σας πω ότι η Ελλάδα επ’ ουδενί κινδυνεύει να οδηγηθεί στο δικαστήριο της Ευρωπαϊκής Ένωσης για μεγάλη καθυστέρηση ενσωμάτωσης. Αφ’ ενός, διότι όπως όλοι γνωρίζουμε η προθεσμία για την ενσωμάτωση κάθε κοινοτικής οδηγίας είναι δύο έτη και η συγκεκριμένη είναι οδηγία του 2022 και ακόμη βρισκόμαστε στο 2024.

Πέραν τούτου, όμως, ακόμη κι αν έχει παρέλθει η προθεσμία ενσωμάτωσης, εφαρμόζεται προκειμένου να τιμωρηθεί η χώρα μας, η διάταξη του άρθρου 258 της Συνθήκης για τη λειτουργία της Ευρωπαϊκής Ένωσης, η οποία έχει μια μακρά, θα μπορούσαμε να πούμε, διαδικασία και το λιγότερο που θα μπορέσει να διαρκέσει είναι έξι μήνες. Βέβαια, αυτό δεν σημαίνει ότι δεν θα προχωρήσουμε στην ενσωμάτωση και ότι σε κάθε περίπτωση δεν φροντίζουμε ούτως ώστε να τηρούμε την ενωσιακή νομοθεσία.

Έτσι και το συγκεκριμένο σχέδιο νόμου για την ενσωμάτωση της εν λόγω οδηγίας 2022/2464 αναμένεται να τεθεί σε δημόσια διαβούλευση αμέσως μόλις τελειώσει η επεξεργασία των εθνικών ρυθμιστικών επιλογών και η αξιολόγηση των ρυθμιστικών επιλογών και των άλλων κρατών-μελών της Ευρωπαϊκής Ένωσης. Και σε κάθε περίπτωση θα έρθει το αμέσως επόμενο διάστημα, κύριε συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Παπαδημητρίου.

Κύριε Νικητιάδη, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Κυρία Υπουργέ, ευχαριστώ και εκφράζω τη χαρά μου για το ότι η απόφασή σας είναι να έρθει η οδηγία, να την εναρμονίσετε στο Ελληνικό Δίκαιο. Αντιλαμβάνομαι ότι χρειάζεται να γίνει κάποια διαβούλευση με φορείς της αγοράς.

Βέβαια, η οδηγία είναι συγκεκριμένη. Το τι διαφορετικό μπορεί να προκύψει από το Ελληνικό Δίκαιο δεν θα καθοριστεί από την αγορά, αλλά από τους κανόνες και τις αρχές που θέτει η οδηγία. Υποθέτω ότι κάποιες λεπτομέρειες είναι αυτές που θέλετε να τύχουν επεξεργασίας προκειμένου να έρθει. Εμείς είμαστε εδώ και θα αναμένουμε για να δούμε την κατάληξη και την ημερομηνία.

Αυτή η οδηγία βοηθάει πάρα πολύ το σύνολο της αγοράς. Κατ’ αρχάς, ενημερώνεται το κοινό για το τι συμβαίνει με μία εταιρεία και ενδεχομένως οι υποψήφιοι επενδυτές που θέλουν να επενδύσουν σε μία εταιρεία. Γενικότερα βοηθάει τον σχεδιασμό που πρέπει να κάνει μια εταιρεία για μελλοντικές καταστάσεις που θα κληθεί να αντιμετωπίσει. Γιατί η κλιματική κρίση είναι εδώ, είναι παρούσα. Την ξέρουμε, τη ζούμε όλοι. Και είναι πλέον υποχρεωμένες οι εταιρείες να δημοσιοποιούν τα όποια προγράμματα καταρτίζουν για να αντιμετωπίσουν την κλιματική κρίση, έτσι ώστε να γνωρίζει η αγορά τι σχέδια έχουν κάνει. Είναι έτοιμες; Είναι ικανές; Αξίζουν αυτές οι εταιρείες το πακέτο που εμφανίζουν ενδεχομένως στα χρηματιστήρια;

Θεωρώ δηλαδή ότι είναι πολύ σημαντικό, δεδομένου ότι η βιωσιμότητα της εταιρείας έχει σχέση με την εξέλιξη, με τις αποδόσεις. Τη θέση της εταιρείας πάνω σε αυτά πρέπει να την ξέρουμε, όπως και τους μακροοικονομικούς κινδύνους που μπορεί να ενέχει η κλιματική κρίση, το τι μπορεί να φέρει και τι επιπτώσεις μπορεί να έχει, το ποιες θα είναι οι επιπτώσεις της λειτουργίας της στο ίδιο το περιβάλλον. Όλα αυτά πρέπει να καταγράφονται.

Βέβαια, το σπουδαιότερο είναι ότι θα υπάρχει ένας ενιαίος τρόπος. Δηλαδή, η έκθεση που θα καταρτίζει υποχρεωτικά κάθε εταιρεία θα απαντά σε συγκεκριμένα ερωτήματα που θα καθορίζονται από την οδηγία της Ευρωπαϊκής Ένωσης και έτσι με αυτό τον τρόπο ούτε οι εταιρείες θα αναγκάζονται στα δεκάδες ερωτήματα που μπορεί να τους αποστέλλονται από διάφορους φορείς να απαντούν υποχρεωτικά. Θα λένε ότι έχω κάνει την έκθεσή μου, αυτά προβλέπει η Ευρωπαϊκή Ένωση, αυτός είναι ο σχεδιασμός και με αυτόν προχωράω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Μάλλον τις τράπεζες θα ωφελεί, κύριε συνάδελφε.

Κυρία Υφυπουργέ, έχετε τον λόγο για τρία λεπτά για τη δευτερολογία σας.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, μπορεί η οδηγία να θέτει τα πλαίσια, αλλά, όπως όλοι γνωρίζουμε, επαφίεται στην εθνική έννομη τάξη του κάθε κράτους-μέλους ο τρόπος και οι συγκεκριμένες λεπτομέρειες ενσωμάτωσης της κάθε οδηγίας.

Προκειμένου να είναι αποτελεσματική και βέλτιστη η προσαρμογή της ελληνικής νομοθεσίας με την ενσωμάτωση μιας ευρωπαϊκής οδηγίας, απαιτείται χρόνος ο οποίος δύναται να διαφοροποιείται κάθε φορά ανάλογα με το αντικείμενο της οδηγίας, τη σπουδαιότητα της οδηγίας, το πεδίο της εθνικής νομοθεσίας που θα επηρεαστεί με την ενσωμάτωση, καθώς και το εύρος των εθνικών ρυθμιστικών επιλογών που κάθε κράτος-μέλος οφείλει να πραγματοποιεί κατά τη διαδικασία εναρμόνισης της εθνικής νομοθεσίας με τις ευρωπαϊκές οδηγίες.

Επειδή αναφέρετε ότι θα επιφέρει επιπρόσθετα προβλήματα στις επιχειρήσεις η μη άμεση ενσωμάτωση και ότι θα δημιουργηθούν προβλήματα σε εκατοντάδες επιχειρήσεις της χώρας, όπως προκύπτει και από το ίδιο το σώμα της υπό ενσωμάτωση οδηγίας τίθενται διαφορετικές προθεσμίες καταληκτικές για τις εκθέσεις βιωσιμότητας ανάλογα με το μέγεθος της κάθε επιχείρησης.

Έτσι, από το οικονομικό έτος 2024 υποχρεούνται οι μεγάλες οντότητες δημοσίου συμφέροντος που υπάγονται ήδη στην οδηγία για τη δημοσιοποίηση μη χρηματοοικονομικών πληροφοριών -αυτά που λέμε «εκθέσεις βιωσιμότητας»-, ήτοι οι μεγάλες εταιρείες δημοσίου συμφέροντος, οι οποίες εταιρείες ήδη συντάσσουν τις εκθέσεις αυτές βιωσιμότητας.

Στη συνέχεια, από το οικονομικό έτος 2025 οι μεγάλες οντότητες που δεν υπάγονται ήδη στην οδηγία για τη δημοσιοποίηση μη χρηματοοικονομικών πληροφοριών και πληρούν δύο από τα κριτήρια είτε επιχειρήσεις που κατά μέσο όρο απασχολούν διακόσια πενήντα άτομα και έχουν καθαρό κύκλο εργασιών 40 εκατομμύρια ευρώ υποχρεούνται να υποβάλλουν εκθέσεις από το έτος 2026. Και από το έτος 2026 και μετά οι εισηγμένες μικρές και μεσαίες επιχειρήσεις οι οποίες είναι οντότητες δημοσίου συμφέροντος. Τα μικρά και μη πολύπλοκα πιστωτικά ιδρύματα και οι εξαρτημένες ασφαλιστικές επιχειρήσεις υποχρεούνται να υποβάλλουν εκθέσεις από το έτος 2027. Στη συνέχεια, μια άλλη κατηγορία επιχειρήσεων από το έτος 2028.

Συνεπώς, ναι, θα υπάρξει υποχρέωση για κάποιες επιχειρήσεις, αλλά όχι για εκατοντάδες επιχειρήσεων, όπως αναφέρετε στην ερώτησή σας.

Επίσης, θα ήθελα να πω ότι, όπως είπα και στην αρχή, η Κυβέρνηση κινείται στην κατεύθυνση ενσωμάτωσης των κοινοτικών οδηγιών, αλλά και εφαρμογής κανονισμών και κάθε ευρωπαϊκής ενωσιακής νομοθεσίας, όταν αυτές έχουν ως στόχο τη διαφάνεια, όπως και το νομοσχέδιο το οποίο συζητάμε αυτές τις μέρες στην επιτροπή και θα ψηφιστεί και στην Ολομέλεια τις επόμενες ημέρες.

Νομίζω, κύριε Νικητιάδη, ότι συμφωνεί και το κόμμα σας και εσείς ως εισηγητής ότι είναι μια ενσωμάτωση κοινοτικής οδηγίας η οποία θα οδηγήσει σε έναν υγιή ανταγωνισμό στο πεδίο της αγοράς και της ανταγωνιστικότητας.

Επίσης, θέλω να μου επιτρέψετε να αναφερθώ και στην τελείως πρόσφατη έκθεση του ΟΟΣΑ σχετικά με την ανταγωνιστικότητα και τη ρύθμιση των αγορών προϊόντων και υπηρεσιών για το 2023.

Η χώρα μας στον αναθεωρημένο δείκτη, ο οποίος αποτυπώνει τις αποδόσεις των χωρών μελών του οργανισμού σε μία σειρά τομέων που επηρεάζουν το επίπεδο ανταγωνισμού, τα εμπόδια εισόδου και άσκησης επιχειρηματικής δραστηριότητας, καθώς και τους ρυθμιστικούς περιορισμούς, παρέχοντας ουσιαστικά μια εικόνα ανταγωνιστικότητας των εγχώριων αγορών, παρουσίασε βελτίωση 27,5% σε σχέση με το έτος 2018.

Άρα, είμαστε στην κατεύθυνση που ενισχύουμε τις επιχειρήσεις μας στην εγχώρια αγορά, ούτως ώστε να μπορούν να είναι όσο το δυνατόν πιο υγιώς ανταγωνιστικές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε και θα ολοκληρώσουμε με την τρίτη με αριθμό 1212/1-7-2024 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικής, με θέμα: «Σε νεκροταφείο σκαφών μετατρέπετε την Κάλυμνο».

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Υποθέτω ότι είναι και η τελευταία επίκαιρη ερώτηση.

**ΠΡΟΕΔΡΕΥΩΝ (Βασίλειος Βιλιάρδος):** Άρα, έχετε όσο χρόνο θέλετε.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Υπουργέ, θα σας ευχηθώ κατ’ αρχάς καλή θητεία. Εύχομαι να επιτύχετε στο έργο σας. Αυτό θα είναι προς όφελος των νησιωτών κυρίως. Δεν είμαι πολύ αισιόδοξος, αλλά το εύχομαι ειλικρινώς πραγματικά.

Αντικαταστήσατε μάλιστα έναν Δωδεκανήσιο συνάδελφο. Έμεινε η Κυβέρνηση των εξήντα δύο μελών χωρίς κανέναν Δωδεκανήσιο στη Βουλή. Εν πάση περιπτώσει, αυτό δεν είναι θέμα που το αποφασίσατε εσείς. Οι Δωδεκανήσιοι και η Κυβέρνηση θα μετρήσουν τα υπέρ και τα κατά.

Κύριε Υπουργέ, θεωρώ θετικό το ότι είστε νησιώτης και βρίσκεστε σε αυτή τη θέση. Επίσης, είναι ιδιαιτέρως θετικό ότι είσαστε απόφοιτος της Σχολής Ναυτικών Δοκίμων, με άριστα μάλιστα, όπως λέει το βιογραφικό σας. Συγχαρητήρια για όλα αυτά!

Εικάζω, λοιπόν, ότι τα προβλήματα των νησιών τα γνωρίζετε. Τα προβλήματα της θάλασσας επίσης τα γνωρίζετε, με τις χαρές και τις λύπες που μας δίνει η θάλασσα. Και το ξέρετε ως νησιώτης αυτό. Εκείνο που δεν γνωρίζετε όμως είναι το ηρωικό νησί της Καλύμνου, στο οποίο όμως θα αναφερθώ στη δευτερολογία μου.

Εσείς βρήκατε το πρόβλημα. Δεν το δημιουργήσατε. Το βρήκατε μπροστά σας με το που αναλάβατε. Προφανώς, ήρθαν οι υπηρεσίες και σας είπαν ότι έχουμε αυτό το πρόβλημα. Και έτσι, βρεθήκατε να αντιμετωπίσετε ζητήματα για τα οποία ουδόλως είχατε εσείς κάποια ευθύνη.

Εν προκειμένω, λοιπόν, όσον αφορά αυτό που πληροφορηθήκατε, στις 22 Σεπτεμβρίου του 2023 το πλοίο «Blue Shark», με σημαία Τόγκο, εξαμελές πλήρωμα, αγνώστου ιδιοκτησίας -δεν ξέρω αν καταφέραμε να μάθουμε ποιος είναι ο ιδιοκτήτης αυτού του πλοίου «φαντάσματος»-, μεταφέρεται έξω από την Κάλυμνο, απέναντι από την Κω.

Γνωρίζετε ότι πριν λίγο καιρό μία μηχανότρατα, εξαιτίας του ότι το πλοίο δεν έφερε φώτα γυροβολιάς γιατί είχε χαλάσει η γεννήτριά του, προσέκρουσε πάνω στο πλοίο.

Το Λιμενικό Ταμείο Καλύμνου εξέδωσε και σχετική ανακοίνωση, επισημαίνοντας τον κίνδυνο για τη ναυσιπλοΐα στην περιοχή και έστειλε επιστολή προς εσάς.

Προ μηνών, λοιπόν, το Υπουργείο σας, αντί να δώσει εντολή απομάκρυνσης του πλοίου και μεταφοράς του στη Σαλαμίνα, όπως σας έχουν πει ήδη οι τοπικές αρχές, όπου υπάρχουν ειδικές εγκαταστάσεις γι’ αυτή τη δουλειά, δίνει εντολή να μεταφερθεί το πλοίο στο λιμάνι της Καλύμνου.

Το πλοίο καθημερινώς βυθίζεται. Σας έχω φωτογραφίες και θα τις καταθέσω στα Πρακτικά, γιατί δεν ξέρω τι εικόνα έχετε. Τριάντα πόντους ακόμη και θα βυθιστεί το πλοίο. Σήμερα στις επτά η ώρα το πρωί ελήφθησαν αυτές οι φωτογραφίες.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πλοίο έχει μέσα εξήντα χιλιάδες τόνους καυσίμων. Έτσι έχουμε πληροφορηθεί. Έχει εμπορεύματα σιτηρών. Στην ουσία αποτελεί περιβαλλοντική «βόμβα». Αντιλαμβάνεστε τι σημαίνει να βουλιάξει αυτό το πλοίο και όλα αυτά τα καύσιμα να περάσουν στη θάλασσα.

Ποιος έδωσε την εντολή μεταφοράς του πλοίου, κύριε Υπουργέ, έξω από την Κάλυμνο; Αναρωτιόμαστε. Αυτό το πλοίο ήταν κάπου αλλού. Ξαφνικά βρέθηκε στην Κάλυμνο. Κάποιος έδωσε εντολή για να πάει εκεί. Ποια συμφέροντα εξυπηρετούνται που επιδιώξανε τη μεταφορά του πλοίου στο λιμάνι της Καλύμνου; Αντιλαμβάνεστε ότι ο περιβαλλοντικός κίνδυνος είναι τεράστιος και δεν θα καταστρέψει μόνο το περιβάλλον της Καλύμνου και προσέξτε το αυτό, επειδή είναι πάρα πολύ μεγάλη η ποσότητα των καυσίμων. Απέναντι ακριβώς είναι τα τουριστικά παράλια της Κω, τα άκρως τουριστικά.

Ερωτάσθε, λοιπόν, κύριε Υπουργέ, τι έκανε όλο αυτό το διάστημα των δέκα μηνών το Υπουργείο και θυμηθήκατε τώρα, στη μέση της τουριστικής περιόδου, να μεταφερθεί το πλοίο στο λιμάνι και για ποιον λόγο δεν εξετάζεται η μεταφορά του στη Σαλαμίνα που υπάρχουν εγκαταστάσεις ειδικές γι’ αυτή την δουλειά;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Κύριε Υφυπουργέ, έχετε τον λόγο για την πρωτολογία σας για τρία λεπτά.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Αγαπητέ συνάδελφε, κατ’ αρχάς ευχαριστώ για τις ευχές και τα καλά σας λόγια.

Ας πάρουμε τα πράγματα από το τέλος. Απαντώ κατευθείαν στην ερώτησή σας. Με απόφαση της πολιτικής ηγεσίας δεν πρόκειται το πλοίο αυτό να μεταφερθεί εντός του λιμένος της Καλύμνου. Ξεκινάμε με αυτό το οποίο είναι μια –νομίζω- θετική είδηση. Είναι απόφαση του Υπουργού μας, του κ. Στυλιανίδη. Δεν θα μεταφερθεί στο λιμάνι της Καλύμνου. Ξεκινώ με αυτό για να βάλουμε τα πράγματα στη θέση τους.

Ας πάρουμε, όμως, τα πράγματα από την αρχή. Πράγματι στις 22 του Σεπτέμβρη του ’23 το πλοίο αυτό ανέφερε μηχανική βλάβη και αγκυροβόλησε έξω από το λιμάνι της Καλύμνου. Έγιναν οι απαραίτητες επιθεωρήσεις από τους επιθεωρητές που είναι πιστοποιημένοι στο PARIS MοU, το μνημόνιο των Παρισίων, όπως λέγεται και στο πλοίο απαγορεύτηκε ο απόπλους.

Από εκεί και πέρα, το Λιμεναρχείο Καλύμνου με τους ελέγχους τους οποίους έκανε επέβαλε πρόστιμο στην πλοιοκτήτρια εταιρεία 19.500 ευρώ, αν δεν κάνω λάθος, διότι πράγματι βρέθηκαν παρατυπίες που ήρθαν σε αντιπαράθεση και με το Maritime Labour Convention, δηλαδή τη σύμβαση για τους εργαζόμενους στη ναυτιλία, αλλά και για θέματα λειτουργικότητας του πλοίου.

Από εκεί και πέρα, η Διεύθυνση Ναυτικής Εργασίας του Υπουργείου μας όλο αυτό το χρονικό διάστημα έχει ακολουθήσει όλες τις οδηγίες που υιοθετεί ο ΙΜΟ, ο Διεθνής Ναυτιλιακός Οργανισμός και ο ILO, o International Labour Organization, ο αντίστοιχος για την εργασία, άρα έχει ακολουθήσει όλες τις οδηγίες που εφαρμόζουν οι οργανισμοί σε ανάλογες περιπτώσεις, όταν πληρούνται οι όροι και οι προϋποθέσεις εγκατάλειψης πλοίων και έχει δώσει τις αντίστοιχες οδηγίες στο Λιμεναρχείο της Καλύμνου.

Εγκατάλειψη πλοίων: Τι σημαίνει; Όταν για μια περίοδο τριών μηνών δεν έχει μισθοδοτηθεί το προσωπικό, δεν έχει τροφοδοτηθεί το πλοίο και υπάρχει πρόβλημα με τον επαναπατρισμό των μελών. Εδώ, λοιπόν, αυτό έγινε και έχουν δοθεί σαφείς οδηγίες στο Λιμεναρχείο της Καλύμνου, μεταξύ των οποίων είναι η λήψη μέτρων για τη διαβίωση, τη σίτιση, τη στέγαση και την ιατροφαρμακευτική περίθαλψη, αλλά και τον επαναπατρισμό, όπως είπαμε, των ναυτικών. Θα πω μετά στη δευτερολογία μου γι’ αυτό. Λαμβάνονται όλα τα απαραίτητα μέτρα ασφαλείας τόσο για τους εννιά ναυτικούς που αποτελούν το πλήρωμα του πλοίου όσο και για το περιβάλλον, προσπαθώντας να αποφύγουμε μια πιθανή ρύπανση της θάλασσας, που καταλαβαίνουμε όλοι πόσο σοβαρό θα ήταν αυτό το γεγονός. Για τον λόγο αυτό βρίσκεται σε ετοιμότητα εφαρμογής το τοπικό σχέδιο αντιμετώπισης ρύπανσης.

Επίσης, η Διεύθυνση Ναυτικής Εργασίας του Υπουργείου μας προέβη σε όλες τις απαραίτητες ενέργειες για τη δήλωση εγκατάλειψης του πλοίου στις αρμόδιες υπηρεσίες του ΙΜΟ, ενώ ενημερώθηκαν από το Λιμεναρχείο της Καλύμνου η πλοιοκτήτρια και η διαχειρίστρια εταιρεία, το κράτος σημαίας του πλοίου Τόγκο, καθώς και ο αλληλασφαλιστικός οργανισμός του P&I Club, ώστε να κάνουν αυτά που πρέπει να κάνουν ανάλογα με τις υποχρεώσεις τους. Κανένας, όμως, μέχρι σήμερα δεν έχει ανταποκριθεί. Σας είπα ότι δεν έχουν καταβληθεί ούτε οι μισθοδοσίες των ναυτικών.

Κατόπιν τούτου -και με αυτό θα κλείσω την πρωτολογία μου- το Λιμεναρχείο Καλύμνου έχει εκκινήσει τις διαδικασίες υπαγωγής του συγκεκριμένου πλοίου στις διατάξεις του ν.2881/2001 περί επικινδύνων και επιβλαβών σκαφών. Αυτό με άλλα λόγια σημαίνει ότι πολύ σύντομα, πάρα πολύ σύντομα με τον χαρακτηρισμό του πλοίου ως επικίνδυνο και επιβλαβές, εάν ο κύριος του πλοίου δεν το απομακρύνει από την περιοχή, τότε θα προχωρήσουμε σε διαδικασία διαγωνισμού, ώστε να απομακρυνθεί το πλοίο με ασφαλή τρόπο.

Στη δευτερολογία μου θα σας πω και τα υπόλοιπα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Νικητιάδη, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Υπουργέ, κατ’ αρχάς θεωρώ θετικό το ότι αποφασίσατε να μη πάτε το πλοίο στο λιμάνι της Καλύμνου. Αυτό είναι θετικό και χαιρόμαστε πραγματικά.

Από την άλλη, όμως, η διαδικασία που μου περιγράψατε προ ολίγου φοβάμαι ότι θα βρει το πλοίο στον βυθό. Χτυπάω ξύλο, κύριε Υπουργέ, αλλά περιμένουμε δέκα μήνες. Λέτε για τον πλοιοκτήτη που δεν ξέρετε ποιος είναι. Δεν ξέρουμε ποιος είναι αυτή τη στιγμή ο πλοιοκτήτης; Αν το ξέρετε, να μας πείτε ποιος είναι ο πλοιοκτήτης, ποια είναι η πλοιοκτήτρια εταιρεία, να βρούμε τον εξαφανισμένο πλοιοκτήτη. Αν περιμένουμε τις υπηρεσίες να αποφανθούν, φοβάμαι πραγματικά ότι δεν θα γλιτώσουμε από τον κίνδυνο.

Όπως σας είπα στην πρωτολογία μου -οφείλω να το κάνω, ξέρω ότι είσαστε νησιώτης, αλλά δεν μπορείτε να ξέρετε τις ιδιαιτερότητες κάθε νησιού- εγώ ως Δωδεκανήσιος Βουλευτής στην Κάλυμνο έχω πάει εκατοντάδες φορές, ζω τους ανθρώπους, ξέρω τι είναι το νησί.

Ακούστε: Η Κάλυμνος έχει μόνιμα δεκαεπτά χιλιάδες κατοίκους. Δεν αλλάζει αυτός ο αριθμός. Σε άλλα μέρη μειούται ο πληθυσμός, στην Κάλυμνο αυξάνεται. Η Κάλυμνος είναι η «ναυαρχίδα» επίλυσης του δημογραφικού μας προβλήματος. Είναι η πρώτη περιοχή που αυξάνεται ο πληθυσμός. Τι σημαίνει αυτό; Η πολιτεία κάνει ολόκληρο αγώνα και εσείς κι εγώ και όλο το Κοινοβούλιο. Ένα από τα πρώτα θέματα που τίθενται είναι το δημογραφικό για την πατρίδα μας που μειούται ο πληθυσμός της. Οι Καλύμνιοι δεν περίμεναν ούτε την πατρίδα ούτε κανέναν. Μόνοι τους φροντίζουν εξαιτίας της αγάπης τους για την πατρίδα τους αφ’ ενός να μη φεύγουν, αφ’ ετέρου να συνεχίζουν να δημιουργούν εκεί οικογένειες.

Μη θεωρήσετε ότι αυξάνεται ο πληθυσμός επειδή είναι κάποιο πλούσιο νησί, επειδή έχει παραγωγικές μονάδες ή μεγάλα ξενοδοχεία. Δεν υπάρχουν τέτοια πράγματα στην Κάλυμνο. Οι Καλύμνιοι επέζησαν όλα αυτά τα χρόνια πρώτα αποδεικνυόμενοι ως οι καλύτεροι δύτες του κόσμου –αυτό θα το ξέρετε- οι καλύτεροι έμποροι σπογγαλιείς στον κόσμο και παραλλήλως επέζησαν με το ναυτικό συνάλλαγμα.

Αυτά ήταν τα εισοδήματα, οι πόροι με τους οποίους κρατήθηκε όλα αυτά τα χρόνια ζωντανή η Κάλυμνος. Δεν είναι κάποιο νησί που ενισχύθηκε από την Κυβέρνηση. Δεν είναι κάποιο νησί στο οποίο δόθηκαν κίνητρα από την Κυβέρνηση. Απεναντίας, κύριε Υπουργέ. Δεν είναι της δικής σας αρμοδιότητας, αλλά το συζητήσαμε από αυτή εδώ τη θέση με τον Υπουργό Οικονομικών. Δίπλα από την Κάλυμνο είναι δύο νησιά, η Κως και η Λέρος, που έχουν μειωμένο συντελεστή ΦΠΑ. Οι Καλύμνιοι φεύγουν για να πάνε να ψωνίσουν στην Κω και τη Λέρο. Καταλαβαίνετε οικονομικά τι στραγγαλισμός είναι αυτός γι’ αυτό το νησί; Δεν έχει ληφθεί, δηλαδή, κάποιο σοβαρό μέτρο. Δεν επιλύονται δυστυχώς από την Κυβέρνηση προβλήματα.

Το Λιμενικό Ταμείο της Καλύμνου έστειλε τις δύο επιστολές. Το δημοτικό συμβούλιο με μπροστάρη τον Δήμαρχο κ. Μαστροκούκο αποφάσισαν. Χαίρομαι για τη θετική απάντηση στο ότι δεν θα μεταφερθεί στο λιμάνι της Καλύμνου. Δεν αρκεί. Πρέπει να απομακρυνθεί, κύριε Υπουργέ, από εκεί το πλοίο. Προσέξτε. Σας έδειξα τις φωτογραφίες. Είστε ναυτικός, υπήρξατε πλοίαρχος. Ξέρετε πολύ καλά. Δείτε αυτές τις φωτογραφίες. Είναι τριάντα πόντους για να πάει στο όριο. Χτυπάω ξύλο ξανά, απεύχομαι να συμβεί το κακό, αλλά ξέρετε ότι η Κυβέρνησή σας τίθεται προ των ευθυνών της. Μην αναλάβετε και εσείς προσωπικά αυτές τις ευθύνες, κύριε συνάδελφε, κύριε Υπουργέ.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Προφανώς κάπου πρέπει να πάει.

Κύριε Υφυπουργέ, έχετε τον λόγο για τη δευτερολογία σας για τρία λεπτά.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, κατ’ αρχάς να πω ότι η διαδικασία αυτή ενεργοποίησης του 2881 είναι η προσφορότερη λύση και η πιο σύντομη. Μιλάμε πλέον για μια διαδικασία κατά την οποία θα γίνει ο χαρακτηρισμός. Αυτή την εβδομάδα θα συγκληθεί η αρμόδια επιτροπή για τον χαρακτηρισμό ως επικίνδυνου και επιβλαβούς του σκάφους. Από εκεί και πέρα μέσα στις επόμενες εβδομάδες θα γίνει η διαδικασία που σας είπα. Ή θα το πάρει ο κύριος του σκάφους ή θα γίνει διαγωνισμός.

Από εκεί και πέρα θα ήθελα να πω για την Κάλυμνο ότι γνωρίζουμε τον αγώνα όλων των δικών σας, των συναδέλφων, των Δωδεκανησίων Βουλευτών. Αναγνωρίζουμε ακριβώς ότι η Κάλυμνος είναι ένα νησί ξεχωριστό ανάμεσα στα πολλά νησιά της χώρας μας, με μια ιστορία. Και δεν είναι μόνο η σπογγαλιεία, η ναυτοσύνη, η ναυτική τέχνη κ.λπ.. Το Υπουργείο Ναυτιλίας και Νησιωτικής Πολιτικής έχει δώσει ιδιαίτερη βαρύτητα στην Κάλυμνο. Επιτρέψτε μου να αναφέρω ακροθιγώς τρία τέσσερα πράγματα τα οποία θα βρείτε πολύ ενδιαφέροντα. Κάποια είναι γνωστά ήδη.

Με προϋπολογισμό που εκτιμάται ότι θα ανέλθει στα 12 εκατομμύρια ευρώ θα υλοποιηθεί το έργο της κατασκευής αποβάθρας οχηματαγωγών σκαφών εξωτερικά του λιμένα Καλύμνου. Αυτά βεβαίως με πόρους του επιχειρησιακού προγράμματος «ΜΕΤΑΦΟΡΕΣ» του ΕΣΠΑ 2021-2027 μαζί με άλλους τριάντα νησιωτικούς λιμένες ανά τη χώρα. Είναι ενταγμένη και η Κάλυμνος. Περαιτέρω γνωρίζετε ότι η Κάλυμνος από τις 30 Απριλίου εντάχθηκε στο πλαίσιο των νήσων που εφαρμόζεται η visa express για Τούρκους τουρίστες. Είναι θετικό θεωρώ.

Επίσης η ίδρυση της ΑΕΝ μηχανικών της Καλύμνου και η ανάδειξη του νησιού ως υπόδειγμα ναυτικής εκπαίδευσης και ναυτικών επαγγελμάτων συνηγορεί στην προσοχή που δίνει το Υπουργείο μας στο νησί της Καλύμνου. Η αναβάθμιση της κτηριακής υποδομής του λιμεναρχείου καθώς και της σχολής δυτών, η διεκδίκηση κρίσιμων έργων για την επίλυση του θέματος του νερού στο νησί, η ένταξη της Καλύμνου το 2022 στη δράση του μεταφορικού ισοδύναμου.

Και να σας πω και κάτι το οποίο είναι μια απόφαση που πήραμε πολύ πρόσφατα και το ανακοινώνω εδώ. Με πόρους της Γενικής Γραμματείας Αιγαίου και Νησιωτικής Πολιτικής σχεδιάζουμε τη χρηματοδότηση του Λιμενικού Ταμείου ώστε να στηριχθεί με νομικούς και τεχνικούς συμβούλους για να εκκινήσει η προβλεπόμενη διαδικασία για την απομάκρυνση των βυθισμένων και εγκαταλελειμμένων πλοίων. Θα είναι μία σημαντική θεωρώ συνεισφορά της γενικής γραμματείας για να ξεκινήσει επιτέλους η εκκαθάριση του λιμένος.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό. Στην επόμενη τρικυμία βέβαια…

Έχω την τιμή να ανακοινώσω στο Σώμα ότι η όγδοη με αριθμό 1244/8-7-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Υγείας με θέμα: «Προσλήψεις προσωπικού του κλάδου μαιών/μαιευτών στην μαιευτική κλινική του Πανεπιστημιακού Γενικού Νοσοκομείου Ιωαννίνων (ΠΓΝΙ)», δεν θα συζητηθεί λόγω κωλύματος του Βουλευτή.

Η τέταρτη με αριθμό 1222/2-7-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Εθνικής Άμυνας με θέμα: «Αποκατάσταση βαθμολογικής και μισθολογικής εξέλιξης αξιωματικών ειδικών καταστάσεων εξ΄ Ανωτέρων Στρατιωτικών Σχολών Υπαξιωματικών (ΑΣΣΥ)», δεν θα συζητηθεί λόγω κωλύματος του Βουλευτή.

Η πέμπτη με αριθμό 1251/8-7-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νότιου Τομέα Αθηνών κ. Βασιλείου Στίγκα προς τον Υπουργό Προστασίας του Πολίτη με θέμα: «Εμείς οι Σπαρτιάτες, εδώ και έναν χρόνο, που είμαστε κοινοβουλευτικό κόμμα, βιώνουμε έναν ιδιότυπο ρατσισμό και αποκλεισμό από μέσα και φορείς, αλλά και από το Υπουργείο Δημόσιας Τάξης», δεν θα συζητηθεί κατόπιν συνεννόησης.

Η δεύτερη με αριθμό 1213/1-7-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ- Προοδευτική Συμμαχία» κ. Ουρανίας Θρασκιά προς τον Υπουργό Υγείας με θέμα: «Σε αδιέξοδο οι καθαρίστριες του Ψυχιατρικού Νοσοκομείου Θεσσαλονίκης (Ψ.Ν.Θ.) με συμβάσεις εργασίας ορισμένου χρόνου - Ο Υπουργός εμμένει στο outsourcing», δεν θα συζητηθεί κατόπιν συνεννόησης.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.46΄ λύεται η συνεδρίαση για την Τετάρτη 17 Ιουλίου 2024 και ώρα 9.00΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων, β) νομοθετική εργασία: σύμφωνα με την ημερήσια διάταξη που θα σας διανεμηθεί και γ) ειδική ημερήσια διάταξη: αιτήσεις άρσης ασυλίας Βουλευτών.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**